
DESPRE POST 


În Biserică noi avem cele patru posturi rânduite 
de Mântuitorul, de Sfinţii Apostoli şi de miile de sfinţi 
de la soboarele ecumenice şi locale. Nu vă uitaţi la cei 
ce calcă posturile, punând drept pricină cuvântul 
Mântuitorului că nu ce intră în gură spurcă pe om. 
Acest cuvânt Mântuitorul l-a rostit pentru obiceiul 
fariseilor de a nu mânca cu mâinile nespălate, nu 
pentru ca să dezlege postul. Dacă Însuşi Hristos a 
postit 40 de zile şi 40 de nopţi, neavând păcat, şi ne-a 
învăţat pe noi să postim, dacă Moise cu postul a 
strălucit în lume, că a postit de două ori câte 40 de 
zile, precum şi Ilie 40 de zile, Daniil trei săptămâni de 
zile, atunci noi cum să nu postim? Post au ţinut toată 
viața marele proroc Ilie şi Sfântul loan Botezătorul, 
care se hrănea numai cu vlăstare, cu muguri de 
copaci, post au ţinut apostolii. N-auzi ce spune 
apostolul Pavel? În foame, în frig, în golătate, în 
postire, în osteneli şi celelalte. Și au postit apostolii, 
zice, şi s-au rugat şi au plecat la propovăduire. 

Totdeauna se întăreau cu postul. Posturile sunt rân- 
duite de Biserică şi nu le poate dezlega oricine aşa 
cum vrea el. 

Dar să ştiţi că Biserica nu e omorâtoare de 
oameni, e omorâtoare numai de patimi. Dacă cineva e 
prea bătrân, prea slab sau bolnav, Biserica îngăduie şi 
dezleagă postul, dar nu la acela care zice că „nu-mi 
place fasole şi varză, eu vreau şuncă”. Nu pentru 
acela dezleagă Biserica. „Vai de mine, m-a omorât 
mâncarea de post!”. Aceluia ştii ce trebuie să-i faci? 
Să nu-i dai vreo trei zile mâncare şi când îi vei da 
mămăligă cu ceapă o să i se pară că sunt cozonaci. Nu 
să-l dezlegi. Că acela nu de nevoie dezleagă, acela 
dezleagă pentru dezmierdarea şi îmbuibarea lui. 

Când a fost seceta cea mare, în 1947, mi-aduc 
aminte că omul trăia cu o mână de urzici şi cu un 
cartof, dacă le găsea şi pe acelea. Și acum, când are 
fasole şi cartofi şi orez şi compot şi îi face mâncare 
femeia, ba îi prăjeşte şi cu untdelemn, zice: „Nu, să-mi 
dai brânză, să-mi tai pui”. Dracul îl pune să zică aşa. 
Nu te potrivi la asta. Zice marele Vasile: „Dacă se va 
usca cineva de vreun post, de vreo boală grea, şi zace 
pe pat şi e constatat de un doctor creştin ortodox că 
are nevoie de supraalimentaţie, aceluia Biserica îi 
dezleagă să mănânce de frupt”. Dar acela pe care îl 
întoarce altul de pe o parte pe alta, nu cel căruia nu îi 
place mâncarea: „Băi, să faci mâncare de frupt că eu 
muncesc”. 

Dar ce, strămoşii noştri n-au muncit? Nu mun- 
cim noi nici a mia parte din cât au muncit ei, că nu 
erau maşinării să te poarte, să te duci cu drujba la tăiat 

lemne în pădure. Strămoşii noştri cu beschia tăiau 
copacii şi cu maiurile crăpau lemnele. Şi munceau de 
mii de ori mai greu decât aceştia şi țineau toate 
posturile. 

Era aici odată unul Gheorghe Olteanu, care avea 
moară la Pipirig. Dumnezeu să-l ierte, că a murit la 88 
de ani, am fost la înmormântarea lui. Şi îmi povestea 
moşul acesta: 

— Părinte, părinte, tare s-a stricat tineretul. 

— Dar de ce, Moşu Gheorghe? 

— Când eram eu tânăr, mergeam câte o sută de 
oameni la lucru, la tăiat copacii, cu beschiile în spate, 
că nu erau atunci drujbe şi motoare. Dar când 
mergeam să ne facem baracă în pădure, unde deschi- 
deam o lucrare, un parchet, fiecare era cu sacul cu 
fasole în spate, cu cofiţa cu varză. Fiecare era cu sacul 
cu cartofi, cu făina, cu sarea, şi unul rămânea la 
baracă şi făcea borş cu fasole pentru toți, şi aveam 
varză fiecare, şi coceam cartofi în spuza aceea unde 
puneam lemne multe şi făceam foc mare. Şi, părinte, 
munceam, eram sănătoşi şi dormeam în barăci, pe 
cetină, iarna. Făceam focul în mijloc şi foarte bine 
dormeam. Nu era nici unul bolnav, toţi eram sănătoşi. 
Şi atunci, dacă cumva am fi auzit de unul că a mâncat 
de frupt, îl scoteam dintre noi: „leşi, măi păgânule! 
Cine te-a adus aici, satana, ca să ne strici postul?”. Şi 
munceam, părinte, scoteam butucii la ţapină şi la 
şoflânc şi cu boii şi îi trăgeam la tason. Şi dădeam 
brazii din picioare şi îi curăţam de cetină. Dar nu 
existau în tot satul, comună de nouă mii de locuitori, 
nu ştiu dacă existau cinci-şase care mâncau de frupt, 

dar pe ascuns, că dacă îi prindeau oamenii îi scoteau 
din biserică. Acum se întâmplă altfel. Acum sunt aşa 
de rari aceia care postesc! 

Cât ne-am depărtat noi de adevărații creştini! 
Unde-s posturile? Ai văzut ce spune Sfântul Atanasie, 
patriarhul Alexandriei: „Cei ce nu postesc cele patru 
posturi de peste an şi miercurea şi vinerea, a doua 
oară ÎI răstignesc pe Hristos”. 

Spui că nu poţi să posteşti? Nu pune pricină! Că 
auzi ce spune Sfântul Isaac Sirul: „Pricina este o 
învoire a păcatului şi punte către păcat”. Unul vrea să 
facă o poftă a lui şi pune pricină că n-are răbdare. 
După ce a pus pricina, îşi face pofta. 

— Măi, dar de ce nu rabzi ocara? 

— Nu, eu nu pot răbda! 

— De ce nu te-ai înfrânat de la femeie? 

— Nu pot. 

Pune pricina punte către păcat. 

— De ce nu posteşti azi? 

— Eu nu pot să postesc, că slăbesc şi pe urmă 
cutare. 

Şi pune pricina punte către păcat. Dar pricina nu 
este o justificare în faţa judecății lui Dumnezeu. Că 
auzi ce cântă Biserica: Să nu abaţi inima mea spre 
cuvinte de vicleşug, ca să-mi dezvinovăţesc păcatele 
mele, cu oamenii cei ce lucrează fărădelegea şi nu mă 
voi însoți cu aleşii lor. N-auziţi voi cum cântă 
Biserica? 

Pricina nu ne scuză în fața dreptăţii lui 
Dumnezeu niciodată. Să nu credem noi că ÎI putem 
birui pe Dumnezeu cu pricinile noastre. Niciodată. 

Pricina este o învoire a păcatului şi o punte pusă de 
om către păcat. Cine zice că nu poate să postească, 
acela încearcă să mintă pe Hristos şi pe toţi sfinţii lui 
Dumnezeu care au rânduit posturile. Marele Vasile în 
Hexaimeron zice aşa: „Bucatele cele multe şi bucatele 
cele grase, neputând să le mistuie stomacul, multe 
boli au adus în lume. Iar postului şi înfrânării pururea 
îi urmează sănătatea”. 

Cine te duce la doctor cu cancere, cu ulcer sto- 
macal, cu ulcer duodenal, cu infecţii la intestine? 
Mâncarea prea multă. Te-ai culcat seara cu stomacul 
plin, n-au mai mistuit organele, iar toxinele şi otră- 
vurile din mâncărurile grase atacă organismul. Mare 
greşeală este să te culci seara sătul. Că otrăvurile 
acelea, nefiind trupul în acţiune, să meargă, să se 
ducă, ca să se producă arderile, ele intră direct în 
sânge şi numai ce auzi: ciroză la ficat, ulcer, gata, a 
perforat stomacul, se duc toţi. Ştii cu cât îşi scurtează 
viaţa cei care nu postesc? Cam cu 30-40 de ani. Pleci 
înainte, nu mai ai nevoie de viaţă, o iei mai devreme. 
Că pântecele se numeşte la Sfântul loan Scărarul 
împăratul patimilor, prințul dracilor, că de la acesta 
vin toate. Nu vrei să stăpâneşti pântecele, ai să ajungi 
rob la toate păcatele. Deci să nu crezi dumneata că 
mâncarea uscată şi mâncarea de post ţi-aduce boală, 
aceea ţi-aduce sănătate. 

Dar nu observați voi, când postiţi, nu vedeţi că 
sunteți mai uşori, nu vedeţi că mintea voastră e mai 
curată, nu vedeţi că sunteţi mai îndemânoşi? Că auzi 
ce spune Sfântul Teodor Studitul: „De-a pururi stau 

îngerii Domnului în casele creştinilor care ţin sfintele 
posturi şi se roagă”. 

Nu se apropie îngerul Domnului la cel îmbuibat. 
Aburii mâncării din stomac şi mai ales aburii alco- 
olului de beţie, când se ridică asupra minţii, întunecă 
raţiunea, întunecă mintea. După cum ai văzut vara 
când e soarele la amiază, că se ridică nişte nori negri 
şi întunecă soarele, se face întuneric, tot aşa aburii din 
stomac şi mai ales aburii alcoolului întunecă mintea. 
De aceea a zis Sfântul Grigorie Teologul că „trupul 
este norul sufletului, întunecă sufletul”. Din aburii de 
alcool se fac norişori şi nori şi se suie peste minte, şi 
omului i-a pierit mintea în nebunii, că la beţie face 
toate răutăţile, că mintea lui nu mai raţionează, nu mai 
are lumina Duhului Sfânt, stă într-o ceață, după cum 
spune Marele Vasile: „La cel care e pururea îmbuibat 
şi pururea beţiv, sufletul lui este în balta împuţi- 
ciunii”. Toţi dracii şi toate broaştele iadului sunt în 
stomacul şi în mintea lui. E plin de must, plin de 
putoare, îngerul stă departe de dânsul. 

Învăţaţi-vă cu postul după puterea voastră, nu 
stricați posturile. Miercuri a fost vândut Mântuitorul 
lumii şi vineri a fost răstignit. Miercurea şi vinerea 
sunt de o putere cu Postul Mare. „Dacă vrei să trăieşti 
mult, zice marele Vasile, posteşte mult. Că postul este 
maica sănătăţii şi lungirea vieţii”. Oamenii care pos- 
tesc şi nu forţează organismul şi mănâncă mâncăruri 
uşoare şi seara se culcă oleacă mai flămânzi, aceia 
trăiesc foarte mult. Şi pe lângă că trăiesc în viaţa asta, 
dar se duc în rai şi vor trăi în vecii vecilor în bucuria 
aceea. 

Cei mai mari sihaştri ai lumii, uriaşii Bisericii 

lui Hristos, au fost cei mai mari postitori. Sfântul 

Pavel Tebeul, cel dintâi pustnic înainte de Sfântul 

Antonie, numai cu rădăcini de copaci şi buruieni a 

trăit 113 ani. Sfântul Antonie, marele sihastru, 105 

ani. Sfântul Eftimie cel Mare, 96 ani. Sfântul Marcu 

de la Peşteră, de la Muntele Fracesc, a trăit 130 ani. 
Cu ce a trăit acesta? Ce grăsime a mâncat acesta? 


MERSUL LA BISERICĂ 


Cine n-a mers la biserică o duminică sau două, 
la mare nevoie — cine ştie ce i s-a întâmplat acasă! —, 
mai are iertare, dar cine n-a fost nici a treia duminică, 
acela, dacă e preot, cade sub caterisire, iar dacă e 
mirean, este afurisit de Biserică, adică este oprit de la 
împărtăşire de dumnezeieştile canoane, dacă a lipsit 
trei duminici de la biserică, după canonul 80 al 
Sfântului Sinod al Şaselea Ecumenic. Sunt caterisiţi şi 
afurisiți pentru că nu au împărtăşire cu Biserica, 
mama lor, care i-a născut pe ei prin duh şi prin apă la 
dumnezeiescul Botez, prin care au primit darul 
punerii de fii, al înfierii după har. Botezul este uşa 
tuturor tainelor. Până la Botez cerul este închis pentru 
copilul care nu este botezat. N-are nici o legătură cu 
cerul, nici cu Împărăţia cerurilor. Deci prin Botez se 
face fiul lui. Dumnezeu după har, prin Biserică. 
Biserica naşte pururea fii după har lui Dumnezeu. 

Aţi auzit voi ce spune la Apocalipsă? Zice: semn 
mare s-a arătat în cer, femeie îmbrăcată cu soarele, 

şi luna sub picioarele ei. Şi această femeie avea 
cunună de douăsprezece stele pe capul ei. Și i s-au 
dat acestei femei două aripi ale vulturului celui mare, 
să fugă de la faţa balaurului în pustie. Şi era această 
femeie chinuindu-se să nască, iar balaurul pândea să 
înghită sau să omoare pe fiul acestei femei care naște. 

Să tâlcuim ce înseamnă aceasta: Femeia 
îmbrăcată cu soarele este Biserica lui lisus Hristos, 
Soarele dreptăţii, Hristos Dumnezeul nostru, Soarele 
cel neapus şi veşnic, fără de început şi fără de sfârşit. 
Cele douăsprezece stele împrejurul capului femeii 
sunt propovăduirile sau temelia propovăduirii celor 
doisprezece apostoli care au predicat Evanghelia lui 
lisus Hristos şi au adus popoarele păgâne din toată 
lumea la Biserică şi au făcut fii ai Bisericii lui Hristos. 
Luna de sub picioarele femeii este veacul de acum, 
care se schimbă ca luna. lacă acum e pace, acum e 
război; acum e tinereţe, acum e bătrâneţe; acum e 
boală, acum e sănătate; acum e bucurie, acum e întris- 
tare; acum durere, acum plăcere; acum bogăţie, acum 
sărăcie, veşnic se schimbă ca luna veacul de acum, iar 
Biserica lui Hristos de aceea stă cu picioarele pe lună, 
pentru că are o împărăție duhovnicească fără de 
sfârşit. Ea calcă peste vremurile de acum. 

Ce a spus Arhanghelul Gavriil când a binevestit 
Preasfintei Fecioare Maria că va naşte pe Mântui- 
torul? Ea a întrebat: Cum are să fie una ca aceasta ca 
să nasc eu, pentru că eu nu cunosc bărbat? Şi atunci 
arhanghelul i-a spus taina şi i-a venit zămislirea prin 
urechi, cum arată Sfântul loan Damaschin: Duhul 
Sfânt va veni peste tine şi puterea celui Preaînalt te 

va umbri, pentru aceea şi Sfântul care Se va naşte din 
tine Fiul lui Dumnezeu Se va chema şi Îi va da 
Domnul Dumnezeu scaunul lui David, părintele Său, 
şi va împărăţi peste casa lui Iacov în veci şi împărăția 
lui nu va avea sfârşit (Lc. 1, 32, 35). Deci împărăţia 
Mântuitorului, cum a zis în faţa lui Pilat, Împărăția 
mea nu este din lumea aceasta, împărăţia lui Iisus 
Hristos este cerul şi împărăţia Lui nu are sfârşit. Iar pe 
pământ împărăţeşte prin Biserica Sa pe care a răs- 
cumpărat-o cu preasfânt sângele Său, şi de aceea 
veacul de acum, care se schimbă precum luna, este 
sub împărăţia duhovnicească a Bisericii, care nu are 
sfârşit şi capul ei este Hristos în ceruri. 

Iar dacă a spus că femeii i s-au dat două aripi ale 
vulturului celui mare, ştiţi voi care sunt aripile acelea 
ale Bisericii? Sunt cele două Testamente: Noul Testa- 
ment şi Vechiul Testament. Căci prin învăţăturile 
acestor două Testamente Biserica zboară de la faţa 
balaurului, adică se păzeşte de păcate şi de răutăţi şi 
de toate înşelăciunile diavolului. 

Şi ce mai spune? T s-au dat cele două aripi fe- 
meii ca să fugă de la fața balaurului în pustie. Care-i 
pustia Bisericii? În vremea când va prigoni antihrist 
Biserica lui Hristos la sfârşitul lumii, vor ajuta 
Bisericii două pustii, nu una. Pustia cea gândită şi 
pustia cea simțită. Pustia cea gândită va fi când mulţi 
vor ţine credința lui Hristos în taină, căci are să fie 
mare prigoană, cum n-a fost de la începutul lumii, 
contra Bisericii. Pustia cea simțită vor fi munţii, 
peşterile, văgăunile pământului, unde se vor ascunde 
robii lui Dumnezeu de furia marilor prigoane care au 

să fie atunci, şi va veni Duhul Sfânt şi ei, dacă se vor 
ruga acolo, nu-i va găsi nimeni, îi va acoperi pustia 
cea simțită. 

Dar auzi ce mai spune, că femeia era în chinuri 
ca să nască şi balaurul pândea când va naşte femeia 
să-i mănânce pruncul. Ce zice tâlcuirea Sfântului 
Andrei la apocalipsă? Biserica în veci naşte. Milioane 
şi milioane de prunci care se nasc în ţările creştine şi 
primesc botezul în numele Sfintei Treimi, al Tatălui şi 
al Fiului şi al Sfântului Duh, aceia se fac, cum am 
spus, fii ai Bisericii după har. Ei primesc darul punerii 
de fii şi, fiind fii ai Bisericii, ei sunt datori, după cum 
copiii pururea aleargă la mama lor să le dea hrană, 
îmbrăcăminte, tot ce le trebuie, aşa şi creştinii, cât vor 
trăi, sunt datori să alerge la Biserică, la mama lor 
duhovnicească, pentru ca să-i înveţe cuvântul lui 
Dumnezeu, să-i hrănească cu Preacuratele Taine, cu 
Trupul şi Sângele Domnului, cu învăţăturile celor 
două Testamente şi alte învățături ale Sfinţilor Părinţi, 
din Sfânta Tradiţie. Deci dacă cineva n-a fost la 
biserică două duminici sau două sărbători mari la 
rând, acela a treia duminică sau sărbătoare negreșit să 
se ducă, iar dacă nu, cade sub osânda canoanelor 
Bisericii şi afurisire. 


SĂ NU JUDECĂM! 
Dumnezeu are să ne judece pe noi şi pe toţi. Noi 


n-avem voie să judecăm. Mântuitorul zice: Nu 
judecaţi şi nu veţi fi judecaţi. Cu judecata cu care 


PĂRINTELE CLEOPA 15 


judecaţi, veți fi judecaţi. Dacă aşa a zis Mântuitorul, 
cine putea să ne înveţe mai bine pe noi, decât 
Ziditorul care ne-a făcut şi atâta dragoste a avut că a 
lăsat cerurile şi a venit pe pământ şi a suferit atâtea 
pentru noi şi ne-a învăţat tot sfatul lui Dumnezeu? Nu 
a venit numai ca să ne vadă, ci ca să sufere moarte pe 
cruce şi să ne dea toate învățăturile, ca să nu zicem în 
ziua judecății că n-am auzit. Cine ar putea să ne 
sfătuiască mai bine ca Mântuitorul? Pe oriunde mergi, 
în toate religiile lumii nu s-a auzit o învăţătură ca 
aceasta pe care o auzi în Evanghelia noastră: Jubiţi pe 
vrăjmaşii voştri. Faceţi bine celor ce vă urăsc şi vă 
rugați pentru binele celor care vă fac necazuri. 

Mântuitorul nu ne-a dat voie să urâm pe nimeni. 
El este Dumnezeul dragostei şi a venit la noi. Această 
poruncă a Evangheliei a strălucit peste toate religiile 
lumii. Iubirea de vrăjmaşi. Că nici în legea turcească, 
în Coran, nici budiştii, nici brahmanii din India, nici 
toate religiile lumii, nu au o lege desăvârşită ca a 
creştinilor, care învaţă iubirea de vrăjmaşi pe lângă 
toate faptele bune. Şi dacă noi avem poruncă să iubim 
pe duşmani, cu cât mai mult pe preoți sau pe 
aproapele nostru. 

Taina preoţiei nu se amestecă cu păcatele. Uite 
ce spune Sfântul loan Gură de Aur: „Dacă vezi 
preotul căzut în şanţ Jos şi beat, du-te şi sărută-i mâna 
şi te-ai umplut de darul lui Dumnezeu”. Că dacă el 
zice: „Domnul să te blagoslovească!”, nu se amestecă 
beţia lui cu darul. Darul e cu dânsul. Bunăoară să-ţi 
spun ceva. Unui general sau unui mare om de stat, 
unui om în armată, i se dă un grad mare. Şi el vine şi 

conduce armata în virtutea gradului acela, că-i com- 
panie, că-i regiment, că-i divizie, şi poate să fie el un 
beţiv, poate să înjure, fiecare se uită la ordinele lui, la 
gradul lui: „Măi, ăsta are putere să mă comande”. Nu 
contează ce viaţă are. 

Aşa este şi preotul în faţa lui Dumnezeu. El e 
ministru al harului, el a luat harul lui Dumnezeu şi nu 
i se ia până la moarte, numai dacă nu vei auzi că e 
caterisit. Şi nici când e caterisit nu i se ia harul, el tot 
ca preot se judecă în ziua judecății, iar dacă a greşit ca 
preot, mai mare osândă o să ia ca mireanul, căci 
căruia i s-a dat mult, mult i se va cere. Şi cei tari, tare 
se vor cerca. Dar nu noi să judecăm, căci unul este 
judecătorul nostru, lisus Hristos. Căci se va bate mai 
mult sluga aceea care a ştiut voia, decât acela care n-a 
ştiut. Dar asta să o facă Hristos, nu noi. 

Deci preotul, când este caterisit, i se ia numai 
administrarea harului; nu mai poate face nici botez, 
nici cununie, nu mai poate binecuvânta nici masă, nici 
cununie, nimic, nimic. E ca un militar care are toate 
armele pe el, dar nu are voie să tragă nici cu pușca, 
nici să atace cu baioneta. „Stai pe loc!”. Aşa e la 
caterisire. Dar harul desăvârşit nu i se ia. Numai atun- 
ci când cade în eres, atunci i se ia harul desăvârşit. 

Uite o pildă. Ia un castron mare de alabastru şi 
pune în el zece galbeni de aur şi deasupra pune 
cenuşă, apoi ia o cană de apă de izvor şi toarnă peste. 
Ce o să se întâmple acolo? Cenuşa se duce pe apă şi 
banii rămân acolo. Nu se amestecă cenuşa cu aurul. 
Dar de ce? Pentru că aceea e altă fire şi aceasta e altă 
fire. Aşa e harul la preot. Orice face el ca om, dacă 

greşeşte, va fi judecat de Hristos, dar nu se amestecă 
păcatele cu harul. Harul lucrează. De aceea zice 
Sfântul Ioan Gură de Aur: „Nu pe toţi îi hirotoneşte 
Duhul Sfânt, dar prin toţi lucrează Duhul Sfânt după 
iconomie”. Că dacă ar fi ca după neputința preoţilor 
să se ridice harul, nici o taină nu s-ar mai săvârşi. 
Lumea ar rămâne necununată, nespovedită, neîmpăr- 
tăşită. Nu se poate aşa. 

Sfântul Pahomie cel Mare în pustia tabenisiotă 
şi în alte părţi din Tebaida Egiptului a întemeiat şase 
lavre mănăstirești, în care erau vreo 50.000 de 
monahi. Şi în lavra Tabena erau şase mii de călugări 
într-o mănăstire, care lucrau rogojini şi se rugau, că 
Sfântului Pahomie i-a adus îngerul Domnului table de 
aramă din cer, pe care era scris cum să facă cu 
rugăciunile lor, cum să facă cu postul, cu mâncarea, i-a 
arătat ca lui Moise: „Aşa să fie adunarea, aşa să se 
roage”. Era o mare organizare monahală. 

Dar călugării pe atunci se temeau şi nu voiau să 
se facă preoţi. Erau călugări sfinţi, făcători de minuni, 
dar nu primeau preoţia. Ziceau că preoția e mare 
lucru, şi într-adevăr e mare. Ceea ce face preotul, nici 
îngerii nu pot să facă. Nu voiau să se facă preoţi, erau 
călugări sfinţi, făcători de minuni, trăiau în feciorie, în 
ascultare, în asceză, în supunere, în mare renunțare de 
cele ale lumii, dar ziceau: „Preot nu mă fac”. Şi atunci 
Sfântul Pahomie ce a rânduit? Aducea preoți de mir 
să mărturisească soborul şi să-i împărtăşească. Sâm- 
bătă aducea în mănăstire sute de preoți ca să-i 
mărturisească soborul şi duminica să se împărtășească 
toţi călugării. 

Şi era atunci un călugăr cu viaţă sfântă din 
Tabena care mânca numai duminica, după ce se 
împărtăşea, în restul săptămânii nu mânca. El se 
mărturisea la un preot de mir, ca şi ceilalți. Dar 
preotul acela era păcătos. Şi vine un mirean din sat 
care avea ciudă pe preot şi îi spune acestui călugăr: 

— Dumneata mănânci o dată pe săptămână, 
dumneata ai trăit în feciorie de mic copil aici, dum- 
neata trăieşti în supunere, în asceză, în viață de 
rugăciune, de post, şi dumneata te mărturiseşti la 
preotul nostru din sat? Păi preotul nostru e păcătos, e 
beţiv, e cutare... 

Călugărul, săracul, l-a apărat pe preot: 

— Dar eu mă mărturisesc la el de zeci de ani, mă 
împărtăşesc din mâna lui. 

— Dar uite aşa face şi aşa face. 

Şi a început bietul călugăr a se îndoi, că îl luptau 
gândurile: 

— Măi, oare preotul acela mai are har, dacă e aşa 
de păcătos cum spune mireanul acela? Să mă mai îm- 
părtăşesc eu din mâna lui? 

Şi aşa, în îndoiala aceasta, preotul trebuia să 
vină sâmbătă şi să-l împărtăşească. Dar călugărul s-a 
dus la Sfântul Pahomie: 

— Părinte, eu nu mă mai împărtăşesc de la 
preotul acela de mir. Am auzit vorbe despre el. 

Sfântului Pahomie însă i-a părut rău: 

— Părinte, nu judeca pe preoţi, că n-avem voie să 
judecăm pe nimeni, cu atât mai mult pe preoţi, că 
Dumnezeu este judecătorul. 

— Ba nu, părinte, că uite, un mirean mi-a spus că 
preotul acela nu poate să mai aibă har. Eu aşa cred. 

— Nu crede aşa. 

— Părinte, învăţă-mă ce să fac. 

Pahomie ştia viaţa călugărului cât e de sfântă. 
Zice: 

— Uite ce! Ştiu că tu mănânci o dată pe săptă- 
mână, tu citeşti Psaltirea în fiecare zi şi faci lucru de 
mână şi mergi la biserică. Eu îţi dau canon ca de acum 
să posteşti două săptămâni, post îndoit, şi în aceste 
două săptămâni să te rogi pentru preotul acela care te-a 
spovedit până acum şi te-a împărtăşit: „Doamne, 
miluieşte pe preotul cutare”. Şi vezi ce are să-ţi arate 
Dumnezeu. După două săptămâni să vii să-mi spui ce 
ai văzut. 

Călugărul a primit cu dragoste acest sfat. Va să 
zică trebuia să ţină o săptămână mai mult de post, că 
ţinea o săptămână de obicei. Starețul nostru Ioanichie 
ţinea post o săptămână sau două foarte uşor, că era 
mare postitor. Venise din Sfântul Munte şi era învăţat 
cu postul. 

Şi atunci a luat călugărul Psaltirea şi a postit 
două săptămâni. Post şi rugăciune. Şi ştiţi că la post, 
cei care au ţinut mai multe zile ştiu, după două-trei 
zile nu te mai luptă foamea, ci setea, până ce mori. El 
a postit, săracul, dar a doua săptămână, când aproape 
se împlinea ca să vină duminica, l-a luat o sete straş- 
nică. Se consumă umezeala din corp şi corpul îți cere 
apă, apă. Şi aerul îţi ajută atunci, că are apă. Eu nu 
spun aici despre mine, că nu-i voie să povesteşti ale 
tale, dar v-am spus din experienţa altora. 

El fiind tare însetat, când a terminat postul, când 
aproape să adoarmă într-o seară, era aşa într-o stare de 
semitrezvie, aproape să adoarmă, deodată se face că 
era pe o câmpie verde cu flori de milioane de feluri, 
cum n-a mai văzut el. Şi se făcea că îi era tare sete. Şi 
cum mergea pe acea câmpie, vede o fântână, din cele 
cu ciutură, cu cumpănă, cum era înainte şi acuma 
numai pe la sate de or mai fi. Şi el, când a văzut fân- 
tâna aceea, a luat-o într-acolo: „Măi, mă duc acolo, că 
poate oi scoate o ciutură de apă, că nu mai pot de 
sete”. 

Şi el observă că fântâna era de aur, colacul de 
aur, cumpăna era de aur, ciutura de aur, lanţul de aur, 
totul era de aur la fântâna aceea. Şi când s-a uitat în 
fântână apa era ca şi cristalul. Dar când a ajuns acolo 
apare un om şi îi zice: 

— Părinte, ţi-e sete? 

— Da. 

— Fântâna asta e a mea, cu darul lui Hristos. O 
să-ți scot eu o ciutură de apă. 

Şi când i-a scos o ciutură de apă şi a pus-o pe 
colacul fântânii, atunci a observat călugărul că acela 
care a scos apa e cu bube pe obraz, era bubos. Însă 
acela i-a zis: 

— Părinte, nu te îngreţoşa. Bea apă, nu vezi cât e 
de curată? Toate sunt de aur aici. Nu te uita la mine că 
am bube pe faţă. 

— Dar cine eşti, frate, de ai toate de aur aici? 

— Eu sunt preotul care mă judeci sfinţia ta. Am 
păcatele mele, dar vezi că nu se amestecă bubele mele 
cu apa aceasta curată. Apa curată rămâne. Să fii atent. 

Şi atunci s-a speriat călugărul şi a sărit şi s-a dus 
la Sfântul Pahomie. De două săptămâni nu mâncase. 

— Uite, părinte. 

Dar Sfântul Pahomie ştia deja, că avea înainte- 
vedere: 

— Ei, cum e cu ciutura, cum e cu fântâna? 

I-a spus, că el era înainte-văzător. 

— Părinte, dar ştii ce... 

— Eu ce ţi-am zis? Să nu mai judeci pe preoți. Ai 
văzut ce a zis: „Nu te uita la mine că am bube pe faţă. 
Vezi că toate sunt de aur: şi pietrele, şi cumpăna, toate 
sunt de aur la fântână”. Ştii de ce ţi s-a arătat asta? Ca 
să nu mai judeci. Ai auzit ce spune Evanghelia? Nu 
judecaţi şi nu veți fi judecaţi. De-acum mergi şi te 
spovedeşte la preot şi te împărtăşeşte cu Sfintele 
Taine. Să nu-l mai judeci. Cât de păcătos ar fi preotul, 
nu se amestecă păcatele lui cu darul preoţiei. E 
adevărat că în ziua judecății va lua muncă mai mare, 
căci căruia i s-a dat mult, mult i se va cere, şi mai 
mult va fi bătută sluga care a ştiut voia Domnului. 
Dar nu-i judecăm noi, ci Hristos. Tu să te spovedeşti 
şi să te împărtăşeşti. 

Din ziua aceea călugărul acela s-a îndreptat şi a 
zis: „Niciodată nu voi mai primi vreun gând asupra 
preoţilor”. Nu este voie să judecăm pe nimeni, că 
judecăţile lui Dumnezeu nimeni nu le ştie. 


22 NE VORBEŞTE 


DASCĂLUL NECULAI DUMITRIU 


Dascălul Neculai Dumitriu a fost din comuna 
Borleşti, judeţul Neamţ. Aproape şaizeci de ani a fost 
dascălul bisericii, a fost şi notar al comunei, bun 


gospodar. Când a fost în 1916 tifosul cel mare, atunci 
țara a pierdut în război sute de mii de soldaţi, iar 
tifosul a secerat de două ori mai mulţi decât a secerat 
războiul. Eu ţin minte, în toate părţile erau numai 
oameni morţi. El a murit în spital la Roznov. A murit 
şi ce era să facă cu el, că mureau câte douăzeci- 
treizeci? L-au dat la morgă şi i-au anunţat pe ai lui 
să-şi ia mortul acasă. 

Au venit cei de familie, l-au pus într-o căruţă şi 
l-au dus oamenii acasă. Acolo a stat mort azi, mâine, 
şi când îl duceau la groapă a treia zi, s-a trezit. A fost 
mare strigăt. S-a trezit şi s-a sculat aşa şi se uita la 
dânșii. Au încremenit şi preoţii şi oamenii: „Măi, a 
înviat mortul!”. 

Nu putea vorbi. Vorbea încet. S-au speriat, că-l 
duceau la groapă. „Hai să-l ducem acasă!”. L-au dus 
înapoi. Când l-au întrebat, la câteva zile după ce s-a 
trezit, a putut să vorbească tare, că până atunci vorbea 
foarte încet, nu înţelegeai ce spune. La câteva zile 
după ce s-a trezit, l-au împărtăşit cu Sfintele Taine. 
Dar el era împărtăşit şi înainte de a muri, când l-au 
dus la spital. Şi apoi a spus săracul pe unde a fost. 

Eu atâta ştiu că am mers odată iarna cu sania de 
aici până la el acasă. La el se strângeau alimente pentru 
mănăstirea noastră. Satele de pe acolo, Borleşti, 
Mastacăn, Balanu, Ruseni. Duceau oamenii la el că 
aveau mare încredere. Duceau şi pomelnice. Oleacă 
de grâu, un păpuşoi, o lumânare de ceară. Pomelni- 
cele le dădeau în mâna lui, că el era om cu mare frică 
de Dumnezeu. Acolo se adunau alimentele şi m-am 
dus cu sania, aveam cai mari. Eu eram cu grija 
mănăstirii şi m-am dus. Se adunaseră vreo cinci-şase 
mii de kilograme de alimente şi pomelnicele oame- 
nilor, că venea Postul Mare şi dădeau pentru slujbele 
Postului Mare. Şi ducându-mă cu el, i-am făcut loc în 
sanie şi mergând până acolo, 80-90 de kilometri, i-am 
zis: 

— Frate Nicolae, mata ai fost mort?, că eu auzi- 
sem. 

— Da, am fost, părinţele. 

Mi-a povestit atunci, iar eu, dacă aș fi fost 
deştept, le-aş fi scris, însă fiind cu grija mănăstirii, că 
eram stareţul mănăstirii, am prins numai aşa, în 
trecere, câteva din cele ce mi-a spus el. Îmi povestea 
aşa: 

Când am murit, au venit doi tineri. Şi erau şi 
nişte urâţi care scrâşneau din dinţi. Tinerii aceia mi-au 
zis: „Să nu te temi, mergi cu noi ca să vezi muncile 
iadului”. Când m-am dus, am ajuns într-un loc la o 
moară de foc, unde pe vălătucul morii nu curgea apă, 
curgea foc. Moara era toată de foc, şi erau niște 
mecanici urâţi groaznic acolo, cu coarne ca vălătucul 
morii, care era tot de foc. Ei măcinau capete de 
oameni. Şi capetele acelea veneau cu focul acela în 
loc de apă şi cădeau într-o bandă de foc arzând şi 
grăiau şi strigau așa: „Vai de noi şi de noi şi de cei ce 
ne-au născut pe noi!”. Şi am întrebat: 

— De ce moara asta macină capete de oameni 
care grăiesc? 

— Aceştia sunt morarii aceia care au avut moară 
şi n-au fost milostivi. Au luat plată mai mult decât 
trebuie, şi au luat şi de la cei săraci, iar la cei săraci 
trebuiau să lase, să nu le ia. Au luat fără de milă de la 
aceia şi s-au mai apucat de au măcinat şi în zilele de 
sărbători. Aşa se vor munci în veac. 

Şi am trecut de acolo şi am ajuns la un loc unde 
era o câmpie de jăratec, de foc. Şi erau spini mari de 
foc, pluguri de foc, boi de foc, toate de foc. Și când 
arau pământul acela, răsturnau brazde de jăratec. Iar 

cei ce mânau boii erau desculți şi îi băteau dracii cu 
bicele. Mergeau pe pământ cu foc. Şi am întrebat: 

— Ce păcat au aceştia care merg prin foc şi îi bat 
cu bicele diavolii? 

— Aceştia sunt cei care au tăiat haturi, adică au 
arat și au tăiat din ogorul altuia, şi pentru că au făcut 
nedreptatea asta, aşa se vor munci în veac. Ei, dacă se 
mărturiseau şi dădeau înapoi ce au luat, nu păţeau aşa, 
dar n-au dat, n-au avut ei grija asta, şi așa se vor 
munci în veac. 

Şi am trecut de acolo şi am ajuns la o sală mare 
tare şi erau acolo războaie de ţesut cu spatele de foc, 
pedalele pe care calcă femeile erau de foc şi spata 
iarăşi de foc. Diavolii le puneau pe femei să stea cu 
picioarele pe tălpicile de foc când trăgeau, iar alte 
femei se ardeau când se ridica spata cu iţele, itele erau 
tot de foc şi se ardeau. Şi i-am întrebat pe aceia: 

— Ale cui sunt muncile acestea? 

— Acestea sunt femeile care au luat ţesături: 
cânepă, lână, bumbac, fel de fel. Şi au luat lână, au 
luat bumbac şi au furat din material şi nu s-au mărtu- 
risit la duhovnic şi acesta le este canonul în veac. Ele 
au furat din averea altora. Au ţesut, dar n-au făcut atât 
cât au primit material. 

Am ajuns apoi la un munte de foc şi nişte 
oameni desculți, cu nişte ţuhali grei în spate, mergeau 
pe muntele acela şi îi băteau dracii cu bicele. 

— Ce-i cu aceştia care suie? am întrebat şi mi-a 
spus unul din acei doi sfinţi: 

— Aceştia au furat din hambarul altora, din 
grădina altora, nu s-au mărturisit, au crezut că nu e 

nimica că au furat. Şi uite așa îi bat şi îi chinuiesc să 
ridice mereu greutatea aceasta. Şi când ajung în vârful 
muntelui, iar se duc jos şi iar îi bat să meargă până 
sus. 

Şi apoi a ajuns într-un loc unde se munceau 
vrăjitoarele, descântătoarele, acelea care ghicesc în 
ghioc, în cărţi, în bobi, în palmă, în cafea. Unde erau 
acestea erau numai balauri, iar balaurii aceştia de foc 
le încolăceau până la gât şi, când începeau să le 
muşte, acelea ţipau de groază. 

— Dar ce e cu aceştia învăluiţi de balaur și care 
ţipă aşa? 

— Aceştia sunt fermecătorii, ghicitorii şi cei care 
ghicesc în cafea, în bobi, care rătăcesc credinţa cea 
dreaptă a creştinilor după descântece şi după vrăji şi 
aşa se vor munci în veac. 


Povestea multe săracul. Mi-a spus multe feluri 
de munci, care sunt pentru descântători, pentru cei 
care iau mana la vite... 

Eu ce am ţinut minte din viaţa lui am mai spus. 
Dacă ai fi vorbit cu el, ţi-ar fi spus mai multe. El s-a 
făcut foarte credincios şi râvnitor după ce s-a sculat 
din morţi, a dus viaţă în curăţie cu soţia peste treizeci 
de ani, ca fraţii. Ştiu, că le-am fost mai apoi duhovnic 
la amândoi. A fost la Ierusalim. A avut vreo trei 
rânduri de case, toate le-a vândut şi le-a dat la săraci 
şi a plecat la Ierusalim, a fost în Egipt, a fost la 
Sfântul Munte. 

El a trecut o dată pe lângă mine, când aveam 
vreo şaptesprezece ani şi eram abia la început în 
mănăstire, şi vorbea cu altcineva: 

— Iaca băietul acesta o să ajungă stareţ aici. 

Ceilalţi râdeau: 

— Măi, ai să fii stareţ! 

Pe urmă am fost dat la oi, la vite, cu treburile 
mănăstirii şi abia după vreo zece ani m-au pus şi 
stareţ. Dar el a spus cu mulţi ani înainte. 

Când cânta el în biserică, plângea tot poporul. 
Lăcrima şi el, plângea şi poporul. Şi l-am întrebat: 

— Frate Nicolae, de ce plâng toţi atunci când 
cânţi frăţia ta? 

— Părinţele, părinţele, când cânţi de la inimă, la 
inimă merge. Pentru că eu am văzut mari şi înfrico- 
şate munci ale iadului. Când văd că mai sunt pe faţa 
pământului, că mila lui Dumnezeu m-a adus înapoi, 
cum aş putea să-l mulțumesc? Nu pot în veac. 

Au trecut toate. Dumnezeu să-l odihnească. Dacă 
vreţi să-l pomeniţi la rugăciune: dascălul Neculai. 

Iar frăţiile voastre să faceţi cum puteţi, că nu au 
toţi aceeaşi putere, nici aceeaşi pricepere. Dar toţi au 
câte un talant, nu e nici unul fără talant. La unul i-a 
dat Dumnezeu unul, la altul doi, la altul trei. Fiecare 
să înmulțească talantul lui. Să vă închinaţi lui 
Dumnezeu seara şi dimineaţa, să aveţi rugăciunea în 
minte şi în inimă, să faceţi după putere bine; chiar 
dacă aţi greșit ceva, să vă duceţi să vă mărturisească 
preoţii. Dacă veţi petrece aşa, crescând copiii în frica 
lui Dumnezeu, rugându-vă, ţinând sfintele posturi, 
mergând la biserici, făcând milostenie după puterea 
voastră, nu veţi ajunge la rău. Că celelalte pe care nu 
le putem noi să le facem, le completează mila lui 
Dumnezeu. Că de am face noi orice şi am trăi o mie 

de ani pe pământ, nu putem să facem cât suntem 
datori lui Dumnezeu. Dar să facem după puterea 
noastră şi cele ce nu le putem noi, le completează 
mila şi îndurarea lui Dumnezeu. 


CUVÂNT ROSTIT ÎN 
POSTUL MARE AL ANULUI 1987 


Pe acest pământ suntem într-o trecere foarte 
scurtă. Şi noi vom trece. Suntem într-o vizită de 
fulger pe acest pământ. Noi trebuie să ţinem cont nu 
de cuvântul filosofilor, ci de cuvântul lui Dumnezeu 
Însuşi care ne-a făcut pe noi. Cei mai mari filosofi ai 
lumii din antichitate, fie Aristotel, Plotin, Platon, 
Socrate, fie cei mai mari savanţi din lumea de astăzi 
din tot globul nu pot să spună ce suntem noi. Pentru 
că însuşi Prorocul David se minunează de aşezarea 
omului făcută de Dumnezeu. Şi auzi ce spune? Cât s-a 
mărit ştiinţa ta cea dintru mine, Doamne, întăritu-s-a 
şi nu voi putea spre dânsa. Aşezarea omului după trup 
este foarte minunată, dar după suflet ce să mai zicem, 
dacă e icoană a Sfintei Treimi, chipul şi asemănarea 
lui Dumnezeu pe pământ? 

Deci omul nu se cunoaşte pe sine, nu ştie ce 
putere este într-însul. El este sâmburele universului. 
Omul are în sine cele patru lumi: lumea minerală, 
lumea vegetală, lumea animală şi lumea duhurilor cea 
din ceruri, sufletul. Peste toate acestea are un duh cu 
care covârşeşte pe îngeri. De aceea el e mai mare 
după aşezarea lui decât îngerii. Nu s-a scris în 

Scriptură vreodată că îngerii au fost făcuţi după chipul 
şi asemănarea lui Dumnezeu, ci omul. Să facem om 
după chipul şi asemănarea noastră. Negrăită este 
taina aceasta care este aşezată de Dumnezeu în om, 
dar păcatele noastre, neputința noastră, viaţa noastră 
care este lipsită de rugăciune curată, de citire adâncă, 
de meditaţie, ne face să nu ne cunoaştem ce suntem 
noi. Şi dacă este așa, venim fără să vrem în rânduiala 
dobitoacelor, dacă nu băgăm de seamă cât de cinstit 
este omul. Că omul în cinste fiind, n-a priceput, 
alăturatu-s-a cu dobitoacele cele fără de minte şi s-a 
asemănat lor. 

Am vorbit odată o predică la Duminica a treia 
din Postul Mare, unde se citeşte Evanghelia de la 
Marcu: Ce va da omul în schimb pentru sufletul său? 
Despre valoarea sufletului. Am şi o predică scrisă 
despre aceasta în cărţile mele. Şi am arătat acolo că pe 
cât este de mare cinstea omului, pe atât este de mare 
şi munca omului în veacul viitor, dacă nu păstrează 
această cinste. 

Scriptura a spus: mare este omul. De ce îl 
numeşte Duhul Sfânt mare pe om? În om sunt adunate 
toate puterile lumii minerale, ale celei vegetale, n-am 
să vi le spun pe larg, ale lumii animale şi ale lumii 
duhurilor. Şi mai presus de toate omul rămâne chipul 
şi asemănarea lui Dumnezeu pe pământ, icoana 
Sfintei Treimi. Am arătat în acea predică de care am 
pomenit, ce are omul în el de la îngeri, ce are de la 
arhangheli, ce are de la căpetenii, ce are de la puteri, 
ce are de la domnii, ce are de la tronuri, de la 
heruvimi, de la serafimi, cu ce este mai mare decât 

aceştia. Am arătat cu mărturii din Sfânta Scriptură, de 
la Ilie Miniat şi din alte cărți. lată la câtă cinste a 
ridicat Preasfântul Dumnezeu pe om! 

Vai de noi, păcătoşii, că noi nu simţim această 
cinste, această putere, această dumnezeiască rânduială 
care este pusă de Dumnezeu în oameni. Şi de aceea, 
nesimţind valoarea sufletului nostru, nu-i dăm atenţie, 
ni se pare o glumă când auzim de mântuirea sufletu- 
lui. Vai de noi şi de noi! De aceea v-am spus deunăzi 
şi v-am amintit, tot după sfinţii părinţi, că omul ar 
trebui să aibă două ziduri mari care să apere sufletul 
lui, în dreapta frica lui Dumnezeu şi în stânga frica 
morţii. Dacă am putea călători cu mintea noastră între 
aceste două ziduri, totdeauna ne-am păzi foarte tare 
nu numai de păcatul cu lucrul, ci şi de cel cu gândul. 

Ai auzit pe David prorocul cum zice: de-a 
pururea vedeam pe Domnul înaintea mea, că de-a 
dreapta mea este ca să nu mă clatin. Ai auzit pe Isus 
Sirah că zice: Fiule, adu-ți aminte de cele mai de pe 
urmă ale tale şi în veac nu vei greşi. lată că şi de-a 
dreapta şi de-a stânga avem ziduri mari: frica de 
Dumnezeu şi frica morţii, şi dacă cu mila Domnului 
n-am uita aceste două ziduri, totdeauna ne-am păzi nu 
de a vorbi ceva rău sau de a face, ci și de a gândi. 

Trebuie să ne smerim din adâncul sufletului în 
toată clipa, că nu este clipă să nu greşim lui 
Dumnezeu. Eram undeva, când cu pribegia asta în 
care am fost după ce ne-au scos cu decretul din 
mănăstiri, şi a trecut pe la mine Părintele Petroniu 
Tănase — şi el era scos din mănăstire şi stătea cu 
Părintele Chiril la un cumnat de-al lui de la Broşteni — 

şi m-a rugat să fac o spovedanie pentru monahi. „Te 
rog, fă, căci călugării noştri mor nespovediți”. Şi 
stând acolo liniştit, eram la o casă izolată undeva, am 
scris acest îndreptar de spovedanie şi am văzut pe la 
unii părinţi că îl mai au. Că apoi, mai pe urmă, când 
eram stareţ la Slatina, am mai scris spovedania patri- 
arhilor, a mitropoliţilor, a arhiereilor, a stareţilor, a 
ieromonahilor, pe canoane, cu rânduială. 

Am început cu spovedania arhiereilor şi a patri- 
arhilor. Mitropolitul Nicolae Mladin al Ardealului, 
când l-am spovedit, s-a mărturisit după acel îndreptar 
de spovedanie. Ţin minte, la spovedania arhiereilor se 
citeşte o Evanghelie. Eram îmbrăcat în toate veşmin- 
tele, că aşa se spovedesc arhiereii, cum învaţă dreptul 
canonic, și eram într-o cameră cu dânsul. Am stat în 
chilia mamei lui, Letiţia, lângă dânsul. Acolo era un 
salon mare de primire, un policandru frumos şi bietul 
mitropolit, Dumnezeu să-l odihnească, s-a pus în 
genunchi: 

— Preacuvioase, să nu mă laşi, că mi-a slăbit 
memoria. 

El încă nu-şi dăduse demisia. Şi când m-a 
chemat, cu ordinul mitropolitului de la Iaşi m-am dus. 
Că nu mă duc nicăieri până nu mă trimite. Eu sunt 
soldat sub superiori. Au venit aici stareţii de pe la 
Lainici, de la Putna să mă cheme. Le-am zis: „Părinte, 
nu! Eu sunt soldat în cazarmă. Și arhiereii sunt 
generali, aceia care mă conduc. Când mă trimite, am 
curaj să merg. Chiar de aş muri, mă duc. Dar să mă 
duc așa, de curiozitate, nu mă duc, pentru că n-am ce 

căuta. Sunt un putregai de om, şi bătrân, şi bolnav, şi 
vai de capul meu”. 

Şi-mi spune bietul mitropolit: 

— Te rog să mă iei după carte, că nu mai ţin 
minte nimic. 

L-am găsit acolo pe ministrul sănătăţii, că îi 
adusese din R.F.G. medicamente. Şi l-am întrebat, că 
am stat la masă cu ei: 

— Ce are înaltpreasfinţitul, că nu era aşa? 

— E atacată inima şi nervii memoriei, din cauză 
că s-a ostenit prea tare la slujbă. 

Şi eu, când am văzut că el cere spovedania după 
carte, am scos îndreptarul acela de spovedanie pentru 
arhierei. E după canoane, totul după dreptul canonic 
al lui Boroianu, al lui Andrutsos şi al lui Nicodim 
Milaş. Şi a stat bietul mitropolit aproape două ore în 
genunchi. Și i-am spus, că erau o masă şi nişte scaune 
acolo: 

— Înaltpreasfinţite, stai pe scaunul acela şi eu pe 
scaunul acesta, şi spune ce ai. 

Că mă gândeam eu că e om bătrân. Dar el a zis: 

— Nu, eu nu stau în faţa sfinţiei tale, eu stau în 
faţa lui Hristos. 

Şi i-am dat îndreptarul acela şi l-a citit cu 
lacrimi, l-a udat cu lacrimi până la sfârşitul spoveda: 
niei. Și la urmă m-a luat în brațe, plângând, şi a zis: 

— Uită-te în ochii mei că îţi vorbesc sincer — ăsta 
e cuvântul lui. De când m-a făcut mama, eu spove- 
danie din aceasta nu am avut. Și muream nespovedit 
dacă Părintele Stăniloae nu te recomanda pe sfinţia ta 
să te chem acuma când am slăbit. 


PĂRINTELE CLEOPA 33 


Am vrut să vă arăt cât de conştient s-a spovedit 
un mitropolit care a făcut studii la Viena, la Tübingen. 
Avea două doctorate. Şi la urmă mi-a zis: 

— Te rog să-mi laşi îndreptarul. 

L-am lăsat la dânsul, iar el după aceea şi-a lăsat 
scaunul de mitropolit, şi-a dat demisia şi s-a dus la 
Mănăstirea Sâmbăta, că acolo a murit. 

Am fost duhovnic şi mitropolitului Sebastian. El 
a fost de trei ori şi s-a mărturisit la mine, la 
Mănăstirea Slatina. Şi odată m-a chemat Sadoveanu, 
care era prieten cu Sebastian, aici la Neamţ, la 
Vovidenia. M-am dus cu bietul părinte Ioil, când am 
ajuns era acolo Melchisedec Dumitriu, starețul Neam- 
țului. M-a primit santinela lui Sadoveanu, că avea 
santinelă la poartă, sergent de gardă. Era cu o broşură 
pe care am scris-o eu prin 1954, cu problema stiliş- 
tilor. Zice: 

— Matale ai scris asta? 

— Da. 

— Păi aici sunt calcule astronomice, cum de le-ai 
făcut? 

— Le-am potrivit de pe cărţi, nu le-am făcut eu. 

— Du-te repede la Iaşi, că mitropolitul Sebastian! 
a luat hapul (ăsta este cuvântul lui Sadoveanu). Du-te 


! Mitropolitul Sebastian Rusan (1884-1956) a fost mai întâi 
preot de mir şi protopop în mai multe localităţi din Ardeal. A fost 
căsătorit şi a avut opt copii. Rămas văduv, a fost ales episcop al 
Maramureşului şi mai apoi mitropolit al Moldovei şi Sucevei. 
Întrucât se pronunţa liber împotriva regimului ateu din acea vreme, 
a avut parte de o moarte martirică, fiind otrăvit. 

repede că trei telefoane am primit până acum de la 
Nonea, că strigă: „Părintele Ilie, să vină părintele Ilie”. 

Eu am zis: 

— Domnule, m-aş duce, dar să căutăm o cursă, o 
maşină. 

Că eu n-am ştiut de ce m-a chemat. 

— Nu cursă, ia maşina mea şi şoferul meu şi du-te 
acum. 

Şi l-am luat pe bietul Părintele Ioil şi ne-am dus 
la Iaşi. Când am ajuns, mitropolitul era în comă. În 
jurul lui erau consilierii, părintele Nonea, protoiereul, 
diaconii. Stătea cu faţa în sus, cu o cămaşă lungă până 
jos, cu mâneci. În faţa lui stătea îngenuncheat la 
picioare Mircea, băiatul lui, care mi-a zis: 

— Părinte Ilie, dar de-abia acuma vii? 

— Dar eu, zic, n-am ştiut nimic, domnul Sado- 
veanu m-a trimis cu maşina lui. 

— Vai, tare te-a mai strigat! 

— Dar de ce? 

— L-a adus de la Spitalul Filantropia din Bucu- 
reşti în comă. Şi acuma uite aşa stă şi se trezeşte 
numai dacă îi strângi mâna dreaptă. 

Era paralizată partea stângă. Eu i-am citit molif- 
ta, au stat şi ei în genunchi acolo. Şi au zis: 

— la-i mâna dreaptă. 

Avea mâneca largă şi i-am dat mâneca aşa şi i-am 
luat dreapta. Şi strigam: 

— Înaltpreasfinţite, înaltpreasfinţite, înaltprea- 
sfinţite! 

Şi deodată a deschis ochii şi m-a cunoscut. 

— Părinte Ilie, ce-i pe acolo? 

Adică: „Ce-i pe la mănăstire?”. Tot grijă părin- 
tească avea săracul. 

— Bine, înaltpreasfinţite, ne rugăm pentru sănă- 
tatea înaltpreasfinţiei voastre. De ce m-aţi chemat? 

Auzi ultimul cuvânt, ca să vedeţi şi să luaţi 
aminte. 

— Părinte Ilie, te rog citeşte-mi molifta de spove- 
danie. 

Dar el nu ştia că i-am citit-o. Acesta a fost 
ultimul cuvânt din gura mitropolitului Sebastian. Până 
seara am stat acolo şi n-a mai vorbit. A doua zi a 
murit fără alt cuvânt decât acela: „Citeşte-mi molifta”. 
Am plâns lângă el acolo, dar câţi nu plângeau? A fost 
un mitropolit bun, ţinea mult la călugări. Odată în Joia 
Mare la Slatina ne-a făcut zece călugări deodată, când 
eram stareţ acolo. 

Când am plecat la Ierusalim, în '74, l-am mărtu- 
risit ultima dată pe Patriarhul Iustinian. M-a chemat la 
el, uite aşa tremura, ca Părintele Ioil. Avea tot un fel 
de Parkinson: 

— Părinte Ilie, nu ştiu dacă ne mai vedem, tare 
am slăbit. 

El avea şi diabet, o boală cu regim. Şi s-a 
mărturisit, săracul, din copilărie. El a fost preot de mir 
în viaţa lui şi apoi, ca ierarh, s-a luptat pentru 
Biserică, că a ţinut mult la călugări, la mănăstiri. l-am 
citit o dezlegare, m-a blagoslovit şi am plecat apoi la 
Ierusalim. 

Şi m-am uitat: ori e patriarh, ori e mitropolit, 
moartea nu te cruţă. Vai de noi, păcătoşii! Dacă am 
gândi noi tot timpul la ceasul cel mai de pe urmă, nu 

ne-ar mai părea greu nimic în lumea asta şi am răbda 
cu dragoste şi cu mulţumire orice ocară, orice necaz, 
orice scârbă, orice boală, orice durere, dacă n-am uita 
că plecăm de aici. 

Vedeţi sfinţiile voastre cum ne ducem câte unul, 
câte unul? Unde-i părintele arhimandrit Damaschin? 
Ce suflet bun era acela! Unde-i părintele Nicandru, 
săracul? Licenţiat şi cuminte şi bun cântăreţ şi slujitor 
bun. Unde-i părintele Iosif? Iaca s-a dus şi părintele 
Chiril şi părintele acela tânăr Iulian. Şi unde-s ceilalți 
toţi, care s-au dus de la noi? Eu seara, dacă nu pot 
adormi, mă gândesc la câţi părinţi duhovniceşti s-au 
dus dintre noi. Şi mă gândesc: „Oare câte zile mai 
am?” Eu am patru operaţii, sunt şi bătrân şi tot sunt 
legat cu sârmă. Sunt de azi pe mâine şi mă gândesc că 
plecăm. 

Dacă n-am uita două lucruri: frica de Dumnezeu 
Şi frica de moarte, noi am fi cei mai înţelepţi oameni 
de pe faţa pământului. Numai ce auzi o vorbă despre 
un om mare că avea cutare slăbiciune, cutare patimă. 
Nu te mira, că dracul nu se teme de studiile noastre. 
Ai auzit ce spune Sfântul Grigorie de Nyssa? „Am 
văzut pe mulţi care au învăţat toată ştiinţa cea 
dinafară şi în cele ale teologiei nu puţin au sporit, iar 
pentru că le-a lipsit lor din minte frica de Dumnezeu, 
au ajuns să se tăvălească în mocirla răutăţilor”. 

Fraţilor, dacă ne-am teme de Dumnezeu, nu 
numai că nu am îndrăzni la păcat, ci ne-am şi păzi 
foarte mintea: „Măi, ce fac eu acum? Ce gândesc eu 
acum? Unde mă duc? Dacă mă ia moartea acum? 

Dacă vine un junghi al morţii, ce fac eu, unde mă 
duc?”. 

Deci v-am spus la lăsatul secului, că am ştiut că 
intrăm în Postul Mare, mai cu seamă acum dă dracul 
război tare. Cele mai mari ispite în mănăstirea asta 
le-am apucat în Postul Mare. În Postul Mare a ars 
pădurea şi am fost judecaţi cu Părintele Casian, 
săracul, că noi am dat foc. Eram cu oile şi erau nişte 
țigani, au făcut podeţe în Poiana Cireşului, şi erau 
nişte plopi şi ei au lăsat pirosteiele cu focul acolo. Şi 
era un vânt mare, era în săptămâna întâi din Postul 
Mare. Bietul Casian fiind la vaci, numai ce s-a dus 
vântul de aici, că era gardul Poienii Găinăriei numai 
din hulugi din cei uscați... Au luat foc răzlogii. Mie 
îmi fătase o oaie doi miei albi, eram pe groapa stânei. 
Văd o fumăraie mare... „Ce-i, măi?” Toţi fug. Când 
mă duc la bietul Casian să văd, el se lupta cu focul, că 
atunci venise: „Măi, nu mă lăsa, a luat foc pădurea”. 
De la un foc mic. 

Am fost cercetaţi, am fost anchetați că noi am 
dat foc pădurii. Şi noi am venit cu părinţii în Săptă- 
mâna Mare — Părintele Proclu, Părintele Cosma — toţi 
cu greble, şi a dat Dumnezeu că a ieşit focul în 
poiană, au luat foc nişte plopi uscați, dar n-a trecut 
mai încolo. Dar mi-aduc aminte că ne-a amendat Mă- 
năstirea Neamţ, că pădurea era a ei. 52 de pădurari 
avea mănăstirea, 3 brigadieri, un conductor, unul Pop. 
Ce-am păţit cu stareţul, cum îl necăjeau în Postul 
Mare! Venea miliția, ne-a luat declaraţii, venea pădu- 
rarul, venea cutare. Ia uite, măi, eu m-am dus să sting 
focul şi ei au zis că noi, ciobanii, am dat foc. Bietul 


38 NE VORBEŞTE 


Casian era frate atunci, a fugit acasă, a stat la maică-sa 
vreo jumătate de an, că se temea că de acuma îl duce 
la puşcărie. 

În Postul Mare l-au bătut bandiții pe stareţul 
nostru Ioanichie, de i-au scos ochiul drept. În Postul 
Mare au venit cele mai mari ispite. 

Să vă spun alta tot din post. Eram în chilie cu un 
frate Vasile Maxim. Eu am venit la mănăstire la 17 
ani, am stat aici câţiva ani până la armată. Acela 
făcuse armata şi m-a dat cu el. Era îmbrăcat frate, dar 
atunci aşa era, că după şase luni după ce ai făcut 
armata, îţi făcea primirea provizorie. Aşa era porunca 
de la mitropolie. După un an, dacă ai făcut armata, îţi 
făcea primirea definitivă şi după un an jumătate te 
călugărea, cum a făcut şi cu mine. El a văzut că alții 
de o seamă cu dânsul erau îmbrăcaţi fraţi şi vreo 
câţiva călugăriţi. Şi voia şi el să fie călugărit. 

Odată bătrânul stareţ slujea la biserică, că 
douăzeci de ani s-a ostenit şi a slujit singur la biserică. 
Şi Vasile Maxim se duce la Părintele Ioil, care era 
atunci fratele loan Gheorghiu, ucenicul bătrânului, şi 
era şi cu poşta, că poşta nu venea până la noi, ci venea 
până la Mănăstirea Secu de două ori pe săptămână. Şi 
un părinte de la noi aducea poşta din Secu. Era în 
Postul Mare, prima săptămână, şi Vasile Maxim se 
duce la Părintele Ioil şi îi zice: 

— De ce nu-mi faci raport la mitropolie, că eu 
am aici un an jumătate, ca să mă călugărească? 

Dar acela a văzut că e ispită şi i-a zis: 

— Frate Vasile, n-am timbre. 

— Mă duc eu să cumpăr timbre. 

— Uite, stai liniştit că e Canonul Mare, facem 
slujbă. 

— Nu. Mă duc. 

— Nu te duce, frate Vasile, du-te şi ia blagoslo- 
venie de la stareţ. 

Tot ce-i fără blagoslovenie e de la draci. Ce face 
omul de capul lui totul e de la draci. 

El s-a dus la biserică unde stareţul tocmai cădea. 
Parcă-l văd, s-a dus la stareţ şi i-a zis: 

— Părinte stareţ, daţi blagoslovenie să mă duc să 
iau timbre. 

— Măi băiete, nu te duce acuma, că e Săptămâna 
Mare. 

— Părinte, eu mă duc. 

Eu eram în strană şi am auzit când i-a zis: „Măi 
băiete, nu te duce că ai să dai de mare primejdie”. Aşa 
i-a spus stareţul, dar el n-a băgat în seamă. A ieşit şi s-a 
dus. Când ajunge la Pârâul Alb, acolo era poiana 
mănăstirii, îi ies şapte draci înainte, cu culioane roşii, 
cu bastoane verzi, cu copite de cal, încornoraţi: „Mă, 
acesta a plecat fără blagoslovenia stareţului, pe el!”. 
Şi l-au fugărit nu ştiu câtă vreme şi pe unde a ajuns. 

Spre seară, eu eram aici pe lângă clopotniţă, a 
venit cu un picior desculţ, era numai sânge, şi unul 
încălţat, cu capul gol, ochii numai în sânge, cu un braţ 
de vreascuri în mână. Şi a început a striga la mine: 
„Costică Ilie, şapte după mine, şapte după mine, nu 
mă lăsa”. Mi-a tras vreo două ciomege în cap, că el se 
lupta cu aceia, zvârlea în toate părțile. Era tot zgâriat, 
cu barba încâlcită. Din piciorul acela îi curgea sânge, 
cine ştie cât l-au fugărit dracii? Era pe la Vecernie sau 

ieşise bătrânul de la Pavecerniţă şi cu Părintele 
Chiriac puneau un jgheab la un izvor. Şi eu m-am dus 
acolo: l 

— Părinte stareț, haide devale că a înnebunit 
Maxim! Hai că e mort, vai de mine! 

Dar bătrânul, parcă-l văd, a zis: 

— Lasă-l, măi, că a călcat blagoslovenia. I-am 
spus să nu se ducă. 

Dar eu, când ştiam cum l-am lăsat pe acela, că 
de-abia îl ţineau toți călugării, îl rugam: 

— Hai, părinte stareţ, haide cutare. 

— Iaca vin, măi băiete, dar să aranjăm jgheabul 
ăsta. 

Şi a venit bătrânul devale şi a zis: 

— Du-te şi adu, măi băiete, un epitrahil, crucea şi 
molitfelnicul. 

I-am adus, s-au adunat călugării în chilie la el. 
Acela se zbătea tare şi abia stăteau funiile pe el. Şi a 
zis stareţul: 

— Uite, vezi ce înseamnă neascultarea? Uite ce 
înseamnă călcarea blagosloveniei. Staţi în genunchi. 

Am stat toţi în genunchi şi a citit o dezlegare. 
Cum a citit-o, a zis: 

— Acum daţi-i drumul, dezlegaţi-l. 

L-au dezlegat şi a adormit şi a dormit vreo patru 
zile. Toţi ziceau că e mort, numai când puneai mâna 
vedeai că e viu. Atâta l-au chinuit dracii, atâta l-au 
fugărit dracii în ziua aceea când a plecat fără blago- 
slovenie. La patru zile s-a trezit: 

— Măi Costică, dar ce-i cu mine? 

— Frate Vasile, ai fost bolnav. 

— Măi, dar ce-i cu mine, cu piciorul ăsta? 

Piciorul i l-au legat că avea rană, curgea sângele 
tare. 

— Te-ai lovit undeva. 

L-am spălat, i-am spălat picioarele, l-am încălţat 
cu nişte ciorapi albi de bumbac. Nici n-a mâncat, nici 
n-a gustat, patru zile şi patru nopți a dormit, atâta l-au 
fugărit dracii în ziua aceea când a plecat fără blago- 
slovenie. Şi pe urmă, pentru că era din comuna 
Rafaila, judeţul Vaslui, a mai stat un an aici şi s-a dus 
la Mănăstirea Rafaila şi acolo l-au făcut diacon, că 
aici l-a călugărit. 

Asta n-am citit-o la Pateric, am văzut-o cu ochii 
mei aici. Starețul Ioanichie era foarte greu la cuvânt. 
Dacă i-ai călcat vreun cuvânt, trebuia să te aştepţi la 
necazuri, la scârbe. 

Să vă spun alta. Era la oi un bătrân, fratele Ion 
de la Racova, neam cu Părintele Ilarion Ionică. A 
venit şi el la mănăstire, un bătrânel, poate avea 60 de 
ani şi mai mult, nu ştiu. Şi pe acela l-a dat la oi. Era 
cu Părintele Galaction. Şi el a venit de la oi cu gluga 
să ia tainul lui, o oală, o mămăligă, ceva. Şi era iarnă. 
A descuiat ușa la beci şi a luat cartofi mici şi tărâţe 
pentru câini şi a uitat uşa deschisă. El a venit către 
seară şi s-a dus şi nimeni n-a ştiut. În vremea aceea 
bucătar era Părintele Ioil. El a fost singur la bucătărie 
trei ani neschimbat, cu masa o dată în zi după apusul 
soarelui. Îi punea pe călugări să guste mâncarea: 
„Frate cutare, gustă tu mâncarea, că eu n-am voie”. 
Abia după aceea l-a făcut schimnic. Şi când s-a dus 

Părintele Ioil dimineaţa să ia cartofi, a găsit uşa des- 
chisă şi cartofii degeraţi. 

Şi bătrânul stareţ Ioanichie a întrebat: „Măi 
băieţi, cine a lăsat uşile beciului deschise de au dege- 
rat cartofii?”. Că asta era hrana la toţi, altceva nu era. 
Şi nimeni n-a spus, că într-adevăr nimeni nu ştia. Şi 
fratele Ion uitase. „Măi, spuneţi care aţi lăsat beciul 
deschis, şi cereţi iertare, că vă iert, nici un canon nu 
vă dau. Dacă nu, o să-l aveţi pe Dumnezeu judecător”. 
Şi noi toţi ne temeam: „Măi, poate am lăsat eu”. 

Bătrânul avea putere mare în cuvânt. El a postit 
22 de zile când a fost îndreptat calendarul şi, dacă nu 
spărgea ușa Ghimnazie, postea 40 de zile. Şi bătrânul 
acela care lăsase deschis beciul era venit după 
mâncare şi stătea la masă, cum stăteam şi noi, cu oala 
ca să ia tainul, să ia borş. Şi atunci şi-a adus aminte că 
el a lăsat beciul deschis. Şi stareţul, după ce a citit 
cuvânt de la Sfântul Teodor Studitul, a zis: „Măi, nu 
ştiţi care e acela care a lăsat beciul deschis? Nu-i fac 
nimic, numai să se mărturisească, ca să scape de 
păcat. Că s-au stricat mulţi cartofi şi a trebuit să-i dea 
la vaci”. Şi acela era aici. Numai ce îl văd cum cade 
Jos, s-a spart oala cu borş şi a curs pe jos şi a început 
să-l bată diavolul cu capul de podele. 

— Ei, vedeţi, acesta trebuie să fie vinovatul! 
Numai întrebaţi-l. 

Când s-a limpezit la minte, l-au spălat ceilalți. 

— Duceţi-l la arhondaric. 

Şi l-am dus la arhondaric. Apoi i-a citit rugă- 
ciuni şi a dormit aici noaptea şi s-a liniştit şi pe urmă 
s-a mărturisit: 

— Părinte, eu am fost, dar m-am temut să zic. 

— Dar de ce n-ai spus? Că uite ce-i, nu ne jucăm 
aici cu blagoslovenia, că nu sunt eu stareţ aici, ci e 
Maica -. Domnului. Băgaţi de seamă şi aveţi grijă. 
Dumnezeu să te ierte! 

Aceste istorii vi le-am spus pentru paza blago- 
sloveniei. Dacă umblă omul după capul lui şi după 
mintea lui, să ştii că dă de mari primejdii. 

Era aici un părinte, Dumnezeu să-l odihnească, 
cred că l-a fi mântuit Dumnezeu, că avea şi părţi 
bune, era cântăreţ bun, tipicar bun, foarte moral, dar 
era de o iuţeală nemaipomenită. Dacă îi zicea cineva 
ceva, făcea o tulburare grozavă. Starețul nostru, cât 
era el de răbdător, că el l-a primit în mănăstire, el l-a 
călugărit, el l-a făcut preot, îi spunea: 

— Măi băiete, n-ai să ieşi bine. 

Câte a păţit bătrânul aici, de la câţi a răbdat! Şi 
i-a făcut acela supărări Părintelui Ioanichie şi atunci 
patriarhul Nicodim l-a dat de canon la Pocrov. După 
un timp a venit iar la Părintele Ioanichie: 

— Părinte, iartă-mă că am greşit. 

— Te iert, măi, vino şi cată-ţi de suflet, eşti din 
fire iute, măi băiete. 

Dar nu s-a schimbat, tot tulburări făcea şi nu 
ierta deloc. Bietul stareţ, părintele Ioanichie, se sme- 
rea el şi îi zicea: 

— lartă-mă, părinte. 

Acela îi răspundea: 

— Părinte Ioanichie, eu aşa mă rog la Dumnezeu, 
chiar dacă om merge amândoi în rai, sfinţia ta să fii 
oleacă mai departe, să nu fii lângă mine! 

— Uite măi, l-am primit în mănăstire, l-am 
călugărit, l-am făcut preot, iar el: „Mai departe, măcar 
să nu te văd”. Iartă-mă, măi, că ţi-am greşit! 

Zice: 

— Nu te pot ierta chiar acum, mai târziu! 

Dar stareţul zicea şi el: 

— Lasă-l, măi, Dumnezeu mi l-a pus cui în 
coaste, pentru că eu trebuia să stau în Sfântul Munte, 
nu să vin aici! M-am potrivit şi am venit în ţară! 

L-au chemat tare mulţi în ţară şi el s-a întors din 
Sfântul Munte. 

Şi până la urmă acela care era tulburător a fost 
dat de canon tocmai în cealaltă parte a ţării. Şi acolo, 
o minune dumnezeiască! Ştiţi de ce vă spun asta? Ca 
să vedeţi ce se întâmplă cu oamenii tulburători. S-au 
speriat şi doctorii. I-a crescut un os mare pe umăr şi i-a 
paralizat mâna dreaptă. Când a venit aici mi-a arătat. 
Şi făcea cruce cu stânga şi slujea Liturghia înainte 
sfinţită. 

Şi a murit departe de mănăstirea lui de metanie. 
Avea şi fapte bune, era cântăreţ, tipicar, harnic, 
priceput, făcea flanele, ciorapi, construia case, dar era 
Şi iute, ferească Dumnezeu. Dumnezeu să-l ierte, că 
Dumnezeu l-o fi mântuit, săracul, că a suferit atâtea 
necazuri, atâtea scârbe. 

Ştiţi de ce v-am spus asta? Părinților, toți citiţi 
din cărți, dar acestea ce vi le spun nu le-am citit, nu 
le-am auzit pe undeva, nu le am scrise, ci le-am văzut 
cu ochii mei. Care-i tulburător şi nu caută pacea şi nu 
cere iertare, nu se alege nimic de el. Până la urmă lui 
îi părea rău că a plecat de aici, n-a putut să moară aici 

la metania lui, s-a înstrăinat. O singură dată a mai 
venit aici după moartea bătrânului. 

Sfântul Maxim Mărturisitorul zice: „Greşeala pe 
care a făcut-o fratele tău ieri, cuvântul pe care ţi l-a 
zis ieri, nu i-l mai aduce aminte azi, că se aprinde 
cearta”. Trebuie să fim foarte atenţi. Să nu ţinem 
minte că a zis unul aşa şi a făcut aşa, că nu le mai 
termini. Gândeşte că trebuie să te pregăteşti cu 
sufletul în fiecare clipă să rabzi cele ce vin, nu să le 
mai descoşi pe cele ce au fost. N-avem când le ţine 
minte pe cele vechi, că vin altele şi mai grele. Că a zis 
dumnezeiescul Iov: Viața omului o luptă şi o ispită 
este pe pământ. Să nu crezi că am terminat cu ispitele. 
Când închidem ochii şi intrăm în mormânt atunci am 
terminat, cu darul lui Hristos. 

Suntem într-o perspectivă veşnică de înaintare 
spre mormânt şi în fiecare clipă trebuie să aşteptăm 
ispita, cum a zis Sfântul Antonie cel Mare: „Acela e 
monah adevărat care pururea se roagă şi aşteaptă 
ispita până la uşa mormântului”. Nu crede că s-au 
terminat ispitele, că vin multe cu milioane de nuanţe. 
Azi e de un fel, mâine de altfel. Trebuie iertare, 
trebuie înţelegere şi trebuie să punem început bun, ce 
este rău să nu mai facem şi să nu zăbovim în păcat, ci 
să ne lămurim să facem ce e bun de acum în viitor. 
Sfântul Maxim Mărturisitorul spune aşa: „Când eşti 
tulburat şi vezi că ai greşit, calcă pe voia ta şi cere 
iertare”. Şi îl sfătuieşte şi pe celălalt, care îl iartă: „Să 
nu-i mai aduci aminte de cele ce a făcut el”. Iată ce 
spune Sfântul Apostol Pavel: Pe cele din urmă 
uitându-le și spre cele dinainte tinzând. 

Mi-aduc aminte, am scăpat odată caii prin iarbă 
la Secu. Noi eram sub Mănăstirea Secu atunci. Şi eu 
m-am dus cu caii împiedicaţi pe munte. Era vară, 
când e iarba mare. Trebuia să aduc caii, şi caii noştri 
în loc să fugă încoace, au luat-o prin iarbă, împie- 
dicaţi. Au tăvălit toată iarba. Paznicii de acolo, 
amândoi cu armele în spate, că mai şi vânau, vin la 
mine: 

— Te împuşc. Ce-ai făcut, dobitocule? Dar lasă 
că plăteşte Ioanichie. 

Eu m-am luptat să întorc caii înapoi, dar aceia, 
fiind voinici, s-au dus prin iarbă. I-am întors eu, dar 
târziu. Am văzut că am greşit şi am cerut iertare. Eu 
mă temeam că m-or împuşca, mă temeam şi de sta- 
reţul nostru. Şi au venit şi l-au luat drept de la masă 
pe stareţ: 

— Măi Ioanichie măi, ce-i aicea, măi? Uite ce-au 
făcut călugării tăi cu caii. Uite ce-au făcut cu iarba, 
cutare! Ai să plăteşti atâta. 

Dar bietul bătrân: 

— Uite ce, lasă că am să plătesc. 

Dar eu am început a plânge, că ştiam că pe mine 
o să mă ocărască, că eu am fost cu caii. Și m-am dus 
la părintele stareţ: 

— Iartă-mă, am vrut să-i prind şi n-am putut să-i 
stăpânesc. 

— Nu-i nimica, măi băiete. Ăştia au supărare pe 
noi. Dumnezeu să-i ierte. 

Şi bătrânul nu mi-a dat nici un canon, nimic. Eu 
am început a plânge şi am zis: 

— Daţi-mi canon. 

— Lasă măi, lasă că am să plătesc cât o costa 
iarba aceea. 

Şi bătrânul m-a mângâiat şi m-a iertat fără să mă 
mustre. Dumnezeu să-l odihnească! De aceea vă spun. 
Trebuie răbdare şi din partea unuia şi din partea 
altuia. Toţi greşim lui Dumnezeu. Dacă eu n-am 
greşit, dar fratele meu greşeşte acum, şi eu greşesc 
mâine, poimâine. El mă supără pe mine, eu îl supăr pe 
altul, că aşa e viaţa noastră. Dar numai aceasta: „Bla- 
gosloviţi şi iertaţi!”, numai aceasta încetează cearta şi 
ura. lar dacă-i răzbunare, ştii ce se întâmplă? Unul 
răscoleşte una, altul alta, şi mai ales în Postul Mare, 
când e nevoie de linişte. Eu atâta spun, că e bine să ne 
iertăm cu toţii, şi cu hotărâre bună ca să nu se mai 
întâmple, ne păzim cât putem. lar dacă greşim, iar 
cerem iertare, că nu suntem îngeri, suntem oameni 
păcătoşi, greşim în tot ceasul şi în toată clipa. Aşa e 
bine de făcut. 

A venit la mine unul să-i dau canon la altul: 

— Dacă nu-i dai canon, să ştii că o păţeşte cu 
mine. 

E aici, nu-l mai spun, că ştie el, e cu musca pe 
căciulă. 

— Măi, şi câte metanii vrei să-i dau? 

— Măcar trei mii să-i dai! 

— Ho, măi frate, mai taie un zero. 

— Nu, că-i puţin! 

Mânca-v-ar raiul să vă mănânce! Ce, eu nu vă 
ştiu? 

— Măi, mai taie un zero. 

— Nu, părinte, acela trebuie făcut aşa şi aşa... 

Zic: 

— Uite ce, iartă-mă pe mine, păcătosul. Îl mai 
ierţi şi tu, că tu ierți. 

— Nu trebuie iertat acesta. 

La câteva zile vine altul şi spune de acesta, care 
cerea să dau canon mare. 

— Dar tu câte metanii îi dai? 

— Trebuie pus la punct vreo treizeci de zile, şi 
canon cutare, şi la psaltire. 

— Măi, nici tu n-ai dreptate. A greşit şi acela. 

E o familie aici! Voi nu vedeţi? Unul greşeşte 
azi, altul mâine, altul poimâine. Că diavolul bate 
război. Uite, cu mila Preasfintei Treimi, avem atâtea 
suflete adunate aici, să fie oleacă de dragoste. 

Şi vă mai zic şi aceasta, să-l ajutăm cât om 
putea pe stareţ. E foarte greu să fii stareţ, că stăreţia e 
cea mai grea, mai ales în vremea actuală. Cine nu ştie, 
poate judecă, dar să ştiţi că pe umerii stareţului este 
mare greutate. Sfântul Maxim Mărturisitorul spune: 
„Marea de aramă din templul lui Solomon de ce era 
făcută din doisprezece boi de aramă? Ca să arate două 
lucruri mari: misiunea celor doisprezece apostoli de a 
spăla toate popoarele lumii cu botezul, una. Al doilea, 
ca să-ţi arate ţie, care conduci şi care vrei să duci pe 
altul, să fii tare ca taurul în cele duhovniceşti, dacă 
vrei să speli pe altul. Să nu credeţi că puţină osteneală 
ne trebuie nouă”. 

Noi fiecare, în măsura în care putem, să-l ajutăm 
pe stareţ, ca să mergem ca pe o corabie. El e în 
fruntea corabiei, noi mergem în corabie cu toţii. Toţi 
trebuie să-l ajute din toate direcţiile. 

Mi-aduc aminte că un călugăr de la Mănăstirea 
Sarov, care a fost secretarul mănăstirii, îi scrie lui 
Teofan Zăvorâtul: „M-a pus stareţ, dar e foarte greu”. 
Dar acesta îi scrie înapoi: „Dar când a fost vreodată 
uşor să fii stareţ? Totdeauna a fost greu. Dar cu cât ai 
să duci cârma cu dragoste, cu înţelegere, cu blândeţe, 
cu răbdare, cu atât ai să afli pe Hristos milostiv şi mai 
mare plată ai să ai decât dacă te-ai mântui singur, 
pentru că duci corabia pentru atâtea suflete. Şi la cel 
din frunte trebuie multă răbdare, blândeţe şi a nu ţine 
minte răul”. 

De aceea vă spun. Este Postul Mare. Eu n-am 
venit să predic. Eu sunt sătul de vorbă până-n gât. Eu 
am atâtea mii de suflete care trec pe la mine, fiecare 
cu problemele lui. Dar dacă suntem o familie, să ne 
mai sfătuim. Numai aşa putem să ducem corabia 
mântuirii. Să fim în pace, să ne iertăm. Să iertăm noi 
celor ce ne-au greşit, şi cei cărora le-am greşit să ne 
ierte pe noi, pentru că toți greşim lui Dumnezeu. Unul 
azi, altul mâine, că aşa e viaţa. 

Ai văzut în viaţa Sfântului loan cel Milostiv? 
Sfântul Ioan cel Milostiv, patriarhul Alexandriei, era 
îmbrăcat la slujbă cu mai mulți arhierei, cu biserica 
plină de lume, şi i-a spus cineva: „Uite, cutare preot, 
cutare creştin are ciudă, te grăieşte de rău”. Că de 
când e lumea diavolul a avut de ăştia, care să facă ură 
şi dezbinare. Şi a ieşit patriarhul cu toate veşmintele 
în faţa lui, că preotul era în biserică, şi i-a făcut 
metanie în faţa soborului: „Jartă-mă, părinte, că eu nu 
pot face Liturghie dacă nu mă ierţi”. A căzut şi acela 
în genunchi şi s-a folosit toată lumea. A făcut 

Liturghie după ce s-a împăcat cu preotul care era 
supărat. 

Auzi ce spune Sfântul Isaac Sirul: „Căruţa 
dracilor este tulburarea, în care intrând călugărul şi 
mintea lui, l-a dus la pierzare”. Dacă-ţi plac tulburări 
şi tulburări, ai intrat în căruţa dracilor. „Mintea 
tulburată nu va putea scăpa de uitare şi înţelepciunea 
nu-i deschide acesteia uşa”. Şi nu poţi cu grija lumii 
fiind înfăşurat să mai ai şi grija lui Dumnezeu. Clar. 
Pentru că te răspândeşti. 

Mi-aduc aminte de Părinţii Antim Găină şi 
Vichentie Mălău. Mari sfinţi au fost aceştia. Te duceai 
la ei la Agapia, te întâmpinau cu dragoste: „Costicuţă, 
dragul tatii!”. Veneau de la biserică plini de duh. 
Stăteau la chilie în genunchi, cu candela aprinsă şi îşi 
făceau pravila. Şi apoi iar la biserică. Atât. Părintele 
Antim parcă îl văd. Biserica şi chilia, şi în casă mai 
lucra din treburi din acestea de ceasornicar. Repara 
ceasuri, ca să aibă oleacă de ocupaţie. 

Voi nu vedeţi? Primele trei condiţii pentru cei 
care slujesc Liturghia: întâi, să fie împăcat cu toţi; al 
doilea, să fie mărturisit; şi al treilea, să-şi facă 
canonul şi toată pravila pregătitoare pentru slujbă. 
Cum poţi să te apropii de Preacuratele Taine dacă ştii 
că ai supărare pe cineva? Aşa e bine: totdeauna să fii 
împăcat, să fii liniştit, spovedit. 

Era un duhovnic mare aici, dar nu ştiu dacă l-aţi 
apucat: Casian Cojoc. Era din Mănăstirea Neamţ. 
Avea 70 de ani de mănăstire şi a fost duhovnicul 
mitropolitului Visarion. Şi după ce a venit aici, a fost 
pus egumen la Runc şi a plecat cu zece călugări de 

aici de s-a înfiinţat Runcul. Acesta era de mic copil în 
mănăstire şi a stat ucenic la un părinte Vasian, un 
duhovnic mare care a trăit 105 ani, în Mănăstirea 
Neamţ. Ne zicea: 

— Ştii ce m-a învăţat acela? Ştii care e datoria 
duhovnicului? Tot timpul numai să ierte: „Dumnezeu 
să vă ierte”. Tot timpul numai să ierte. Să-i dea sfat 
omului, dar tot timpul să ierte, că altfel el n-are pace 
la Sfânta Liturghie, Doamne fereşte. 

Dacă nici atâta nu putem zice, dar când vor veni 
să ne răstignească, să ne bage în cuptoare, să ne bage 
în cazane, când vor veni să ne dea la fiare, să ne taie 
capetele, ce o să facem, dacă nu putem zice nici atâta? 

Îmi spunea Părintele Paisie despre Părintele 
Ghenadie, moşul meu de la Cozancea care i-a fost 
ucenic. Acela, când spunea despre Maica Domnului, 
aşa îi curgeau lacrimile. Şi în Basarabia pe vremea 
aceea era un călugăr Neculai care umbla desculţ şi cu 
capul gol şi iarna şi vara, cum a fost Moşul Gheorghe 
Lazăr la noi, în Moldova. Şi acesta umbla desculţ şi 
ținea predici prin sate. Şi a mers Ghenadie la călugă- 
rul acela Neculai, care era din Basarabia. 

— Părinte, matale umbli desculţ şi cutare. Mare 
lucru e acesta, iarna pe ger. 

— Nu-i nimica. Când ne-a fierbe în cazane şi a 
fierbe carnea noastră pe noi, atunci e atunci, nu acum. 

Ai văzut Sfântul Mucenic Papia? 16 zile l-au 
fiert într-un cazan cu plumb topit şi îl păzeau ostaşii. 

— Măi, ce-i ăsta? E om sau e diavol, ce-i ăsta? 

Şi un ostaş zice: 

— Mi se pare că plumbul acela care clocoteşte e 
rece la el. 

Dar el a zis: 

— Dacă ţi se pare că e rece... 

A luat numai olecuţică cu mâna şi a aruncat 
peste el, şi când l-a atins s-a rupt carnea de pe el. 

— Vai, vai... 

Şi l-a întrebat pe acesta ighemonul: 

— Dar tu de ce nu arzi? De 16 zile te fierbem şi 
n-ai murit. 

— Pentru că dragostea lui Iisus Hristos care este 
în inima mea fierbe mai tare decât cazanul. E mai 
mare dragostea cea dinăuntru decât focul cel dinafară. 

Gândiţi-vă ce lucrare! Numai mila Domnului 
ştie ce necazuri şi chinuri ne mai aşteaptă. Dacă 
aceste puţine nu le răbdăm, Doamne fereşte! Sunt 
încercări şi scârbe de tot felul. De aceea am zis: Mai 
întâi păziţi-vă foarte să nu faceţi nimic fără blago- 
slovenie şi iertaţi-vă unii pe alţii. 


CUVÂNT LA ÎNCEPUTUL 
POSTULUI SFINŢILOR APOSTOLI 


Cu rugăciunile Preasfintei Născătoare de 
Dumnezeu şi Pururea Fecioarei Maria şi ale tuturor 
sfinţilor pe care astăzi îi prăznuim, am ajuns şi anul 
acesta la pragul şi poarta postului Sfinţilor Apostoli. 
Acest post este, ca şi postul Naşterii Domnului, un 
post mult mai uşor decât Postul Mare şi Postul Maicii 
Domnului. În acest post, după cum ştiţi, se mănâncă 

cu untdelemn marţea şi joia, sâmbăta şi duminica este 
dezlegare la peşte, iar în celelalte zile masa se dă o 
dată în zi, lunea, miercurea şi vinerea, fără untdelemn. 
Aceasta este rânduiala tipiconală a acestui post, care 
anul acesta este scurt, numai de o săptămână. 

Dar să ştiţi că noi, călugării, şi chiar şi creştinii 
toți, nu punem bază numai pe postul acesta de 
mâncare şi de băutură. Acesta-i prea puţin pentru noi. 
În zadar vom posti noi de bucate dacă vom avea 
răutate şi ură şi împietrire şi neascultare şi celelalte 
păcate. Auzi ce cântă Sfântul Teodor Studitul: „Postul 
cel adevărat este părăsirea de păcate şi înstrăinarea de 
fapte rele”. Aşa cântă la Triod acest dumnezeiesc 
părinte. 

Noi ar trebui cu toţii să ne silim să prindem o 
păsărică foarte sperioasă pentru noi. Ştiţi voi care este 
aceea? Preafericita şi preasfânta dragoste. Atâta 
vreme cât nu este dragoste întru noi, nu suntem ai lui 
Hristos, ci ai altuia suntem. Pentru că Hristos a spus 
în Evanghelie: Întru aceasta vor cunoaşte toți că 
sunteţi ucenicii mei, dacă veţi avea dragoste între voi. 
Cine a câştigat într-o măsură cât de mică dragostea lui 
Dumnezeu, pe toate faptele bune le lucrează cu uşu- 
rință. Pentru că roada duhului este dragostea. În 
măsura în care omul face faptele dragostei, în măsura 
aceea el este om duhovnicesc, pentru că auziţi ce zice: 
Roada duhului este dragostea, îndelungă răbdarea, 
bunătatea, blândeţea, facerea de bine, înfrânarea 
poftelor şi celelalte. De aici porneşte toată fapta bună. 
Dragostea este legătura desăvârşirii. Ea nu are numai 
o faptă bună, le are legate pe toate în sine. 

Înţelepciunea are două capete, zic dumnezeieştii 
părinţi. Capătul de jos este frica de Dumnezeu, iar 
capătul de sus este dragostea de Dumnezeu. Toată 
fapta bună începe de la frica de Dumnezeu şi se ter- 
mină în dragostea de Dumnezeu, care este culmea şi 
legătura desăvârşirii. De aceea a zis şi dumnezeiescul 
părinte Maxim Mărturisitorul: „Cine a ajuns să fie 
desăvârşit în iubire a ajuns la culmea nepătimirii”. 

Vai de noi, săracii de noi, că puţin avem această 
dragoste şi puţin stăpâneşte mintea noastră şi inima 
noastră această mare vistierie a toată fapta bună. Dar 
dumnezeiescul Părinte Isaac Sirul arată că maica şi 
împărăteasa tuturor faptelor bune este sfânta rugă- 
ciune. Oare nu cumva este mai mare decât dragostea? 
Nu, pentru că marele apostol Pavel a stabilit: Și acum 
rămân acestea trei: credința, nădejdea şi dragostea. 
Iar mai mare decăt toate este dragostea. 

Dar de ce o numeşte maică pe rugăciune? Că 
zice: „Câştigă pe maică şi îţi va da ţie feciorii”. Că ea 
este maica tuturor faptelor bune. Arată dumnezeiescul 
părinte Maxim: „Toate faptele bune ajută pe om să 
câştige dragostea lui Dumnezeu, dar nici una ca rugă- 
ciunea”. Deci cea mai înaltă faptă bună, care este 
cheagul de unitate, care ţine legătura păcii întru unirea 
duhului, este dragostea, iar ea nu vine pe altă cale la 
noi decât pe calea rugăciunii celei gânditoare a inimii. 

Dacă nu avem dragoste, viaţa noastră se preface 
într-un viespar. Cum sunt viespile acelea care muşcă 
în toate părțile şi albinele cele tulburate, aşa se face 
viaţa noastră de obşte. Ne muşcăm unii pe alţii, ne 
înţepăm unii pe alţii, ne judecăm unii pe alţii. 

Eu vreau să vă spun că atât noi, monahii, cât şi 
creştinii, trebuie să ne silim prin sfânta rugăciune să 
aducem în inima noastră dragostea lui Dumnezeu. Din 
dragostea de Dumnezeu se naşte dragostea de aproa- 
pele, cum spune dumnezeiescul loan Evanghelistul: 
Cel ce iubeşte pe Dumnezeu iubeşte şi pe aproapele 
său. 

Numai atâta să ştiţi, că între dragostea de 
Dumnezeu şi dragostea de aproapele este mare deo- 
sebire. Dragostea de Dumnezeu este poruncită în 
porunca întâi din Decalog: Să iubeşti pe Domnul 
Dumnezeul tău din toată inima ta, din tot cugetul tău, 
din toată puterea. A spus de toată ființa omului, iar în 
dragostea de aproapele a mai pus o graniţă: numai 
atâta să iubim pe aproapele, cât ne iubim pe noi. Că 
dacă, Doamne fereşte, nu s-ar fi pus graniţă în 
dragostea de aproapele, nici un martir n-ar fi la cer, 
nici un sfânt. Pentru că dacă iubim pe Dumnezeu din 
toată inima, pe aproapele avem măsură să-l iubim 
numai atât cât ne iubim pe noi. Eu vreau să mă 
mântuiesc, îi doresc mântuirea şi lui. Dar când aproa- 
pele meu mă trage la păcat, fie mamă, fie tată, fie 
soră, fie frate, fie prieten, fie oricine, atunci nu mai 
bag în seamă dragostea faţă de el. Că Mântuitorul 
spune: „Cine iubeşte pe tată sau mamă, sau soră, sau 
frate, sau prieten, sau holde, sau moşii, sau case — sau 
cum spune acolo —, nu poate să fie ucenic al meu”. 

Trebuie întotdeauna să biruiască dragostea de 
Dumnezeu şi nu dragostea de aproapele. Dragostea de 
aproapele este după dragostea de Dumnezeu. Ai voie 
să iubeşti pe aproapele, dar nu mai presus decât pe 

Dumnezeu. Deci altă dragoste este către Făcătorul 
nostru şi alta, cu măsură, către aproapele. 

Dar noi, săracii de noi, vedem cum bântuie ura 
împotriva dragostei. Dragostea are cel mai mare vrăj- 
maş pe ură. Cu cât se sileşte Dumnezeu să ne atragă la 
dragostea Sa, cu atât satana seamănă ură, zâzanie, 
dezbinare, zavistie, pizmă, răutate, ţinere de minte a 
răului, dorinţă de răzbunare şi celelalte. După cum se 
luptă lumina cu întunericul veşnic, aşa se luptă 
dragostea cu ura. Iar noi, săracii de noi, când vedem 
că astăzi iubim pe un călugăr, pe un frate, pe un preot, 
din toată inima şi mâine îl urâm, să nu credem că s-a 
schimbat acela. Auzi ce spune dumnezeiescul părinte 
Maxim: „Dacă pe fratele tău care îl iubeai ieri şi îl 
lăudai şi îl aveai la evlavie, astăzi îl vezi negru şi îl 
urăşti şi îl vorbeşti de rău, să ştii că nu s-a schimbat 
fratele, ci tu ţi-ai schimbat dispoziţia sufletului. Tu 
te-ai mutat de la dragoste la ură”. Adică aşa cum te-ai 
muta de la soare la umbră sau la întuneric. De la 
lumină la întuneric. Auzi ce spune dumnezeiescul 
evanghelist? Cela ce urăște pe fratele său întru 
întuneric umblă şi întunericul a orbit ochii lui. Clar. 

Când vei vedea că pe fratele sau pe cutare, pe 
care îl iubeai şi îl vedeai bine ieri, astăzi îl vezi rău şi 
îl judeci şi îl urăşti, să ştii că te-ai mutat de la lumină 
la întuneric, de la dragoste la ură. Şi fratele e tot acela, 
dar nu îl mai vezi cu ochii cei de ieri. Alţi ochelari 
aveai ieri — îl priveai prin prisma dragostei —, şi alţii 
acuma când îl urăşti şi îl judeci şi îl vorbeşti de rău, şi 
cauţi fel de fel de planuri ca să te răzbuni pe el sau 

să-i faci rău. Să ne ferească Dumnezeu de această 
schimbare! 

Toate acestea le pătimim întotdeauna pentru că 
suntem schimbăcioşi şi pentru că nu ne-am statornicit 
întru dragostea lui Dumnezeu. Numai cine a câştigat 
dragostea lui Dumnezeu este statornic în toată fapta 
bună. El nu se preface: azi aşa şi mâine aşa. El rămâ- 
ne liniştit pe aşezarea lui, că dragostea lui Dumnezeu 
îi aduce odihnă şi linişte şi pe toţi îi vede buni şi în 
toţi vede pe Hristos. 

Fraţilor şi părinţilor, şi eu, păcătosul, sunt nepu- 
tincios şi schimbăcios, niciodată nu fac voia lui 
Dumnezeu, dar fiindcă sunt pus aici, în seara aceasta, 
să vorbesc câteva cuvinte, vă aduc aminte. Dacă vreţi 
să se facă viaţa noastră ca într-un rai, să trăim de aici 
întru momente de rai şi de desfătare a raiului, să ne 
silim cât putem să câştigăm dragoste, că dragostea 
îndelung rabdă, se milostiveşte, nu pizmuieşte, nu 
gândeşte rele, nu caută ale sale şi celelalte. Dacă 
dragostea ar fi în noi măcar ca o scânteie, pe nimeni 
n-am judeca, pe nimeni n-am vorbi de rău, pe nimeni 
n-am cleveti, niciodată nu ne-am pierde răbdarea, că 
dragostea nu ne dă voie, ea îndelung rabdă şi se 
milostiveşte. Totdeauna am privi cu milă pe fratele 
nostru, cu compătimire, chiar atunci când ne face rău, 
căci am zice: „Doamne, iartă-l că nu ştie ce face”. 

Fraţii mei, suntem aici o mică obşte adunată din 
mila lui Dumnezeu. O mănăstire mică, unde mila lui 
Dumnezeu a voit să venim. Unii sunt veniţi mai de 
mult, alţii mai târziu, alţii s-au dus către Domnul, dar 
să ne ajute Preasfântul Dumnezeu şi Maica Domnului 

să câştigăm dragostea. Pentru că, Doamne fereşte, 
dacă vom stărui în ură, nu numai că nu ne putem 
mântui, nu putem nici să ne rugăm lui Dumnezeu, 
pierdem legătura desăvârşirii cu Dumnezeu. Pentru că 
cel ce urăşte pe fratele său ucigaş de oameni este. 

Dumnezeiescul părinte Efrem Sirul spune aşa: 
„Nu mă aruncaţi în negrijă, fraţii mei, pentru păcatele 
cu gândul că n-ar fi grele” — cum zice câte unul: „E, 
da’ nu-i nimic, ce păcat e?” —, „căci dacă păcatele cu 
gândul ar fi uşoare, n-ar fi socotit Hristos preacurvie 
întru poftă de femeie şi ucidere întru ură de frate”. 
Numai ai gândit cu patimă asupra femeii şi te-ai făcut 
preacurvar. Numai ai gândit cu ură asupra fratelui şi 
te-ai făcut ucigaş. Foarte gingaşă este mântuirea 
noastră, dacă nu vom băga de seamă. Pentru că 
gândurile sunt rădăcini ale faptelor. Dacă nu scoatem 
păcatul din minte atunci când ne loveşte şi nu îl 
mărturisim şi nu ne căim de dânsul, el ajunge să se 
întărească asupra noastră, ajunge să fie statornic, să 
cuprindă inima noastră cu ură şi răutate şi atunci nu 
vedem pe nimeni bine. Pe toţi îi vedem negri. Dar nu 
sunt negri ei, e neagră inima noastră. 

Dumnezeiescul părinte loan al Scării spune aşa: 
Mânia omului este de trei feluri. Este mânia care se 
cheamă kolos pe greceşte. Aceasta nu este periculoasă 
la om. Aceasta este sădită în firea sufletului chiar de 
Dumnezeu. Aceasta este mânia aceea de care spune 
prorocul: Mâniaţi-vă şi nu greşiți. Această mânie este 
aşa: acum se supără omul, acum i-a trecut. Nu e 
periculoasă, că a sădit Dumnezeu în firea sufletului 
mânie, rațiune şi poftă. Această mânie ştii cum este? 

Ca focul de câlţi. S-a aprins, se stinge. Nu e nici un 
pericol. 

Este al doilea grad de mânie. Se numeşte pe 
greceşte mânia catos. Pe româneşte pizmă. Aceasta 
este un şarpe mult mai greu decât cel dintâi. Aceasta 
când a muşcat inima noastră, nu ne supărăm aşa pe 
câteva minute sau pe un ceas. Ţinem mânie pe fratele 
şi câte o săptămână şi câte două. Și ştii ce gândim? 
„Măi, las” că i-o fac eu. Las” că-i răstorn eu căruţa. De 
ce mi-a zis aşa? De ce mi-a făcut aşa? Dar am să-i zic 
eu. Las’ că am să-l înghiontesc eu. Las’ că am să-i fac 
eu”. Când vei vedea aceasta în inima ta, să ştii că 
atunci inima este muşcată de acest drac, de această 
mânie, al doilea grad al mâniei, numit catos sau 
pizmă. Acest şarpe, să ferească Dumnezeu, e mult 
mai veninos decât cel dintâi. 

Al treilea grad al mâniei este mânia numită pe 
greceşte zacos, iar pe româneşte zavistie. Să ne fe- 
rească Dumnezeu de această zavistie, de acest balaur. 
Dumnezeiescul Gură de Aur zice despre zavistie că 
este mai rea decât toţi dracii din iad. Că de zavistie a 
fost vândut Domnul, de zavistie a căzut omul din rai, 
că l-a zavistuit satana, zavistia e mai rea decât dracul. 

Ce este zavistia? Când omul s-a îmbolnăvit de 
zavistie, el nu ţine minte şi are ciudă pe altul numai o 
săptămână sau o lună. Trec ani de zile şi nu iese 
răutatea din inima lui. Nu lasă satana să se ducă norul 
şi întunericul şi trec ani sau chiar zeci de ani. 

Mai deunăzi vine la mine o femeie şi mi-aduce 
un caz exact despre aceasta. A murit bărbatu-su şi a 
avut o oarecare tulburare cu ginerele şi cu un fecior al 

său. Şi au venit aceia şi au căzut în genunchi: „Iartă-ne, 
tată”. Şi el era împărtăşit atunci. Și a mai trăit un ceas. 
N-a zis nimica. „lartă-mă, săru-mâna, tată”. Nimic şi 
întorcea capul de la ei să nu-i vadă. Să ferească 
Dumnezeu unde s-a dus omul acesta! În gheena 
focului împreună cu dracii cei plini de ură în veacul 
veacului. Și a murit şi n-a iertat nici pe ginerele său, 
nici pe feciorul său. Să ne ferească Dumnezeu de o 
aşezare ca aceasta. Că e mai rău acest drac decât toţi 
dracii, că întunecă partea raţională a sufletului. 

Ce se întâmplă în vremea când stăpâneşte 
zavistia inima noastră? Fierea varsă venin în jurul 
inimii. Partea raţională şi gânditoare a sufletului este 
în inimă. Partea sentimentală tot în inimă. Că unde 
simţim bucuria întâi, nu în inimă? Unde simţim 
mânia, nu în inimă? Unde simţim ura, nu în inimă? 
Unde simţim frica? Toate, toate lovesc partea senti- 
mentală a sufletului, care este în inimă. Şi atunci 
această zavistie, când a îmbrăcat inima cu venin, ea 
are mare legătură cu mintea. Că două părţi domni- 
toare are sufletul nostru: mintea şi inima. Mintea este 
partea privitoare a sufletului şi inima este partea 
sentimentală, adică simţitoare. Aceste două părţi dom- 
nitoare conduc sufletul nostru în toate virtuțile şi cu 
ele biruim toate patimile. 

Ce se întâmplă la cel cu zavistie? Partea raţio- 
nală se întunecă, iar partea sentimentală se întunecă 
mai rău. A intrat satana în inima omului, i-a îmbrăcat 
partea cuvântătoare din inimă cu venin, l-a întunecat 
în aşa chip încât degeaba îi spun eu că aici e alb, că el 
nu vede alb, el vede negru. Şi când îi spun că aici e 

verde, el vede roşu, nu cum spun eu. Îi spun: „lartă-mă, 
frate, că am greşit”. Nu, el te vede vinovat. În zadar 
vrei să te dezvinovăţeşti, că nu scapi. El te vede 
vrăjmaş, dar nu eşti tu vrăjmaş. Satana i-a prins inima 
sa şi nu poate ierta. 

— lartă-mă, frate. 

— Fugi! 

Că nu-l lasă. I-a pus balaurul mâna pe inimă. Că 
Mântuitorul spune că de câte ori va greşi fratele tău, 
iartă-l. Şi evanghelistul Luca: De va greşi fratele tău, 
ceartă-l, de se va pocăi, iartă-l. Dar zavistia nu ştie 
aceasta: să ierte degrabă. Moare cum a murit omul 
acela şi nu iartă pe cei ce au greşit. Să ne ferească 
Dumnezeu de această patimă. Şi aceasta se întâmplă 
dacă nu avem dragoste. Să ferească Dumnezeu! 

Ia să punem în mijloc o pildă pe care dumne- 
zeiescul loan Gură de Aur o aduce la Saul şi la David, 
ca să vedeţi cât e de rea zavistia. Saul, pentru că a 
părăsit poruncile lui Dumnezeu, Dumnezeu i-a spus: 
„lată, eşti în război cu Agag, împăratul lui Amalec. Pe 
front să nu cruţi nimic, nici dobitoc, nici om, că îi dau 
în mâna ta. Pe împăratul şi pe toţi îi tai”. 

Şi ştiţi din Biblie cum a câștigat împăratul Saul 
împărăţia. S-a dus să caute trei măgari şi a câştigat 
împărăţia. Era fiul lui Chis din seminţia lui Veniamin. 
Era cel mai frumos om din tot Israelul şi era mai înalt 
cu două-trei palme decât tot poporul. Şi a pierdut 
măgăriţele, că avea trei măgari. Şi a zis tatăl său: 

— Dacă nu mi-aduci măgarii acasă, te omor. 

S-a dus să caute măgarii şi nu i-a găsit. Şi în 
vremea aceea poporul lui Israil, care a fost condus 

patru sute şi mai bine de ani de judecători, cerea de la 
Dumnezeu împărat. Prorocul Samuel, care se tâlcu- 
ieşte ascultare de Dumnezeu, zicea: 

— Doamne, poporul cere împărat. 

— Stai, a zis Dumnezeu, că am să le dau. 

Şi atunci Saul se duce la Rama să dea bani 
prorocului Samuel, ca să-i prorocească unde sunt 
măgarii, ca să aducă măgarii acasă. Iar Dumnezeu i-a 
grăit lui Samuel prin descoperire: 

— Samuel, ia cornul cel sfinţit, umple-l cu 
untdelemn sfinţit, că vine un tânăr frumos la tine să 
întrebe de trei măgari, că i-a pierdut şi taică-su îl 
omoară dacă nu-i aduce. Când va intra la tine, toarnă 
untdelemnul pe capul lui şi să vină Duhul Sfânt peste 
el, că l-am pus împărat peste tot Israelul. 

Ce căuta Saul? Căuta măgarii şi a găsit împă- 
răția. A visat el una ca asta? Deci cât bine i-a făcut 
Dumnezeu! Căuta trei măgari şi a găsit împărăţia 
peste tot poporul. Dar Dumnezeu, după ce l-a uns 
împărat şi a venit Duhul Sfânt peste Saul şi prorocea, 
l-a pus la încercări cu ascultarea. 

Samuel era judecător peste tot poporul şi 
Dumnezeu i-a zis: 

— Spune-i lui Saul că l-am ales, ia-l de mână 
mâine dimineaţă şi sună din trâmbiţe. Cheamă tot 
poporul, toate seminţiile, du-l în fața poporului, că e 
mai frumos şi mai mare decât toţi. Şi să arăţi: „Pe 
acesta l-am uns împărat cu porunca lui Dumnezeu. 
L-am uns împărat azi-noapte”. 

Şi când l-a văzut tot poporul aşa de frumos şi de 
înalt, a strigat: 

— Să trăiască împăratul! Ura! 

Şi iată Saul, căutând măgari, a găsit împărăţia. 
Deci iată ce mare bine i-a făcut Dumnezeu! Și i-a zis 
Dumnezeu prorocului Samuel: 

— Spune lui Saul, pe care l-ai pus împărat, că 
nimic nu cer de la el decât ascultare. Să nu iasă din 
cuvântul meu. 

Şi a ascultat Saul până la o vreme. Iar când s-au 
ridicat amaleciţii cu război asupra lui Israel, n-a mai 
ascultat. Dumnezeu i-a spus să nu cruțe nimic pe 
front. Toate câte sunt vii şi pe împărat să-i taie. El a 
uitat ce i-a spus. Dumnezeu i-a dat putere şi a bătut 
împărăţia amaleciţilor, care erau foarte puternici pe 
vremea aceea. I-a bătut, dar s-a milostivit de împăra- 
tul lor. A luat pe împăratul Agag, l-a suit într-o căruţă, 
iar pe boii cei graşi pe care i-a văzut pe front şi oile şi 
vacile şi viţeii pe care i-a prins armata n-a vrut să-i 
junghie şi a greşit înaintea lui Dumnezeu. A zis: „Le 
duc în Ierusalim să le aduc jertfă Domnului”. Punea 
gând bun oarecum, că să le aducă jertfă. Şi a adus 
cârduri de boi şi de tauri şi de viței și de oi în 
Ierusalim şi l-a cruțat şi pe Agag. Şi vine Samuel şi 
aude vitele de pe front flămânde. Erau grase, fru- 
moase, dar flămânde. Boii răgeau, oile zbierau, viţeii 
mugeau după vaci. Şi întreabă Samuel pe Saul: 

— Ce este mugetul acesta? Ce este glasul acesta 
de boi în Ierusalim? De unde ai adus vitele acestea? 

— Le-am adus de pe front, ca să aduc jertfă 
Domnului în Ierusalim. 

Şi atunci s-a mâniat Samuel foarte: 

— Să ştii că te pierde Dumnezeu. De ce ai călcat 
porunca lui Dumnezeu? Nu ţi-a spus să pierzi tot ce e 
viu? . 

Saul ştia că Samuel l-a uns împărat. S-a aruncat 
cu fața la pământ la poalele lui Samuel. Samuel a 
fugit şi el a prins colțul hainei lui Samuel, că atât a 
putut să prindă, şi a rupt colțul hainei, că Samuel s-a 
smucit. Şi atunci a prorocit Samuel: 

— Aşa va rupe Dumnezeu împărăția de la tine, 
pentru că n-ai înțeles că e mai mare ascultarea decât 
jertfa. Dumnezeu te-a pus la încercare, te-a făcut 
împărat. Căutai măgarii şi ai găsit împărăția şi eşti cu 
atâta slavă şi cinste. Ţi-a dat împărăţia asta păgână pe 
mâna ta şi tu ai dat cu piciorul în ascultarea de 
Dumnezeu. Deci să ştii că aşa va rupe Dumnezeu 
împărăţia din mâinile tale. 

Fraţii mei, acest împărat Saul a fost foarte 
hărțuit de un popor puternic, de filisteni. Cu mii de 
ani înainte de Hristos, Palestina a fost stăpânită de 
popoarele cananeilor, şi mai înainte de aceea a fost 
stăpânită de fiii lui Sim. Apoi cananeii au căzut şi au 
venit amoreii, altă putere mare, că se chema Palestina 
ţara amoreilor. Iar la 1850 de ani înainte de Hristos a 
venit Avraam din ţinutul Ur, din Haldeea, şi s-a oprit 
întâi la Berşeba, la 90 de kilometri de Ierusalimul de 
azi, şi a fost numit pământul acela Țara Făgăduinţei, 
căci Dumnezeu l-a făgăduit lui Avraam. 

lar pentru că filistenii au stăpânit mult timp 
Palestina, se chema ţara lui Filistin, pământul lui 
Filistin. De aici vine numele de Palestina. Şi pe acest 
popor, împreună cu alte patru, nu le-a lăsat Dumnezeu 

să cadă în mâna lui Isus al lui Navi, când a venit cu 
poporul din Egipt. 32 de împărați erau atunci în 
Palestina. I-a bătut Isus al lui Navi pe toţi şi a lăsat 
cinci nebiruiţi. Şi a întrebat Isus al lui Navi: 

— De ce, Doamne, nu-i dai şi pe aceştia în mâna 
mea? 

— Nu, aceştia îi las să-ţi fie cui în coaste. Când 
veţi uita pe Dumnezeu, am să-i ridic pe aceştia să vă 
bată şi să vă robească, pentru ca să nu uitaţi pe 
Dumnezeu. 

Dumnezeu ştia dinainte că poporul are să se 
întoarcă la idolatrie. Şi aceşti filisteni în vremea lui 
Saul aveau un luptător foarte puternic. Aţi auzit de 
Goliat? Era un om care avea aproape trei metri 
înălţime, foarte războinic şi îmbrăcat în zale de fier şi 
în paveze de fier. Era groaznic. Numai cât ieşea în 
faţa armatei lui Israil, aceea fugea de rupea pământul, 
nu putea sta, că acela era foarte războinic. Şi se lăuda 
împotriva evreilor că îi va pierde şi va lua Ierusalimul 
ca pe o pasăre. Că Saul nu se putea pune cu el. 
Stăteau generalii lui Saul, fiii lui Avesa, și ceilalţi, 
cutremuraţi, că vin filistenii şi vine Goliat şi îi fac 
praf. Şi atunci a venit blândul David de la oi, din 
munte. Avea copilul 16 ani, era blond, cu ochi albaş- 
tri, cum spune Scriptura, şi s-a dus la Saul: 

— Pentru ce păgânul acesta blestemă oștirea 
Domnului şi tu te temi de el? Măria ta, dă-mi voie să 
mă bat eu cu dânsul. 

— Măi copile, mă! 

— Dă-mi voie să mă bat, că eu pasc oile în munte 
şi am praştie şi am ucis atâţia urşi şi lei. Dă-mi voie să 

ucid pe păgânul acesta. De ce blestemă el oștirea 
Domnului şi poporul tău? 

Dar Saul: 

— Dar, măi copile, cum ai tu curaj? 

— Dă-mi voie, măria ta, că eu mă duc şi cred lui 
Dumnezeu că îl omor. 

Atunci Saul, cum era el înalt, voinic, l-a îmbră- 
cat pe băiat cu hainele lui: sabia până la pământ, 
cingătoarea, coiful, pavăza, lancea lui. S-a îmbrăcat 
băiatul, dar îl încurcau armurile acelea: 

— Nu-mi trebuie acestea, că sunt multe, nu mă 
pot mișca. Mă încurcă la război. Nu pot să lupt cu 
acestea. De abia le pot duce pe mine. 

A azvârlit hainele lui Saul jos. 

— Las” să mă lupt cum ştiu eu, cum am venit de 
la oi. 

Şi se uitau toţi ce are să fie. Peste vale erau 
trupele filistenilor cu mare ameninţare că iau Ierusa- 
limul. Oșştirile lui Israel tremurau în faţa lor. Se duce 
copilul acesta cu praştia în mână, se duce la un pârâu 
şi ia cinci pietre teşite pentru praştie, apoi merge către 
filisteni. Când îl vede Goliat că vine, îi zice: 

— Ce vrei, măi copile? 

Şi a început a blestema oștirea lui Israil. Dar 
David îi spune: 

— Vin la tine ca să te omor. 

— Tu, măi copile? Carnea ta va fi la păsările 
cerului îndată. 

— Aşa crezi tu. 

— Măi copile, cruță-ţi viaţa. Nu veni la mine. 


PĂRINTELE CLEOPA 67 


Ce era pentru el să taie un copil, că tăiase atâta 
armată? Dar David i-a spus: 

— Tu vii la mine cu sabie şi cu coif şi cu lance şi 
cu pavăză. Eu vin la tine cu puterea Dumnezeului lui 
Israil. 

Şi a stat oleacă la distanţă şi a pus în praştie 
pietrele şi, când l-a lovit pe Goliat, drept în frunte i s-a 
înfipt piatra până la creier. Şi atunci acela ca un brad a 
căzut jos, iar David s-a dus repede, i-a tras sabia lungă 
din teacă, i-a tăiat capul, l-a luat de părul lung pe 
care-l avea şi i-a dus capul lui Saul. Atunci a prins 
curaj oştirea lui Israel: „Gata sunt filistenii!”, şi au 
pornit cu trâmbiţe şi i-au bătut pe filisteni. Iar David a 
venit la Saul cu capul lui Goliat: 

— Na, măria ta, capul vrăjmaşului tău! 

Şi s-a minunat Saul ce vitejie a făcut David, un 
copil. Şi când s-a întors biruitor, după ce i-a bătut pe 
filisteni şi le-a luat toată împărăţia lor, în marginea 
Ierusalimului, când se întorceau oştirile biruitoare de 
la război, doamnele de onoare ale împăratului şi 
fecioarele Ierusalimului loveau în tambure și cântau: 
Bătut-a Saul cu miile şi David cu zecile de mii. Îl 
lăudau mai mult pe David decât pe Saul, că Saul nici 
nu s-a dus pe front. S-a temut să nu-l omoare acela. Şi 
de atunci a intrat zavistia în inima lui Saul. 

N-aş vrea să mă lungesc mult, că Biblia nu are 
sfârşit, dar v-am spus acestea ca să ştiţi pricina 
zavistiei cât este de grea. A intrat zavistia în inima lui 
Saul: „Auzi ce zic fetele acestea? Auzi ce zice 
poporul? Bătut-a Saul cu miile şi David cu zecile de 
mii. Va să zică îl laudă mai mult pe el!”. 

Copilul mergea smerit, i-a dat lui Saul capul lui 
Goliat, dar a intrat dracul zavistiei în inima lui Saul şi 
din ziua aceea făcea planuri cum să-l omoare pe 
David. Ştiţi, cei care aţi citit la Cartea împăraţilor şi la 
cronici, cum l-a fugărit pe David şapte ani de zile în 
pustia Zif, în pustia Mesara — unde nu l-a fugărit? —, 
ca să-l omoare pe David. Şi i-a picat Saul în mână lui 
David de atâtea ori şi David n-a vrut să-l omoare pe 
Saul. Zicea: Să nu-mi fie mie să mă ating cu mâna de 
unsul Domnului. David n-avea alt interes, decât să 
facă voia lui Dumnezeu. Dar acest Saul nemulţumitor 
şi nerecunoscător, pentru că îl ura pe David, a intrat 
dracul în el, satana. A intrat duhul cel rău în el şi cât 
era Saul de înalt, cădea jos, scrâşnea din dinţi şi din 
măsele, bătea cu capul de pământ şi dădea din 
picioare, încât nu se putea nimeni apropia de el. Îl 
muncea satana pentru zavistia lui. 

Aşadar a intrat dracul în inima lui Saul şi nimeni 
nu se apropia de el atunci. Ştii cine izgonea dracul de 
la Saul? Numai David. El ştia să cânte la psaltire, un 
instrument cu zece strune, şi venea fata lui Saul, 
Micol, şi-i zicea: „Vino repede şi-i cântă tatei 
psalmi”. Cum îi cânta David psalmi lui Saul, gata, se 
liniştea Saul, se scula. Fugea duhul de la el, izgonea 
pe dracul de la dânsul. Pe dracul care îl muncea îl 
izgonea, dar zavistia n-o putea izgoni. Că zicea Saul: 
„Cine m-a făcut sănătos? Unde e David?”. Punea 
mâna pe suliță: „Prindeţi-l să-l omor”. De trei ori a 
lovit cu sulița în perete, aruncând cu ea după David, şi 
Micol, fata lui Saul, care pe urmă i-a fost soţie lui 

David, l-a scăpat pe el cu funia peste geam: „Hai că 
tata te caută în palat, fugi că tata te omoară”. 

Pe cine omora? Pe cine voia să omoare? Pe 
doctorul lui. David izgonea pe dracul de la el, îl făcea 
sănătos, că era împărat şi era ruşine să fie îndrăcit un 
împărat, iar el căuta să-l omoare pe David. I-a intrat 
zavistia de atunci de când a auzit că l-au lăudat mai 
mult pe David decât pe dânsul. Şi această zavistie a 
tinut-o Saul până a căzut în munţii Ghelboa, ştiţi că s-a 
înjunghiat cu sabia lui. L-a ajuns mânia lui 
Dumnezeu. Şi aici zice dumnezeiescul Ioan Gură de 
Aur: „Văzut-ai că zavistia e mai rea decât dracul? 
Dracul se ducea, cunoscând puterea psalmilor, iar 
zavistia nu”. „Unde-i David, ca să-l omor?” zicea 
Saul. 

Să ne ferească Dumnezeu de o inimă ca aceasta, 
că stă satana călare pe o astfel de inimă. Poţi să ţii 
post, poţi să faci milostenie, poţi să faci ce-i vrea, 
priveghere, strădanii, dacă a plecat dragostea din 
inima ta, eşti aramă răsunătoare, cum zice marele 
Apostol Pavel, şi chimval răsunător. Că de aș avea 
credință să mut şi munţii, că de aş da toate avuţiile 
mele la săraci, că de aş da trupul meu să-l ardă, dacă 
dragoste nu am, nimica nu sunt. 

Poţi să te faci mucenic, aţi văzut ce a păţit 
Saprichie preotul cu Nichifor”, n-a vrut să-l ierte pe 
bietul Nichifor nici în faţa morţii. S-a dus Duhul lui 
Dumnezeu de la Saprichie preotul şi în cele din urmă 
Nichifor s-a făcut mucenic şi Saprichie s-a dus în 


? Vezi Vieţile Sfinţilor pe luna februarie, ziua a noua. 

fundul iadului. Nu conta că era preot, fiindcă a avut 
ură şi n-a iertat pe fratele lui. 

Fraţii mei, dacă vom vedea în inima noastră că 
avem mânie o zi sau două, să fugim la mărturisire, să 
curăţim inima de răutate şi de invidie. Că pe care îl 
ajută Dumnezeu, poate să-l urască tot pământul, că 
n-are ce-i face. Noi avem o scânteie de viaţă în noi şi, 
cât va vrea Dumnezeu să o lase, nimeni nu o poate 
lua. Noi avem un suflet rațional şi cuvântător mai 
scump decât toată lumea. Să nu-l pierdem cu ura şi 
zavistia. 

La cel care nu poate ierta e satana în inima lui. 
Să ferească Dumnezeu de asemenea stare. Degeaba 
stăm aici. Tot aşa şi voi, creştinii de la ţară, la fel. 
Când plecaţi la biserică, prima condiţie din cele 14 
reguli canonice ale creştinilor care merg la biserică, 
este aceasta: să fiţi împăcaţi cu toţi — şi cu tată, şi cu 
mamă şi cu vecini, cu toţi. Că auzi ce spune Hristos: 
De-ţi vei aduce darul tău la altar şi acolo îți vei 
aduce aminte că fratele tău are ceva împotriva ta, 
mergi întâi şi te împacă cu el. Nu-ţi primeşte 
Dumnezeu nici rugăciunea, nici jertfa, nimic, dacă ai 
răutate şi ură pe fratele tău. 

De aceea vă spun. Eram odată la Mănăstirea 
Neamţ, şi vorbea, Dumnezeu să-l ierte, Nicodim 
Patriarhul. Era stareţul mănăstirii. Asta era prin 1930 
şi ceva. S-a întâmplat că m-a trimis după prescuri 
bătrânul stareţ Ioanichie: „Du-te la Mănăstirea Neamţ 
să aduci prescuri”, că era un părinte prescurar la noi şi 
nu era acasă. Era Nicodim stareţ la Neamţ, patriarhul 

de mai târziu. Şi a vorbit cam o oră și jumătate sau 
două la trapeză. 

Atunci erau 450 de călugări la Mănăstirea 
Neamţ. Şi a vorbit Nicodim aproape două ore despre 
dragoste. „Câtă vreme va fi dragoste între noi, mănăs- 
tirea aceasta va fi plină de monahi, va fi plină de darul 
lui Dumnezeu, iar când se va răci dragostea, se va 
pustii. Şi va rămânea pustie mănăstirea, că unde nu e 
dragoste se pustieşte o mănăstire”. 

Sunt mănăstiri mai mari ca a noastră care au 
rămas pustii. Uitaţi-vă, mănăstiri cu ziduri mari. Du-te 
şi vezi în jos şi în sus şi în alte părți. Au rămas pustii 
unde nu e dragoste. Că din dragoste se naște și 
ascultarea, şi smerenia, și tăierea voii, şi blândeţea, şi 
iertarea, și mângâierea Duhului Sfânt şi atunci se 
încheagă o familie duhovnicească. Şi atunci e ca un 
stup care are o matcă bună în frunte pe stareţ şi e un 
stup cu albine lucrătoare, şi Dumnezeu ne ajută la toți. 
Iar dacă nu va fi dragoste şi nu va fi unitate, şi nu va 
fi bucuria Duhului Sfânt în inima noastră, ne-am 
adunat spre osândă aici. Tot aşa şi la mireni: şi familia 
şi societatea se distrug când lipseşte dragostea. 

De unde sunt planurile de război? De unde se 
cheltuiesc, mă uitam într-un ziar deunăzi, 8 milioane 
de dolari pe minut pentru armament. Din ură şi 
răutate. Vor să se distrugă unii pe alţii. Vor să 
împărăţească unii, iar alţii să le fie robi. Aici e 
răutatea, aici e răzbunarea. Să ne ferească Dumnezeu, 
că noi suntem cu cărţile în mână. Noi suntem cu 
Biblia, cu Evanghelia lui Hristos. Să ne păzim şi să ne 
rugăm lui Dumnezeu să ne dea pace și unitate în ţara 

noastră şi în toată lumea asta. Dumnezeu este Tată al 
tuturor popoarelor şi el voieşte să trăim noi ca o 
familie. Dacă e un Tată sus, noi suntem fiii Lui, şi 
atunci voieşte, precum un tată bun, să fie familia 
închegată, să trăiască toţi în pace şi unitate, așa 
voieşte şi între popoare să fie dragoste. 

Nu vezi ce a făcut El? Cum arată Sfântul 
Grigorie de Nazianz. Într-o ţară a lăsat să se facă 
bumbac. În alta să fie petrol. În alta să fie sare. În alta 
să fie aur şi argint şi zinc. În altă parte să fie porumb 
și grâu, ţară agricolă. În altă parte a lăsat Dumnezeu 
să fie curmale, portocale, lămâi, măsline. În alta să fie 
tămâie. În alta să fie smirnă. De ce nu le-a dat toate 
într-o ţară? Zice Sfântul Grigorie. Pentru punerea în 
rânduială a lucrurilor. Ca poporul, văzând că are 
nevoie, să trăiască bine. Tu îmi dai portocale şi lămâi, 
eu îți dau grâu. Tu îmi dai pere, eu îţi dau aur. Tu îmi 
dai anumite materiale, eu îţi dau de celelalte. Tot cu 
scopul ca popoarele să se iubească şi să se caute unele 
pe altele. Ca să se împrumute cu cele materiale, și de 
aici se începe dragostea între toate popoarele. 

De ce nu se fac la noi curmale? De ce nu se fac 
măsline și smochine? Le aduce din Asia. Dar aceia au 
nevoie de grâul nostru. Noi avem nevoie de orezul 
lor. Că grâul Asiei este orezul. Ei ne trimit orez, noi le 
trimitem grâu. Vezi cum le-a lăsat Dumnezeu pe toate 
cu scopul de a fi dragoste? Noi primim vagoane şi 
vagoane de portocale, noi le trimitem carne de vită 
sau ce le trebuie. 

Aşa vrea Dumnezeu, ca prin această reţea co- 
mercială toate popoarele să se ajute unele cu altele şi 

de aici să înţeleagă că e bine să trăiască în dragoste. 
Tu îmi dai ce n-am eu, eu îţi dau ce nu ai tu. Şi 
dragostea dacă ar predomina pe pământ, s-ar face tot 
globul acesta un rai. Şi de la cele mari la cele mici, 
dacă nu e dragoste, cheagul şi unitatea care trebuie 
mai întâi să fie într-o familie, care e nucleul social cel 
mai mic din lume, şi apoi într-o mănăstire, şi apoi 
într-o comună, şi apoi într-un oraş, şi apoi într-o ţară, 
şi apoi într-un continent, şi apoi în toată lumea, dacă 
nu este dragoste, nu avem unire nici noi între noi, nici 
n-avem legătură cu Dumnezeu. Unde nu e dragoste, 
nu e Duhul lui Dumnezeu, intră satana cu invidii, cu 
răutate, cu viclenii, cu şărlătănii, cu ascunsuri, cu 
păreri, cu gelozii, cu fel de fel de drăcii. 

Cum a intrat ura între noi, nu mai vedem pe 
fratele bine. Fratele pe care îl vedeam ieri bun, azi îl 
vedem întunecat şi nebun. Diavolul scorneşte în inima 
noastră să ne răzbunăm, măcar să vorbim de rău, 
măcar să judecăm, măcar să-i răsturnăm planurile 
cuiva, să nu crească mai mult decât noi, să n-aibă 
slavă mai mult decât noi. Cine ştie câte drăcii îl învaţă 
ura pe om? 

Părinților şi fraţilor, eu am atâtea mii de suflete 
care trec pe la mine. Am fost obosit cu zilele acestea 
mari. Ştie Preasfântul Dumnezeu că m-a întărit cu 
mila Lui. Eu bolnav cu inima, mă topeam de cald, că 
aşa stăteau să asculte şi eu asudam, nu puteam lăsa 
predica. Dar cât m-a ajutat Dumnezeu, am căutat să 
stau la dispoziţia fiecăruia. M-am gândit la poporul 
ăsta sfânt şi credincios al României. Avem un popor 

de aur. Nu suntem la înălţimea lui. Dar suntem puţini 
care îi putem sta în faţă. 

Este cuvântul Evangheliei: Secerişul este mult, 
iar lucrătorii puţini. Nu mai pot. De multe ori fug în 
pădure. Nu ştiu unde, că mor. Cad, nu mai pot. Mă 
doare inima, nu pot. Dar cât va mai fi suflarea lui 
Dumnezeu în mine şi cât mi-a mai da Dumnezeu o 
scânteie de viaţă, vă voi vorbi şi sfinţiilor voastre, voi 
vorbi şi poporului până mă voi stinge şi va voi 
Dumnezeu să mă ducă unde Se va îndura El. Vă rog 
de lăsatul secului: mai mult decât postul trupesc să 
aveţi mare grijă de postul duhovnicesc şi acesta se va 
face numai dacă va fi dragoste între noi. 

Altceva. Aveţi mare grijă să vă apropiaţi de 
Hristos, să vă împărtăşiți cu Preacuratele Taine. Dacă 
fugi de Hristos, unde ai să găseşti linişte şi alinare? 
Unde ai să găseşti spor şi întărire şi mângâiere? Iată 
acest post cât este de scurt. Vă rog, joi, vineri şi 
sâmbătă să mâncaţi fără untdelemn, să nu beţi vin, iar 
cei care aveţi voie, primiţi Preacuratele Taine dumi- 
nică. 

În drumul cuvântului, vreau să termin acuş, vă 
spun aceasta. Cât puteţi, nu lăsaţi spovedania. Nu la 
mine să veniţi. Eu sunt atâta de obosit, cu toate că am 
peste patruzeci la spovedanie. Duceţi-vă la oricine şi 
vă mărturisiţi, că eu am şi popor şi sunt prea obosit. 
Eu sunt prea încărcat. Dar nu lăsaţi spovedania. Auzi 
ce spune Sfântul Teodor Studitul? „Nimeni să nu 
umble în întunericul nespovedaniei, că pe acela îl ia 
satana şi îl duce unde vrea”. Sfântul Antonie cel Mare 
spune aşa: „De nimica nu se bucură dracul mai mult 

decât de călugărul şi de creştinul care ascunde 
gândurile sale la spovedanie”. Şi spune aşa Sfântul 
Antonie: „De este cu putinţă şi toate picăturile de apă 
pe care le bea monahul şi toate bucăţelele de pâine pe 
care le mănâncă să le mărturisească la duhovnicul 
său”. lar dumnezeiescul loan Gură de Aur, în cartea 
numită Puţul, zice: „De este cu putinţă, o, monahule, 
şi tu, o, creştine, în toată ziua şi în tot ceasul să te 
mărturiseşti”. Iar Cuviosul Paisie de la Neamţ spune: 
„Deasa spovedanie este temelia vieţii duhovniceşti şi 
închegarea vieţii duhovniceşti într-o mănăstire”. 

EI, când a plecat din Secu în Neamţ, a mers cu 
trei sute de călugări şi mai bine, şi a mai lăsat o parte 
în Secu, unde a pus egumen tot dintre ei. lar la Neamţ 
a pus 24 de duhovnici în scaun să mărturisească 
soborul de două ori pe zi. Dimineaţa pleca fiecare la 
scaunul mărturisirii să spună ce a greşit noaptea. 
Poate n-a mers la Utrenie, poate a dormit în biserică, 
poate s-a ispitit prin somn, poate nu şi-a făcut 
canonul, poate a dormit mai mult, poate că i-a rămas 
rugăciunea de seară, poate cea de dimineaţă, poate că 
n-a zis rugăciunea „Doamne Iisuse” în toată vremea. 
Iar seara mărturisea la duhovnic greşelile de ziuă: sau 
s-a lăcomit la masă, sau a mâncat a doua oară, sau a 
cârtit la ascultare, sau a judecat, sau a vorbit de rău, 
sau a spus minciuni, sau a fost îndărătnic, sau s-a 
mâniat, sau a ocărât, sau s-a iuţit, sau n-a fost la dum- 
nezeiasca Liturghie, sau n-a fost atent la ascultarea 
lui, unde a fost pus. Şi aşa omul era pregătit să moară 
în toată ziua, că era spălat şi curăţit în fiecare zi şi în 
fiecare noapte. Aceea era viață duhovnicească. De 

aceea când moare Cuviosul Paisie, la 1794, rămân în 
Mănăstirea Neamţ aproape o mie de călugări. 

Deci să fim atenţi şi de aceea vă spun: 
Dumnezeu ne-a adus aici să ne mântuim noi şi pe 
lângă noi atâtea suflete care vin aici. Şi dacă noi ne 
vom căuta de mântuire şi dacă va fi dragoste şi unitate 
între noi, este Dumnezeu între noi, şi Dumnezeu, fiind 
între noi, ajută şi la cei care vin aici şi aşa cu toţii ne 
vom mântui cu mila şi cu îndurarea lui Dumnezeu şi 
ne vom întâlni cu toţii la rai. Amin. 


CĂLĂTORIA PĂRINTELUI CLEOPA ÎN 
MUNTELE ATHOS ŞI GRECIA 


Pelerinajul nostru în Grecia a fost cu iconomie 
dumnezeiască. Nu îmi venea aprobarea să plec. 
Paşaportul stătea din aprilie în buzunar. Ştii ce am zis 
eu? Oare nu cumva Maica Domnului s-a supărat pe 
mine? Că eu doresc din copilărie să văd Sfântul 
Munte, am doi unchi care au murit în Sfântul Munte, 
după mama şi după tata. Şi când am văzut că nu mi se 
aprobă, vă spun un lucru pe care n-ar trebui să-l spun, 
dar vi-l spun aşa, duhovniceşte: am luat la citit 
canoanele Maicii Domnului din Bogorodicina, după 
glasuri. 

Sfântul loan Damaschin, pe lângă Octoihul 
Mare, pe lângă Triod, pe lângă Dogmatică, pe lângă 
cuvinte, pe lângă că a împodobit Biserica cu cântări, 
cele opt glasuri, cum nu există alte cântări în lume de 
mângâietoare, a scris şi Octoihul Maicii Domnului — 

Bogorodicina —, drept mulţumire că ea i-a dat înapoi 
în temniţă şi i-a vindecat mâna care i-a fost tăiată de 
saracini. Încă a pictat şi icoana Maicii Domnului 
Trihirusa (cu trei mâini) pe care am văzut-o la mănăs- 
tirea sârbă Hilandar din Athos. 

Deci ca mulţumire Maicii Domnului care l-a 
tămăduit şi i-a spus: „la mâna pe care ţi-am dat-o şi 
fă-o trestie a scriitorului şi scrie foarte degrab”, 
Sfântul loan Damaschin a scris 56 de canoane. Şi am 
citit patruzeci de zile aceste canoane, noaptea, după ce 
îmi făceam restul pravilei. Şi ziceam: „Maica 
Domnului, dacă e de folos, să merg, dacă nu, să mă 
cheme să predau paşaportul şi să-mi dea buletinul de 
la Piatra Neamţ”. Şi când am împlinit exact patruzeci 
de zile vine un părinte: „Preacuvioase, ştii ce? A sunat 
la telefon de la ambasada greacă să veniţi să vă vizeze 
paşapoartele să plecaţi”. 

Era în ziua de Sfinţii dumnezeieşti Părinţi 
Joachim şi Ana, drept la hramul Sfinţilor Părinţi ai 
Maicii Domnului, a doua zi de hram. Şi atunci am 
văzut eu că Maica Domnului a făcut minunea aceasta, 
de ne-a dus pe sus în atâtea mări şi ţări. Noi am 
umblat patru ţări şi mări în călătoria aceasta, care a 
fost foarte frumoasă, dar şi ostenicioasă, că eu tot 
timpul am vorbit. 

Noi mergeam dintr-o ţară comunistă şi grecii 
ziceau că suntem călugări roşii, ne suspectau. La 
controlul străinilor din Salonic ne-au pus o viză falsă, 
fără ştampilă, fără iscălitură. Când am fost la minis- 
terul de interne: 

— Ce? N-aţi făcut voi viza asta pe paşaport? 

— Cum, domnule, să operez eu în paşaport, un 
act internaţional? 

— Nu, voi sunteţi suspectaţi, aţi făcut singuri 
viza asta. 

Nişte ofiţeri la controlul în tren, la graniţă, nu 
ne-au pus nici ştampilă, nici iscălitură. Deci am mers 
cu inima cârcel. La portul Uranopolis spre Sfântul 
Munte, când ne-am dus la reprezentantul Athosului de 
acolo, ne-a zis: 

— Dumneavoastră nu puteţi sta în Sfântul Munte 
decât patru zile. 

Adică numai viza care o pune la turişti. 

— Domnule, dar noi suntem călugări, suntem 
preoţi şi avem chemare aici. 

— Această viză se cheamă plastografie, adică 
fals, poate să vă judece tribunalul de la Haga, că este 
o iscălitură falsă într-un act internaţional. 

Aşa am intrat noi în Sfântul Munte. Dar să vezi 
cum a întors Maica Domnului lucrurile. Părintele 
Neofit Negară, care ne-a chemat şi aveam chemarea 
lui, a mers cu noi. Dar i-au zis: 

— Domnule, au iscălitură falsă în paşapoarte. 
Nu-i puteţi ţine decât patru zile şi apoi să iasă din 
Sfântul Munte. 

— Bine, patru zile. Unde mergem întâi? 

— Hai la Mănăstirea Xenofont. 

Când am intrat în Sfântul Munte ne-am întâlnit 
cu domnul Karalis, care era preşedintele secției 
economice a României la Salonic, unde se duc 
trenurile noastre cu marfă, şi cu domnul Constantin, 
secretarul ambasadei române. Ei ieşeau din Sfântul 

Munte cu arhimandritul Dometie Trihenea de la 
Săliştea, stareţul de la chilia Sfântul Ipatie din Sfântul 
Munte, care a fost şi pe la noi, om cuminte, de 50 de 
ani în Athos. Şi părintele Dometie mi-a zis: 

— Părinte Cleopa, sunteţi aşteptat în Sfântul 
Munte, că a venit mai înainte Părintele Stăniloae 
acum vreo şase luni aici, a fost vlădica Antonie, au 
fost mitropoliți şi toţi au vorbit de sfinţia ta şi grecii 
au auzit de sfinţia ta, mai ales că sunt băieţii ăştia din 
Bucureşti, vreo şapte, care fac studii în Grecia şi toţi 
se mărturisesc la mine. Ia seama ce vorbeşti. Cum o 
să ştiţi să vorbiţi, aşa vă veţi căpăta cinstea, că grecii 
îi măsoară tot cuvântul şi toată purtarea. 

Prima mănăstire unde am tras, că ne-a apucat o 
furtună mare, toată noaptea a tunat şi a fulgerat, a fost 
Xenofontul. Drept pe malul mării. 

Acolo era stareţul Alexie. Dumnezeu să le dea 
sănătate. Era venit de la Meteore din Grecia, acolo 
unde sunt mai multe mănăstiri pe vârful stâncilor, dar 
din cauza multor turişti, din cauza turismului, călu- 
gării s-au retras toţi în Sfântul Munte cu tot cu stareţi 
şi au lăsat câte un paznic în mănăstirile lor. „Hai la 
Sfântul Munte, că din cauza turismului nu mai putem 
nici să ne rugăm, nimic”. Au pus o ectenie la biserică: 
„Izbăveşte-ne, Doamne, de năvala turiştilor”. Cât e 
Grecia de mică, zeci de milioane de turişti trec pe 
vară, că au multe monumente istorice. Ce e la noi, dar 
să vezi acolo! 

Când ne-am dus la Xenofont, ne-au pus la masă. 
Noi tot timizi, tot scârbiţi, ne gândeam: „Măi, venim 
noi în Sfântul Munte pentru patru zile?”. Că paşaportul 

în ţară era vizat pentru patruzeci de zile şi încă ne-au 
dat voie cei de aici să vizăm pentru prelungire la 
ambasadă. Stai să vezi însă Maica Domnului! 

Și când am început să vorbesc seara la masă, 
stareţul Alexie, un om blând, a zis: 

— Stai, părinte, matale eşti o enciclopedie. E 
păcat să vorbim la masă. Facem mulțumirea şi hai la 
sinodicon. 

Sinodiconul e o sală de conferinţe unde se adună 
tot soborul. Şi le-am vorbit mai până la miezul nopţii. 
Am vorbit numai probleme din Filocalie: paza minţii, 
rugăciunea minţii, ascultare, tăierea voii, smerenie, 
umilință. Ei au pus aparate de m-au înregistrat şi au 
dat telefon la Careia: 

— Preveniţi-i pe stareții mănăstirilor şi informaţi 
toate mănăstirile: Băgaţi de seamă că a venit un 
părinte duhovnic din România care ne-a lovit în 
gândire. 

Şi au dat telefon la Sfântul Pantelimon, la 
Dionisiu, la Sfântul Pavel, au luat la rând mănăstirile, 
şi dincolo, pe cealaltă parte, la lavra Sfântului Atana- 
sie, Pantocratorul, Stavronichita. Zice: 

— Vă rog să cereţi părintelui să vă ţină predică. 

Şi au dat toţi telefon la sinodie sus, la capitală. 
Lavra Sfântului Atanasie mă aştepta. Ea dă tonul în 
Sfântul Munte, că guvernatorul Sfântului Munte, care 
se aşază din patru în patru ani, nu poate să guverneze 
până nu îi dă stareţul Lavrei bastonul în mână. Şi 
Lavra a vorbit cu guvernatorul şi a zis: „Spuneţi 
Părintelui Cleopa să stea în Sfântul Munte un an de 
zile, că am aranjat noi”. Şi au vorbit cu toate 

mănăstirile: „Părinții care au venit din România, să 
stea cât vor în Sfântul Munte, nu le punem condiții”. 

Aşa am câştigat reputație şi după aceea am 
plecat la Grigoriu şi acolo am stat trei zile şi trei 
nopți. Şi când am plecat au tras clopotele ca după 
patriarh şi a mers tot soborul până la vapor. Şi aşa am 
vizitat tot Sfântul Munte. 

Apoi la Atena am vorbit aproape patru ore în 
faţa a douăzeci de mitropoliți: mitropolitul Atanasie 
Ianulatos, cel mai învăţat dintre toţi, mitropolitul 
Nicodim de la Patras, mitropolitul de la Kerkira, de la 
Pireu, din Peloponez, câţi erau acolo. „Părinte duhov- 
nic, bine că ai ajuns la noi, să ne vorbeşti cum ne-ai 
vorbit în România”. Că le-am vorbit şi aici, când au 
fost la congres la Neamţ. 

Mitropolitul Atanasie Ianulatos ne-a dat apoi 
maşina de am mers prin Grecia trei zile cu şoferul lui 
şi am vizitat cele mai mari mănăstiri. Şi a zis apoi lon 
Brad, ambasadorul nostru la Atena: „Ce legătură a 
făcut Părintele Cleopa cu predicile lui în Grecia şi în 
Sfântul Munte, n-am putut noi face pe cale diplo- 
matică. A rămas ca o dâră în urma lui şi toţi întreabă 
de Cleopa”. Şi uite câte scrisori şi cărţi mi-au trimis 
mitropoliţii din Grecia şi stareţii din Sfântul Munte... 

CUVÂNT 
LA SOBORUL MAICII DOMNULUI 
26 decembrie 1982 


În ziua de astăzi Biserica noastră sobornicească 
şi apostolească Ortodoxă prăznuieşte mai multe sărbă- 
tori. Astăzi este Duminica după Naşterea Domnului 
nostru lisus Hristos, în care se face amintire de Sfinţii 
Părinţi David Prorocul, Iosif logodnicul şi Iacov, 
fratele Domnului, rudeniile Preasfintei şi Preacuratei 
Fecioare Maria. Astăzi este şi Cuviosul marele părinte 
Nicodim din Lavra Tismanei şi Sfântul Eftimie, epis- 
copul Sardelor, mărturisitorul, care a pătimit mari 
prigoane şi chinuri pentru sfintele icoane. 

Tot astăzi este şi soborul Maicii Domnului şi, 
pentru că praznicul Maicii Domnului e mai presus de 
toate celelalte sărbători din ziua de astăzi, vom vorbi 
de Maica Domnului. Nimeni nu poate să vorbească de 
Maica Domnului cât ar trebui şi după vrednicie. Dar 
după neputinţa şi neştiința noastră vom începe să 
spunem mai întâi cine a fost Maica Domnului. Tre- 
buie să ştiţi aşa, că Maica Domnului este mireasa 
Tatălui, Maica Fiului şi biserica Dumnezeiescului 
Duh. 

Maica Domnului este a patra faţă duhovnicească 
din ceruri. Tatăl, Fiul şi Duhul Sfânt şi imediat după 
Sfânta Treime nu este altă față mai înaltă, mai 
duhovnicească şi mai venerată de îngeri şi de oameni, 
ca Maica Domnului. Maica Domnului este starea 
fulgerului dumnezeirii. Maica Domnului este cetatea 

Dumnezeului celui viu însuflețit. Maica Domnului 
este cămara Preasfântului Duh. Maica Domnului este 
cămara lui Dumnezeu Cuvântul. Maica Domnului 
este uşa vieții, că viața lumii, Hristos, prin ea a venit 
la noi. Maica Domnului este uşa luminii, că lumina 
cea neapropiată a lui Dumnezeu prin ea s-a arătat 
nouă. Maica Domnului este biserica Dumnezeului 
celui viu, este mana aceea care a venit să hrănească 
neamul omenesc. 

Maica Domnului este uşa cea încuiată de care 
spune Iezechiel prorocul la capitolul 44, prin care 
nimeni n-a trecut, fără numai Domnul Dumnezeu, şi 
încuiată a găsit-o şi încuiată a lăsat-o, că n-a stricat 
cheile fecioriei ei Cel care a venit să se nască mai 
presus de cuvânt şi de gând. Maica Domnului este 
porumbiţa cea duhovnicească ce a adus în lume 
încetarea potopului păcatelor. Maica Domnului este 
toiagul lui Aaron, care a înfrunzit la alegerea preoţiei 
lui, că precum acela, fiind uscat, mai presus de minte 
şi de înţelegere a odrăslit migdale, aşa şi Preacurata 
Fecioară Maria, fără să ştie de sămânță bărbătească, a 
născut pe Ziditorul lumii, Hristos. Maica Domnului 
este pod către cer. Maica Domnului este scară prin 
care tot neamul omenesc s-a suit şi se poate sui până 
la Dumnezeu şi pe care Dumnezeu S-a pogorât până 
la firea noastră. 

Maica Domnului este cartea vieţii întru care S-a 
scris Cuvântul cu degetul Tatălui, cartea văzută de 
prorocul Isaia. Maica Domnului este nor pe care s-a 
pogorât Dumnezeu în lume. Maica Domnului este 
pururea mijlocitoarea între neamul omenesc şi 

Dumnezeu. Maica Domnului este aceea prin care s-a 
făcut unirea lui Dumnezeu cu oamenii nu după voie 
numai, sau după fire, sau după har, ci cea mai înaltă 
unire între Dumnezeu şi oameni, unirea după ipostas. 
În pântecele Preasfintei şi Preacuratei Fecioare Maria 
n-a venit Dumnezeu după har, ci ipostasul Cuvântului 
lui Dumnezeu a venit să se unească cu ipostasul firii 
omeneşti, sau mai bine zis cu firea omenească, din 
preacuratele ei sângiuri. 

Maica Domnului este porfira Împăratului cerului 
şi al pământului, care i-a făcut Lui haină preasfântă şi 
preacurată din preasfintele ei sângiuri fecioreşti şi 
preacurate. Maica Domnului nu este cămara darului 
numai, de aceea arhanghelul Gavriil nu i-a zis: 
„Bucură-te, Marie, că ai dar de la Dumnezeu!”, ci: 
Bucură-te, cea plină de har! În Maica Domnului toate 
darurile şi harurile Preasfântului Duh sunt concentrate 
şi adunate. Că Dumnezeu nu s-a unit cu noi numai 
parte cu parte. Nu, ci toată dumnezeirea în pântecele 
ei s-a unit cu toată omenirea. Desăvârşita şi cea mai 
înaltă unire a lui Dumnezeu cu oamenii, prin 
Preacurata, Preasfânta Născătoare de Dumnezeu şi 
Pururea Fecioara Maria s-a făcut. 

Maica Domnului nu este cu slavă de înger, nici 
cu slavă de arhangheli în lume. Vezi că arhanghelul 
vine şi se închină ei. Dar numai arhanghelul Gavriil i 
se închină? Maicii Domnului i se închină toate pute- 
rile cereşti. O, minune preaslăvită! O, taină negrăită, 
neauzită şi neînţeleasă de minte! Precum un grădinar, 
când trebuie să aleagă o floare frumoasă din mai 
multe grădini cu flori sau dintr-o câmpie înflorită, ştie 

să aleagă cea mai frumoasă floare, aşa şi Dumnezeu, 
Care citeşte inimile tuturor, a ales din câmpul firii 
noastre, din câmpul tuturor popoarelor lumii, cea mai 
frumoasă floare duhovnicească de sub cer, de neam 
împărătesc şi arhieresc. Şi apoi, dacă ar fi rămas la 
starea aceasta lucrurile, să aibă cinstea cea după fire 
omenească, că este nepoată a lui David şi de neam 
arhieresc după mamă şi după tată, şi aceasta era o 
cinste mare, dar nu numai atât. 

După ce a ales această floare, acest crin al 
întregii omeniri de pe fața pământului, Dumnezeu 
trimite pe cel mai mare dintre arhangheli binevestitor, 
să-i binevestească că ea va naşte pe Dumnezeu 
Cuvântul, iar ea era în nedumerire pentru ce-i spune 
de naştere. Şi-i spune arhanghelului: „Cum va fi 
aceasta să nasc eu? Că eu de bărbat nu ştiu”. Şi atunci 
preaînţeleptul şi preasfântul arhanghel îi arată chipul 
zămislirii. Adică: „Tu nu vei naşte cu împreunare de 
bărbat şi cu sămânță de bărbat stricăcios. Vrei să ştii 
chipul zămislirii? Prin auz va veni zămislirea ta şi 
prin urechile tale va fi intrarea Celui ce Se va naşte 
din tine”. De aceea dumnezeiescul loan Damaschin 
spune: „Naşterea Mântuitorului a fost după legile firii, 
că S-a născut la nouă luni, şi mai presus de firea 
naşterii, că n-a stricat cheile fecioriei”. Sufletul l-a 
luat de la Duhul Sfânt, cel cuvântător asemenea nouă, 
iar trupul din preacuratele şi preasfintele sângiuri ale 
Preacuratei Fecioare Maria, şi mai presus de fire S-a 
născut şi de aceea taina întrupării lui Dumnezeu 
Cuvântul pururea rămâne taină. Nici o minte de 
heruvimi, nici de serafimi, nici de tronuri, nici de 


86 NE VORBEŞTE 


puteri, nici de arhangheli, nu poate înţelege taina ico- 
nomiei în trup a lui lisus Hristos. Ea pururea rămâne 
taină. Pentru ce? Pentru că lucrul lui Dumnezeu nu 
poate încăpea într-o găoace de nucă. 

Se chinuia oarecând fericitul Augustin să scrie o 
istorie despre Dumnezeu: „De unde e Dumnezeu, cine 
L-a făcut pe Dumnezeu, cine e Dumnezeu?”. Gânduri 
deşarte. Gânduri de om. Şi când voia să pună titlul 
„Despre Dumnezeu. De unde este Dumnezeu?”, 
amuţea, se tâmpea la minte. Cum să scrie despre Cel 
care n-are început? Şi s-a dus pe malul mării şi a 
văzut un copilaş care făcuse în nisip o gaură cu 
degetul şi căra apă din mare şi punea în gaura aceea. 
Şi vedea cum copilul cară mereu apă, apa intra, 
curgea înapoi, că nu încăpea. 

— Ce faci aici, copile? 

— Părinte, ştii ce fac eu? Am să bag toată apa 
mării în găuricea asta pe care am făcut-o cu degetul în 
nisip. 

Şi atunci Fericitul Augustin s-a trezit: „Vai de 
capul meu ticălos! Iată ce spune copilul acesta. Are să 
bage toată apa mării într-o gaură făcută cu degetul în 
nisip. Oare nu sunt şi eu tot aşa? Să scriu cine e 
Dumnezeu şi de unde e Dumnezeu, şi cine L-a făcut”. 
Şi când a zis aşa n-a mai văzut copilul, că era îngerul 
Domnului, care a venit să-l facă să înţeleagă că despre 
Dumnezeu, aşa cum vrea el să scrie, nimeni nu poate 
să spună. Aşa şi la taina iconomiei în trup. 

Nici o minte, nici unul din sfinţi n-a îndrăznit, 
nici din arhangheli, nici din heruvimi să spună taina 
iconomiei în trup, în ce fel Dumnezeu Care a făcut 

toate cerurile cerurilor şi apa cea mai presus de ceruri, 
Care are nemărginire întru toate, şi în putere şi în 
înţelepciune, şi în bunătate, şi în pronie, şi în fiinţă, şi 
în lumină, şi în gândire, să Se poată cobori şi să 
încapă în pântecele unei fecioare. Peste măsură, peste 
închipuirea omenească. Nici o minte, nici de om, nici 
de înger nu poate să spună, pentru că lucrul lui 
Dumnezeu — cum zice Sfântul Calist —, taina 
întrupării lui Dumnezeu Cuvântul, pururea rămâne 
taină. 

Dar a venit, prin Eva cea tainică, să vindece 
greşeala Evei celei dintâi, a venit să înnoiască şi să 
sfinţească firea noastră, să o apropie de El. O, taină 
negrăită! O, minune! la gândiţi-vă, în braţele unei 
Fecioare preasfinte şi preacurate — Ziditorul cerului şi 
al pământului. Aţi auzit cum a cântat Biserica astăzi? 
„Scaun de heruvimi fecioara”. Dar heruvimii ÎI 
odihnesc, apoi mai mult decât heruvimii Îl odihnesc 
tronurile, preafericitele scaune, după cum spune 
Sfântul Dionisie Areopagitul, că pe tronuri se odih- 
neşte Dumnezeu nu cu ființa, căci cu ființa nu ÎI 
încape nici o zidire, ci cu harul. Adică pe ceata 
preafericitelor tronuri şi scaune Dumnezeu se odih- 
neşte cu harul mai mult decât pe alte cete. Însă pe 
Acela pe Care Îl odihnesc heruvimii şi preafericitele 
tronuri după har, de-abia, cu mărginire, cu împărtăşie, 
cu participare, pe Acela ÎI odihnesc braţele Preasfintei 
Fecioare după fiinţă. Că Cel ce era în braţele ei nu era 
după har, era Dumnezeu întrupat: Și Cuvântul trup S-a 
făcut şi S-a sălăşluit întru noi. 

Aţi auzit taină? Aţi auzit minune negrăită? Aţi 
auzit o Fecioară Preasfântă şi Preacurată să ţină în 
brațe pe Dumnezeu Cuvântul? Dar nu numai să-L 
ţină, ci şi să-L hrănească cu lapte. la gândiţi-vă ce era 
în inima ei, că ea, dacă nu ar fi ştiut Scriptura, ar fi 
zis: „Eh, ţin un copil în braţe!”. Dar aţi văzut la 
naştere, când au venit păstorii şi au spus de oastea 
cerească şi de îngerul care le-a spus: „Mergeţi la 
Betleem şi veţi găsi un prunc în iesle!”. Jar mama Lui 
păzea cuvintele acestea în inima ei. Îşi dădea perfect 
seama că steaua i-a slujit ca să-i arate pe Hristos, şi pe 
împărații perşilor i-a adus de la marginile pământului 
să I se închine şi să-l aducă daruri, şi îşi dădea seama 
perfect pe Cine a născut şi pe Cine ţinea în braţe. Ce 
era în inima Maicii Domnului când vedea că are în 
braţe pe cine? Nu pe Ziditorul ei numai, ci pe al 
întregii firi, pe al heruvimilor şi al serafimilor. Să 
vadă pe Dumnezeu în braţele ei, să-l dea lapte, să-L 
hrănească, să stea cu Dânsul în casă, gândiţi-vă de 
câtă mare cinste s-a învrednicit Maica Domnului. 
Care din sfinţi, care din îngeri au ţinut pe Dumnezeu 
în braţe şi L-au alăptat? 

O, taină, zice Sfântul loan Damaschin, că se 
întunecă şi mintea cea mai presus de lume, cum zice 
Marele Vasile, să se gândească la aceasta. „Nu se 
pricepe toată limba a te lăuda după vrednicie şi se 
întunecă şi mintea cea mai presus de lume a cânta ţie, 
de Dumnezeu Născătoare”. Pentru ce? Că nici îngerii, 
nici arhanghelii, nici heruvimii nu pot să înţeleagă 
cum Dumnezeu cel nemărginit, Care le-a făcut pe 
toate cu cuvântul, vine în braţele unei preasfinte şi 

preacurate fecioare. Ia gândiţi-vă cât har şi câtă milă 
şi câtă rânduială dumnezeiască se vede aici, ca prin 
această preasfântă şi preacurată Fecioară, Emanuel 
Dumnezeu să vină la noi şi să petreacă cu noi, să Se 
nască, să sugă lapte, să stea în braţele Preacuratei 
Fecioare Maria, să petreacă din copilărie cu noi, să 
crească împreună cu noi, să mănânce cu noi, să 
vorbească cu noi, să ne înveţe pe noi tot sfatul lui 
Dumnezeu, să facă atâtea alte minuni pe care nimeni 
altul din oameni nu le-a făcut şi apoi să sufere pentru 
noi, să moară pentru noi şi să învie prin a Sa Înviere 
tot neamul omenesc la viaţă. 

Gândiţi-vă ce taină mare s-a lucrat prin Maica 
Domnului! Vai de noi şi de noi! Vai de acei sectari, 
vai de rătăciţii aceia care nu cred în Maica Domnului 
şi o hulesc! Vor vedea, după cum arată psalmul 44: 
De față a stat Împărăteasa de-a dreapta Ta, în haină 
aurită îmbrăcată, împodobită. Ai auzit? De-a dreapta 
Preasfintei Treimi la judecată stă Maica Domnului. 
Câtă ruşine, câtă durere, câtă osândă îi aşteaptă pe 
aceia în faţa Înfricoşatei Judecăţi, când Împărăteasa 
care stă de-a dreapta Sfintei Treimi va privi la ei ca la 
nişte duşmani, că n-au mărturisit-o în lume şi nu i s-au 
închinat ei. 

O, minunile cele negrăite ale lui Dumnezeu! 
Cine I-a fost Lui sfetnic vreodată? cum zice marele 
apostol Pavel. Cine I-a dat Lui ceva ca să-l ceară 
înapoi? De aceea se minuna dumnezeiescul Pavel. O, 
adâncul bogăției şi al înţelepciunii lui Dumnezeu Cel 
înalt! Cum a venit la noi! 

Când a venit pe Muntele Sinai ca să se arate 
unui popor pe care îl scosese din robie, aţi văzut cum 
a venit. „Adu, Moise, poporul la poala muntelui”. Şi a 
început muntele a fumega, au început tunete şi cutre- 
mure, au început mii şi milioane de trâmbiţe, a luat 
foc muntele şi para de foc până la nori se suia şi 
Dumnezeu vorbea din mijlocul focului. Iar poporul, 
de groază, ca să nu moară, striga la Moise: „Vorbeşte 
tu cu Dumnezeu, şi noi vom vorbi cu tine, că nu pu- 
tem, murim”. Şi a zis Moise lui Dumnezeu: „Doamne, 
poporul se teme să nu moară”. Avea dreptate, că omul 
de multă spaimă moare. Şi Dumnezeu vorbea lui şi el 
vorbea poporului. 

Auzi cum venea acolo? Şi i-a spus ca trei zile 
bărbaţii să nu se atingă de femei, să ţină curăţie, şi 
cine se va atinge de munte, cu pietre va fi ucis, cu 
fulgerele dumnezeirii. Tunetele se întăreau, fulgerele 
luminau lumea, muntele tremura în faţa lui Dumnezeu 
şi cu cutremur mare stăteau. Focul cuprinsese mun- 
tele, trâmbiţele sunau cu putere şi Dumnezeu vorbea 
din mijlocul focului. Cine putea să se apropie de 
Dumnezeu atunci? 

Moise posteşte 80 de zile, se minunează sfinţii 
părinți cum de nu s-a cheltuit firea lui de tot. Posteşte 
40 de zile şi când vine jos şi vede că Aaron a făcut 
vițel, sfărâmă tablele cele dintâi care erau de safir şi 
ciopleşte, după porunca lui Dumnezeu, două de piatră, 
că împietrită era inima poporului. Se suie iar pe munte 
şi mai posteşte 40 de zile. Cu post de 80 de zile de 
abia îndrăzneşte să stea în nori şi Dumnezeu să-i 

vorbească din nori. Aţi auzit câtă distanţă era atunci 
între Dumnezeu şi om? 

Veniţi la Betleem. Acelaşi Dumnezeu Care dă 
lege lui Moise în Sinai nu mai vine cu tunete, nu mai 
vine cu fulgere, nu mai vine cu trăsnete, nu mai vine 
cu foc şi pară şi văpaie. Vine şi se apropie de noi cu 
atâta blândeţe, cu atâta sfințenie, cu atâta dragoste. 
„Mă duc la ei pe calea cea obişnuită lor. Ei sunt 
obişnuiţi să se nască unii din alţii. Sunt obişnuiţi să 
vadă mamă, să vadă copil. Aşa am să Mă fac. Eu am 
făcut trupul Evei şi ştiam dinainte că are să greşească 
Eva, dar am să aduc o Evă tainică în care am să Mă 
întrupez în pântecele ei preacurat şi am să Mă nasc ca 
om, să fiu cu ei. Să nu-i mai trăsnesc, să nu-i mai ard 
când se apropie de Mine, să poată vorbi cu Mine şi să 
Mă vadă sugând ţâţă de la mama şi vorbind cu mama 
şi apoi, crescând mare, să vorbesc cu poporul”. 

Ai auzit deosebirea între legea harului şi legea 
veche? Aceea vine cu tunete, cu foc şi cu fulgere şi nu 
se apropie nimeni de Dumnezeu. Iar aici Dumnezeu 
vine în braţele unei preasfinte fecioare, preacurate şi 
nevinovate. Stă pe braţele ei mai mult decât pe umerii 
heruvimilor şi ai tronurilor. Că nu cu harul aici stă, ci 
cu fiinţa. Dumnezeu desăvârşit stă în braţele unei 
fecioare. A cui minte poate să spună taina aceasta? 

Fraţilor, cât ar trebui să spun despre Maica 
Domnului! Dar oricât aş spune, ani de zile, tot sunt la 
începutul cuvântului. V-am adus aminte cine este 
Maica Domnului. Maica Domnului este maica noastră 
cea din ceruri. E mama tuturor popoarelor pământului. 
Maica Domnului e împărăteasa heruvimilor şi a 

serafimilor. Maica Domnului este maica lui Iisus 
Hristos. Cine poate fi mai aproape de El decât aceea 
care L-a purtat în pântece nouă luni? Aceea care L-a 
născut fără durere, aceea care L-a alăptat doi ani până 
L-a înţărcat din preacuratele ei sângiuri, aceea care L-a 
ţinut în braţe şi de mii de ori L-a îmbrăţişat, L-a 
sărutat ca pe copilul cel preasfânt. Că spunea istoricul 
cel vechi, Hegesip: „Ea, măcar că Mântuitorul era 
copil, ÎL punea jos pe aşternut şi ea făcea metanii, se 
închina la Dânsul şi Îi săruta picioarele. Se închina la 
copil, că era plină de Duhul Sfânt, era cămara 
Duhului: «Eu ÎI ştiu, Acesta e copil acum, dar eu ştiu 
Cine este, că eu am auzit de la înger că Se va chema 
Fiul lui Dumnezeu, mie mi s-a încredinţat taina că 
Duhul Sfânt va veni peste mine şi puterea Celui 
Preaînalt mă va umbri, de aceea şi Sfântul care Se va 
naşte va fi Fiul lui Dumnezeu». Se închina la El, Îi 
săruta picioarele, zicând: «Miluieşte-mă, Dumnezeule, 
după mare mila Ta. Te arăţi ca un copil, dar eu ştiu 
Cine eşti. Te-ai făcut copilul meu, dar Tu m-ai zidit 
pe mine de la început în mitrasul maicii mele şi de 
bună voie ai venit să fii Fiul mamei pe pământy”. 

Iată cum vine Dumnezeu la noi, iată cu câtă 
blândeţe şi cu câtă sfințenie. Cine ar putea să spună 
despre Maica Domnului câte ar trebui de spus? 
Niciodată nimeni, nici îngerii, nici oamenii. „Că se 
întunecă şi mintea cea mai presus de lume a cânta ţie, 
de Dumnezeu Născătoare”, cum zice dumnezeiescul 
ierarh Vasile. Dar v-am adus aminte puţin cine este 
Maica Domnului şi acum am să vă mai spun ceva. 

Părinților şi fraţilor, s-a întâmplat prin pronia 
Preasfântului Dumnezeu ca această sfântă mănăstire 
să aibă hram Naşterea Preasfintei Născătoare de 
Dumnezeu şi Pururea Fecioarei Maria sau, cum i se 
mai spune, Sântă Măria mică. Şi totodată aici, unde 
vorbesc cuvântul, este biserica dumnezeieştilor ei 
părinţi Ioachim şi Ana. Aici unde vorbesc eu era o 
vărărie, făceam focul de fierbeam sfeclă la vite, îmi 
aduc aminte, era chiar lângă zidul acesta şi era un stog 
de lemne. lar azi e biserica lui Dumnezeu. A cui 
mijlocire a fost aici? A sfinţilor şi dumnezeieştilor 
părinţi loachim şi Ana. A fost o bisericuţă mică, un 
paraclis, care a ars şi, cu mijlocirea Preasfintei Maicii 
Domnului şi a dumnezeieştilor părinţi, s-a făcut această 
bisericuţă frumoasă pe care o vedeţi, şi în anul 1947 
am sfinţit-o, la Sfântul Dimitrie. Cu a cui putere? 

Ocrotirea Maicii Domnului care este peste toate 
popoarele lumii, peste toate cetele îngerilor şi ale 
sfinţilor din ceruri, o rază mică a trimis aici: „Am 
acolo o mănăstioară mică, e hramul naşterii mele şi al 
dumnezeieştilor mei părinţi. Am să ajut şi acolo. Am 
să trimit o rază să se facă paraclisul meu înapoi, mai 
mare decât a fost şi mai frumos, şi am să îngrijesc şi 
biserica”. Aici e familia Preasfintei. Biserica veche e 
a Naşterii Maicii Domnului, iar aici a dumnezeieştilor 
Părinţi care au născut-o. E mare purtare de grijă față 
de această mănăstire a Preasfintei Maicii Domnului şi 
a dumnezeieştilor părinţi. Numai mila Domnului ştie 
câte scârbe am tras noi aici cu focul, cu războaiele, cu 
tâlharii, cu seceta. Domnul ştie, nu mai pomenim 

aceasta, şi cum s-a ţinut cu harul lui Dumnezeu 
această sfântă mănăstire. 

Acum de curând s-a întors înapoi părintele stareţ 
al nostru, l-a întors Maica Domnului înapoi. A avut şi 
el o lămurire şi noi, că aşa e bine, să trecem prin 
necazuri. A venit la turma lui înapoi, Dumnezeu şi 
Maica Domnului au ştiut osteneala lui, l-au întors, dar 
toate ne sunt nouă spre folos, şi scârbele mai mult ne 
lămuresc pe noi decât când suntem liniștiți. Că zice 
dumnezeiescul Iov: O luptă şi o ispită este viața 
omului pe pământ. Nu vom termina vreodată de 
răbdat scârbe şi încercări, până când? Până ne vom 
duce de aici. Aici e valea plângerii şi a ispitirii. Valea 
Jlămuririi sufletelor. 

Scurtă este viaţa noastră, umbră şi vis. Fum şi 
floare şi nimic altceva. Să ne ajute Preasfântul 
Dumnezeu şi Preacurata Lui Maică să nu uităm că 
suntem străini şi călători pe acest pământ. Suntem o 
familie mică, de câteva suflete, adunată aici. Eu îi rog 
din inimă pe toți să nu uite să trăiască în dragoste, în 
unire, în înţelegere, în smerenie, în frică de Dumnezeu 
Şi în viaţă curată. 

Cei şapte sihaştri, a căror carte am citit-o şi a ars 
în podul paraclisului, au pus blestem mare aici. Când 
se va spurca locul acesta cu patimi trupeşti, cu foc să-l 
pustiască Dumnezeu. Şi cine va mânca aici carne la 
fel, şi cine va ţinea pungă deosebită în viaţa de obşte 
la fel pedepsit să fie. Tot aşa şi cine va strica regula şi 
tipicul bisericii. Aceasta a fost la anul 1640, când au 
venit şi au pus icoana Maicii Domnului într-un brad 
aici, în poiana zisă a lui Atanasie. 

Eu ştiu ce blestem s-a pus aici. Totdeauna v-am 
spus, părinţilor, să vă fie dragă biserica. Vedeţi ce 
frumos e la biserică? Când veniţi cu toţii, când cântaţi 
cu toţii, când aveţi dragoste unii faţă de alții, toţi 
îngerii cântă cu voi la strană aici. lar când e ură şi 
răutate, şi unul împunge pe celălalt, şi celălalt pe 
celălalt, sau caută să-i facă rău, nu-i Duhul lui 
Dumnezeu. Şi măcar că n-ai făcut cu gura aceasta, 
dacă ai făcut-o cu mintea, Dumnezeu ştie. Ce spune 
dumnezeiescul părinte Efrem Sirul? „Nu mă aruncaţi 
în negrijă, fraţii mei, pentru păcatele cu gândul, că ar 
fi mici. Dacă ar fi mici, n-ar fi socotit Hristos 
preacurvie întru poftă de femeie şi ucidere întru ură 
de frate”. Numai ai privit la o femeie cu patimă şi eşti 
preacurvar. Numai ai urât pe cineva şi ai ucis omul, 
eşti ucigaş. Deci vă rog din toată inima, o picătură de 
dragoste să fie în inima fiecăruia, câtuşi de puţin, că 
suntem păcătoşi şi nu ne putem face vase ale Duhului 
Sfânt din cauza păcatelor noastre, ca să fim plini de 
dragostea lui Dumnezeu, dar măcar câtuşi de cât 
dragoste, smerenie, ascultare şi rugăciune. 

Şi mare pază aici. Băgaţi de seamă să nu vă 
pătaţi conştiinţa cu vreun păcat de moarte. Nu suferă 
locul acesta, ori pedepseşte Dumnezeu direct, ori 
pedepseşte mănăstirea, să ardă sau să se pustiască. 
Locul acesta nu suferă păcatele grele. Există păcate 
vrednice de iertare: că m-am mâniat, că am glumit, că 
am vorbit, că m-am pornit cu mânie, prima pornire a 
zavistiei, prima pornire a lăcomiei, acestea se numesc 
vrednice de iertare. Ele se iartă în fiecare zi la 
rugăciunea de seară. lar păcatele care rănesc 

conştiinţa mai mult, negreşit trebuie să fie mărturisite 
la duhovnic şi să primească canon, ca să împace 
conştiinţa noastră înapoi cum a fost înainte de căderea 
în acel păcat. 

Vă rog din inimă să aveţi dragoste, smerenie şi 
ascultare. Cel mai smerit călugăr, cel mai ascultător, 
acela e purtător de Hristos. Acela poartă în inima sa 
pe Hristos, Care a fost ascultător până la moarte şi 
moarte de cruce. 

Să faceţi ascultare cu dragoste, nu numai când te 
vede stareţul sau iconomul, că tot timpul te vede 
Dumnezeu. În chilie nu-i Dumnezeu? De ce să vii în 
primejdie, că-ţi aduce diavolul gânduri spurcate, 
gânduri necurate, pofte? Nu-i Dumnezeu acolo? Poţi 
tu să faci un păcat în fața oamenilor? Ţi-e ruşine. Dar 
în faţa lui Dumnezeu cum să-l faci? Auzi ce spune 
Sfântul Efrem Sirul: „Cela ce se uneşte cu mintea cu 
păcatele părţii pofiitoare a sufletului, e asemenea cu o 
mireasă care trăieşte cu un bărbat străin de faţă cu 
mirele său”. O mireasă care curveşte de faţă cu mirele 
său. Aşa e acela care primeşte gânduri spurcate. De 
ce? Noi ne-am logodit cu Hristos prin botez: Că v-am 
logodit pe voi mireasă unui mire fără de moarte şi 
tare mi-e frică pentru voi să nu se zăticnească inimile 
voastre precum a Evei de satana în rai. 

Ne-am logodit a doua oară prin călugărie. Ne-am 
făcut mirese lui Hristos. Şi când primim gânduri 
spurcate, noi curvim în faţa lui Dumnezeu, a Mirelui 
nostru ceresc, a lui Hristos. Suntem curvari şi 
preacurvari când ne învoim cu mintea la patimi 
spurcate şi la închipuiri de păcate. Și de câte ori nu 

facem noi aceasta? De câte ori nu suntem preacurvari 
şi ucigaşi, că urâm pe fratele? Şi unde-i pocăinţa 
pentru ele şi când ne pocăim? Că viaţa-i scurtă şi ne 
apucă aşa. 

Să ne iscodim pe noi, că auzi ce spune Sfântul 
Petru Damaschin: „Nimic nu este mai bine pentru 
călugăr decât a-şi cunoaște nimicnicia şi nemernicia 
sa pe pământ, şi nimic nu este mai rău decât a nu le 
cunoaşte pe acestea”. Dacă ai pătruns în adâncul 
fiinţei tale, câte păcate faci în fiecare clipă, nu mai ai 
când te gândi la altul, că ce a făcut acela, în veac. Că 
nu mai ai când le socoti pe ale tale în veacul veacului, 
nu mai poţi vedea pe ale altuia: „Uite cela ce o făcut! 
Dar de ce a făcut aşa?”. Pentru că nu te pândeșşti pe 
tine. Ce spune Sfântul Efrem Sirul? „Fă-te pândar al 
bisericii lui Dumnezeu. Fii santinelă a întregii înţelep- 
ciuni. Păzeşte biserica lui Dumnezeu cea dintru tine şi 
nu vei mai avea vreme să pândeşti pe altul”. 

A venit unul că trebuie să se ducă nu ştiu unde, 
că are treabă, că el are să cumpere. Ascultă pe Sfântul 
Efrem: „Să nu-ţi placă plimbările multe. Nu poţi 
învăţa călugăria pe drumuri în veacul veacului”. Auzi 
ce spune Sfântul Efrem? „Pe Hristos în chilia ta şi în 
inima ta ai să-L poți afla”. Să ai timp să te rogi din 
adâncul inimii. Nu să te duci dincolo, şi de dincolo 
dincolo, să iscodeşti. Ai venit la calea crucii, 
pregăteşte-te să te junghii în fiecare zi cu tăierea voii. 
Că auzi ce zice prorocul: Pentru Tine ne junghiem, 
Doamne, în toată ziua. Făcutu-ne-am ca nişte oi de 
junghiere. De câte ori îşi taie voia cineva, de atâtea 
ori s-a junghiat pentru Hristos, că ascultarea, după 

dumnezeiescul Scărar, este mucenicie nu de un ceas, 
ci de toată viaţa. 

Deci să aveţi mare dragoste şi unire, fiţi foarte 
sinceri la mărturisit, că nu-i numai preotul acolo când 
te duci tu. Acolo e Hristos, şi să te pârăşti cât poţi mai 
mult din adâncul inimii ce ai făcut. Că Dumnezeu se 
uită la inima ta şi la ce-i spui tu. Recunoşti greşelile, 
petele, spurcăciunile, învoirile cu păcatele? Dacă nu 
le recunoşti în faţa lui Dumnezeu, auzi ce spune 
Sfântul loan Scărarul? Decât toate relele şi semn al 
ultimei viclenii este spovedania făţarnică. Crezi tu că 
poţi minţi pe Dumnezeu? Sau poţi să te îndrepţi până 
ce n-ai spălat vasul în faţa lui Dumnezeu şi l-ai 
curăţit? 

Eu nu ştiu, când mă duc la duhovnic, cum să mă 
pârăsc mai mult şi mai clar, ca nu cumva să ies de 
acolo cu păcate îndoite. Pentru că nu sunt păcate 
numai cele cu lucrul, ci şi cele cu gândul. Și sunt mai 
mari acelea sufleteşti. Vezi că Hristos în Evanghelie 
n-a zis: „Vai ţie, curvarule!”, sau „Vai ţie, curvă!”, 
sau „Vai ţie, vameşule!, sau „Vai ţie, tâlharule!”. Nu! 
Ci a zis: Vai vouă, farisei fățarnici! Morminte văruite, 
orbi, nebuni! Ai auzit? Înţelepciunea lui Dumnezeu 
mustră în faţa fariseilor ura, zavistia, fățărnicia, mân- 
dria, viclenia şi răutatea cărturarilor şi a fariseilor. El 
era Dumnezeu şi vedea că strecoară ţânţarul, adică se 
opresc să cântărească chimenul şi mărarul, să dea 
zeciuială, iar de ura şi de răutatea pe care o aveau în 
inimă nu le păsa. 

Dacă am sta în fața unui Dumnezeu care ştie 
numai cele văzute, da, dar stăm în faţa unui 

Dumnezeu care ştie toate cele văzute şi nevăzute. 
Auzi ce spune apostolul? Cuvântul lui Dumnezeu este 
mai ascuţit decăt toată sabia şi străbate — până unde? 
— până la despărțirea duhului de a sufletului. Mare 
unire este între trup şi suflet, dar mai înaltă între duh 
şi suflet. Şi până acolo ştiinţa lui Dumnezeu este de 
faţă. 

Să nu crezi că mă duc la duhovnic şi spun două- 
trei vorbe şi „toate le-am făcut”. Ai făcut ca femeia 
aceea care dă oleacă rufele prin vadră şi le pune pe 
gard, şi zic toţi oamenii: „Femeia asta mai tare le-a 
murdărit decât le-a spălat”. Sau ca acela care crede că 
se duce pe strat şi stratul este plin de buruieni, şi el ia 
două-trei buruieni şi zice: „L-am plivit”. Şi rămâne 
stratul cu milioane de buruieni în el. Cele ce sunt azi 
mici, mâine vor fi mari. Nu! Când te duci la mărtu- 
risire, din adâncul inimii ia şi pliveşte, scoate din 
rădăcină toate răutățile, obişnuieşte-ţi memoria să 
spună toate, pentru că dacă mori după spovedanie, 
pentru un singur păcat de moarte nemărturisit te duci 
în gheenă. 

Fraţilor, am amintit şi de aceasta. Să aveţi mare 
încredere că aici Maica Domnului veghează. Ea 
veghează toate mănăstirile din lume şi toate bisericile 
şi toate popoarele. Dar şi aici este o rază a Preasfintei 
Stăpâne şi a dumnezeieştilor părinţi, şi cu cât veţi 
duce viaţă curată şi sfântă, şi veţi face ascultare cu 
dragoste, şi tăierea voii, şi înfrânare, cu cât veţi fi cu 
frica lui Dumnezeu, şi veţi avea dragoste mare între 
voi să nu vă urâţi, cu atât Duhul lui Dumnezeu vine în 
inimile voastre şi Maica Domnului vă este mamă şi pe 

pământ şi în ceruri — Mama noastră cea preasfântă şi 
preabună din ceruri, care are grijă de toate văduvele, 
de toţi orfanii, de toţi copiii, de toţi necăjiţii, de toţi 
bolnavii lumii acesteia şi de toţi care o cinstesc pe ea. 

Vă rog din toată inima pe cei ce vieţuiţi aici şi 
pe voi, creştinilor, să nu lipsească din casa voastră 
icoana Preasfintei Maicii Domnului, să nu lipsească 
acatistul ei, paraclisul ei, rugăciunile către dânsa. Vai 
de acea casă unde nu e icoana Maicii Domnului cu 
Mântuitorul în braţe! Că voi în persoana Maicii Dom- 
nului nu aveţi numai pe Maica, aveţi pe Dumnezeu. 
Dumnezeu şi Maica Domnului se prezintă direct 
împreună în icoana Preasfintei Maicii Domnului şi 
aveţi toată dumnezeirea de față, având pe Maica 
Domnului cu Pruncul în braţe. 

Cinstiţi-o pe Maica Domnului, lăudaţi-o, teme- 
ţi-vă de Maica Domnului, pentru că, deşi e îndelung- 
răbdătoare şi blândă, totuşi, dacă vede că unul dă cu 
piciorul în cele duhovniceşti, de la o vreme îl pedep- 
seşte. Vă rog pe voi, cei de la ţară, că n-am numai 
călugări aici, să cinstiţi pe Maica Domnului din toată 
inima. Sărbătorile ei să le ţineţi, învăţaţi copiii să 
citească acatiste şi paraclise. Citiţi şi voi, staţi în 
genunchi cu copiii seara, dimineaţa, lăudaţi pe Maica 
Domnului, cinstiţi-o, s-o aveţi mijlocitoare şi acoperă- 
mânt şi mamă şi aici pe pământ, şi în vremea morţii şi 
în ziua judecății. 

Iar părinţilor de aici încă o dată le spun să 
stăruiască în dragoste, în ascultare, în supunere, în 
rugăciune şi să aibă grijă de viaţa sfântă, de viaţa 
curată, că aici e loc de sfinţenie, aici trebuie să se 

slăvească Dumnezeu nu numai în biserică, ci şi în 
inimile noastre permanent. Că apostolul ne-a spus nu 
numai acum să ne rugăm, ci: Neîncetat vă rugați. 
Oriunde am merge, să fim cu rugăciunea, să chemăm 
pe Mântuitorul în ajutor, şi rugăciunile Preasfintei şi 
Preacuratei Maicii Sale să fie pururea cu noi, şi mila 
lui Dumnezeu pururea să rămână cu noi, pentru rugă- 
ciunile Preasfintei Maicii Sale şi ale tuturor sfinţilor 
în veacul de acum și în cel viitor. Amin. 


PĂCATUL NESIMŢIRII 


Un ascet mare, un pustnic, mânca o dată pe 
săptămână, numai duminica. Şi plângea toată viaţa că 
e păcătos. Avea 60 de ani în pustia aceea. Şi ucenicul 
lui, care mânca de două ori pe zi, îl întreba: 

— Părinte, de ce plângi? 

— Fiule, dacă aş mai avea încă patru oameni să-i 
pun să plângă pentru mine, n-ar putea dovedi. 

— Dar ce ai făcut, că de mic copil ai venit aici? 
Nu ai păcate, părinte. 

— Nu ţi-ai venit, fiule, întru cunoştinţa păcatelor 
tale, că ai plânge şi tu la fel. 

Voi aţi auzit de păcatul nesimţirii? Ştiţi voi cât 
este de mare acesta? Pentru acesta a plâns Sfântul 
Simeon Noul Teolog toată viaţa lui. Scrie la Sfântul 
Ioan Scărarul aşa: „Nesimţirea este moartea minţii şi 
omorârea sufletului mai înainte de moartea sa”. Noi 
toţi trăim în adâncul nesimţirii. Ştiţi voi că nu este 
clipă când noi nu ne aflăm în păcat? Clipă, nu minut. 

Şi ai văzut ce zice în Sbornic Sfântul Teofan: „Pentru 
că în toată clipa greşim, în toată clipa trebuie să 
plângem”. Şi ştii de ce nu plângem? Pentru că stăm în 
adâncul nesimţirii. Nu ne-am cunoscut păcatele şi nici 
nu le-am simţit. 

Voi credeţi că numai acela e păcat, care-l ştie 
toată baba: curvia, furtul, înjurăturile, beţia, fumatul? 
Acestea le ştie toată lumea, sunt păcate grave, dar 
sunt mult mai uşoare decât cele sufleteşti. Hristos, 
când a venit în lume ca Dumnezeu, citea în inimile 
tuturor. Ai auzit la vreun evanghelist ca Hristos să 
zică: „Vai ţie, curvarule!” sau „Vai ţie, hoţule!” sau 
„Vai ţie, vameşule!” sau „Vai ţie, curvă!” sau „Vai 
ţie, cutare tâlharule!”? Niciodată, fiindcă i-a miluit şi 
i-a făcut din vameşi evanghelişti şi i-a făcut vase alese 
ale Duhului Sfânt, fiindcă au părăsit păcatul şi s-au 
pocăit. Dar pe cine văicăreşte înţelepciunea lui 
Dumnezeu? „Vai ţie, făţarnicule!”, „Vai ţie, cărtu- 
rarule!”, „Vai ţie, legiuitorule!”, „Vai vouă, morminte 
văruite, farisei şi cărturari!”, „Vai vouă, morminte 
văruite, nebuni şi orbi, care curăţiți partea cea din- 
afară a paharului şi de cea dinăuntru nu vă grijiţi!”. 
Zice: „Făţarnicilor, nebunule, orbule, curăță partea 
cea dinăuntru a paharului”. Vorbea despre patimile 
sufleteşti care sunt înăuntrul sufletului. 

Ştiţi voi care sunt acestea? Sunt greu şi de 
cunoscut, cu atât mai greu de pocăit. Patimile sufle- 
teşti, dacă iei după Sfântul loan Damaschin, Sfântul 
Efrem, Sfântul Maxim şi alţii, încep cu cel mai mare 
păcat din lume şi cel mai subţire, care după toţi sfinţii 
teologi, este maica, rădăcina şi izvorul tuturor 

păcatelor. Ştiţi voi care este acela? Egoismul, iubirea 
de sine. De aceea Mântuitorul, când spune în Evan- 
ghelie să-l urmeze cineva Lui, prima condiţie ştii care 
o pune? Să se lepede de sine. 

A te lepăda de sine ştiţi ce înseamnă? A te 
lepăda de mândrie, de trufie, de semeţie, de ură, de 
zavistie, de pizmă, de invidie, de râvna cea rea, de 
mânie, de iuţime, de nerăbdare, de cârtire, de 
nemulţumirea faţă de binefacerile lui Dumnezeu, de 
nerecunoştinţă, de ţinerea de minte de rău, de dorinţa 
de răzbunare, de răutate, de vorbirea de rău, de 
clevetire, de minciună, de glumă, de râs, de vorbă 
deşartă, de osândire, de iubirea de arătare, de dorinţa 
de a plăcea oamenilor, de slava deşartă, de fățărnicie, 
de viclenie, de lăudăroşie, de mila de sine, cruţarea de 
sine, mulţumirea de sine, îndreptăţirea de sine, lauda 
de sine, trâmbiţarea de sine, plăcerea de sine, încân- 
tarea de sine, înălțarea de sine, părerea de sine, 
înfumurarea, prețuirea de sine, închipuirea de sine, 
încrederea în sine, rezemarea de sine, bizuirea pe sine 
Şi nesimţirea, care v-am spus-o înainte, împietrirea 
inimii, de greşeala cu vederea, cu auzul, cu mirosul, 
cu gustul, cu pipăirea, cu închipuirea, de duplicitate, 
rivalitate, încăpățânare, amărăciune, ironie, ambiţie, 
înşelăciune, cruzime, neomenie, blasfemie, înfurierea 
năprasnică, linguşirea, împătimirea, obrăznicia, neas- 
tâmpărarea, iubirea de stăpânire, dorinţa de a porunci 
la alţii, prefăcătoria, neevlavia, nepocăinţa, neluarea 
aminte, pregetarea, asprimea inimii, nemilostivirea 
către săraci, zgârcenia, apoi neevlavia, nepocăinţa, 
neluarea aminte, pierderea vremii în deşert, rătăcirea 

gândurilor, akedia, adică moleşeala voinţei de a lucra 
fapta bună cu gândul, cu cuvântul sau cu lucrul, 
nepăsarea, negrija, şi apoi de iubirea de bani, iubirea 
de dulceţi, iubirea de agoniseală, iubirea de slavă, 
iubirea de plăceri, iubirea de materie şi apoi mâhnirea, 
întristarea, deznădejdea, descurajarea, împuţinarea de 
suflet, îndoiala, necredinţa, nesuferirea, nedreapta 
socoteală, nediscernământul, iscodirea. Pe urmă vine 
a nu lucra după putere postul, rugăciunea, metaniile, 
privegherea, citirea scripturilor, lucrările minţii. Poate 
n-ai cugetat la moarte, poate n-ai cugetat la judecata 
de apoi, n-ai cugetat la slava drepţilor, la muncile 
iadului, la durerile iadului, şi n-ai cugetat la focul cel 
nestins, la gheena, la întunericul cel mai dinafară, la 
tartar, la toate muncile iadului, că trebuie să le ai în 
minte. Sau ai smintit pe cineva, sau te-ai smintit tu, 
sau ai uitat să zici rugăciunea în toată vremea, cum 
zice apostolul: Neîncetat vă rugați. Sau n-ai iubit pe 
Preabunul Dumnezeu din toată inima ta, din tot 
cugetul, din toată puterea şi pe aproapele ca pe sine, 
sau n-ai purtat în minte şi în inimă dragostea deopo- 
trivă faţă de toţi, că trebuie să-i iubeşti pe toţi 
deopotrivă, ca pe fraţii tăi. Sau ai osândit cu mintea pe 
unii şi ai zis în minte: „Asta-i un curvar, ăsta-i un hoţ, 
ăsta-i un beţiv, ăsta-i un făţarnic, ăsta-i un viclean, 
ăsta-i un leneş, ăsta-i o haimana”. Cum zici câteodată 
când judeci pe altul şi nu îţi vezi păcatele tale. Şi nu-mi 
ajunge vremea să vă spun tot halaiul întunericului, că 
mă apucă miezul nopţii zicând toate răutăţile care sunt 
în lume. V-am spus câteva de la început după îndrep- 
tarul de spovedanie. 

Şi câte patimi avem în noi, atâția draci avem 
înăuntrul nostru, zice Sfântul Efrem. Și când moare 
omul toţi aceştia îi ies înainte. Şi noi n-am ştiut că am 
avut acele patimi. 

Sfântul Teodor Studitul zice: „Nimeni să nu 
umble întru întunericul nemărturisirii”. Te duci la 
mărturisire de făţărnicie? Dar Hristos nu e acolo? 
Dacă nu eşti sincer, nici nu te îndrepţi, zaci în viclenia 
cea mai de pe urmă. Auzi ce spune Sfântul loan 
Scărarul: „Semn al ultimei viclenii este spovedania 
fățarnică”. 

Eu aici am îmbătrânit cu darul lui Hristos şi am 
avut multe scârbe şi necazuri. Eu, când mă duc la 
duhovnic, nu ştiu cum să mă pârăsc mai tare. Cât mă 
pricep eu, începând cu cele mai mari păcate, că pe 
toate le am, în toată clipa sunt plin de toate fărăde- 
legile. 

Trebuie să ştii când mergi la- mărturisire să 
începi cu păcatele sufleteşti. Pe acestea le-a mustrat 
Cuvântul lui Dumnezeu în faţa fariseilor şi a cărtura- 
rilor. N-ai auzit că toţi teologii zic că iubirea de sine 
este maica şi izvorul a toată răutatea? Din aceasta 
izvorăşte mândria. 

Nu te-ai mărturisit bine, n-au ieşit dracii din 
tine, pentru că fiecare patimă este un drac rău. Ai 
auzit ce spune Sfântul Marcu Ascetul? „De-a pururea 
diavolul îl învaţă pe om să creadă că nu are draci în 
el”. Dar câte. patimi avem, atâția draci avem în noi. 
De aceea în Pateric nu se mai spune că pe cutare l-a 
luptat patima curviei sau patima lăcomiei, ci dracul 
curviei sau al lăcomiei. Fiecare păcat e un drac şi 

fiecare drac e o patimă. Deci dacă reuşiţi la mărturi- 
sire să faceţi mărturisirea curată, scoateţi dracii din 
inima voastră. Să-mi ajute Dumnezeu să-i scot şi eu, 
că eu am mai mulţi decât toți. Să-mi mărturisesc 
patimile sufleteşti că sunt mai grele decât cele tru- 
peşti. 

Vă rog să învăţaţi să vă mărturisiţi. Sunt vreo 
câţiva foarte clari. El îţi spune în fiecare zi ce a făcut: 
sâmbătă, luni, marţi. L-ai dezlegat, poate să moară în 
ziua aceea. Dar sunt o seamă care nu ştiu nimic. Dacă 
nu le spun eu, el nu ştie ce să spună. Spune două 
cuvinte şi a tăcut. De ce? N-am pătruns în noi. N-am 
învăţat ce este nimicnicia şi neputința noastră. Nu 
ştim cum suntem robiţi cu milioane şi milioane de 
neputinţe şi păcate şi stăm ca nişte orbi, ca nişte 
stricaţi şi în ziua morţii o să vedem milioane de draci 
care ne-au robit şi atunci o să fie prea târziu. Să fiți 
sinceri la mărturisire. 

Unii nu spun nimic. Cum o să se vindece acela? 
Cum o să se formeze duhovniceşte dacă nu e sincer în 
faţa lui Hristos? Credeţi că Dumnezeu nu este de faţă? 
Voi n-auziţi ce spune Scriptura? Cele mai înainte 
gândite ale mele le-au văzut ochii Tăi, Doamne. Ce 
spune Dumnezeu lui lov? Cine este care să poată să 
ascundă de la mine sfaturile inimii sale? Crezi tu în 
inima ta că poţi ascunde ceva şi să nu ştie Dumnezeu? 
Doamne fereşte! Şi dacă nu vă mărturisiţi curat, vă 
iau patimile în primire şi vă duc la prăpăd. Azi oleacă, 
mâine oleacă, că începi a te încrede în minte. Dar 
dacă te iei după mintea ta, ea te duce, prin rânduiala 
de sine, la prăpăd. 

Spune că în toată ziua te-a lovit păcatul cutare şi 
cutare. Poate tu nu, dar eu sunt lovit în toată clipa de 
păcat. Eu n-am clipă când nu mânii pe Dumnezeu. 
Asta o spun înaintea lui Dumnezeu şi înaintea tuturor. 
Nu este o clipă în sufletul meu când păcatul nu mă 
stăpâneşte. Numai atâta că sunt orb şi nu-mi cunosc 
păcatul. Că păcatele sunt foarte subțiri, cum este 
akedia, cum e iubirea de sine, cum e nesimţirea. Cât 
sunt de subţiri! 

Sfântul Simeon Noul Teolog a plâns toată viaţa, 
când a găsit scris în Scara despre păcatul nesimțţirii, 
că „nesimţirea este moartea minţii şi omorârea sufle- 
tului înainte de moartea trupului”. Ai auzit ce face 
nesimţirea? Omoară partea cea privitoare a sufletului, 
pe minte. Şi de unde să mai cunoşti păcatul? la să vă 
dau o pildă. Dacă aici am face acum curăţenie şi am 
mătura şi am scutura toţi şi am zice: „nu mai este nici 
un fir de praf”, şi ar veni o rază de soare prin perdea, 
atunci am vedea milioane şi milioane de corpuri în 
raza aceea. Atunci am vedea noi câtă curăţenie am 
făcut. N-ai ştiut că sunt miliarde şi miliarde de corpuri 
străine. Pentru ce? N-ai cunoscut până n-a venit raza 
soarelui. 

Aşa se întâmplă cu sufletul nostru. Până nu 
prinzi adâncul inimii, până nu te cureţi cu lacrimi, cu 
pocăință, nu cunoşti în câte viclenii eşti robit. Nu 
cunoşti. Atunci cunoşti, când vine soarele cel gânditor 
şi îţi arată: „Uite câte miliarde şi milioane ai!”. Şi de 
aceea, ce zic sfinţii? Sfântul Teofan Mărturisitorul 
spune: „Dacă în fiecare clipă greşim, în fiecare clipă 

sufletul nostru trebuie să se întoarcă la umilinţă”. Că 
nu se poate ierta păcatul fără umilinţă. 

Băgaţi de seamă. Tu greşeşti azi, eu greşesc 
mâine, celălalt poimâine. Dacă ne-am mărturisit curat 
şi am pus început bun, Dumnezeu ne ajută. Mai întâi 
trebuie să ne cunoaştem pe noi înşine. Ai văzut cum 
se smereşte Sfântul Teodor Studitul: „Nu sunt vrednic 
să vă fiu păstor, că sunt păcătos, că voi lucraţi mai 
mult decât mine, că voi mă întreceţi şi eu nu sunt 
vrednic să vă dau pildă cu viaţa mea”. Aceasta o zicea 
Sfântul Teodor Studitul după atâţia ani de schingiuiri, 
izgoniri, necazuri şi închisori pentru icoane. Ai văzut 
cum era foarte atent să dea pildă nu numai cu 
cuvântul, ci şi cu trăirea şi cu viaţa lui? Tocmai 
aceasta e. 

Să fiţi sinceri şi să trăiţi în dragoste, în înţe- 
legere, în unire. Purtaţi sarcina unul altuia şi aşa veţi 
plini legea lui Hristos. Pentru ce? Tu greşeşti azi, eu 
te văd pe tine, iar tu mă vezi pe mine când greşesc 
mâine. Şi atunci eu îţi port neputinţele tale şi tu îmi 
porți neputinţele mele. Că auzi ce spune: „Fratele tău 
este oglinda ta”. El vede ce eşti tu, tu nu vezi. De 
aceea, când îţi spune ceva, el îţi spune adevărul, iar tu 
eşti oglinda lui. Pentru că el vede ale tale şi tu vezi ale 
lui. Şi văzând, să ne îndreptăm cu duhul blândeţii, cu 
duhul dragostei, unii şi alţii să punem început bun, că 
toţi suntem păcătoşi şi toţi suntem pururea în lupte şi 
în ispite şi toți avem nevoie de îndreptare şi de 
sfătuire. 

Ai văzut la avva Sisoe cel Mare? Ai văzut 
poziţie ortodoxă la acest mare sfânt? Acesta 70 de ani 

a stat în pustie şi s-a nevoit. Şi au auzit bătrânii pustiei 
că Sfântul Sisoe cel Mare se săvârşeşte şi s-au adunat 
mulţi sihaştri, mulţi părinţi: 

— Hai să vedem pe ava Sisoe, că se duce. 

Şi el stătea pe aşternut, pe rogojină. El avea 
peste o sută de ani când au venit bătrânii să-l vadă la 
sfârşit. Şi deodată s-a luminat ca soarele faţa lui. 

— Ce este, avo? l-au întrebat. 

— A venit ava Antonie cu mulţi sihaştri şi sfinți 
din cer. 

Apoi iarăşi i-a strălucit faţa şi a zis: 

— Ceata prorocilor a venit. 

Şi s-a luminat şi mai tare faţa lui. 

— Ceata apostolilor a venit. 

Şi se părea că vorbeşte cu cineva. Şi l-au între- 
bat părinţii: 

— Ava, dar cu cine vorbeşti? 

— lată, îngerii au venit să mă ia şi eu, fraţilor, mă 
rog să mă mai lase puţin să mă pocăiesc. 

Dar bătrânii i-au zis: 

— Nu ai nevoie să te pocăieşti, avo. 

Şi a zis Sfântul Sisoe: 

— Cu adevărat, nu ştiu să fi pus început bun. 

Şi când s-a mai luminat o dată în chilie, toţi au 
căzut jos. Şi a zis ava Sisoe: 

— A venit Mântuitorul şi zice: „Aduceţi-mi mie 
pe vasul alegerii din pustie”. 

Şi îndată s-a săvârşit sfântul, şi s-a făcut ca un 
fulger acolo şi s-a umplut chilia de bună mireasmă. 

Ai auzit minte smerită? Tot cerul venise la el şi 
el nu socotea că a pus început bun, nici n-a pus 

început de fapta bună. Aceasta este smerenie. Nu să 
se umfle omul că a făcut, că a dres. Aceasta e cea mai 
mare ispită drăcească, dacă socoteşte că a făcut el 
ceva. Toate le face omul cu harul lui Hristos, dacă el 
se socoteşte că n-a făcut nimic. Aceasta este poziţia 
cea mai creştină şi mai ortodoxă. 

Deci patimile sufleteşti sunt mult mai subţiri ca 
cele trupeşti şi mult mai greu de cunoscut, dar mult 
mai grele decât cele dintâi. Nouă ni se pare că n-avem 
păcat, dar trăim în adâncul nesimţirii şi al împietririi 
şi al necunoştinţei noastre. 

Citiţi pe Sfinţii Părinţi şi însuşiţi-vă acele învă- 
țături care să vă apere în vreme de ispită, pe care le 
auziţi şi la biserică şi la masă. Şi să ajute Preasfântul 
Dumnezeu şi Maica Domnului ca noi, păcătoşii, cu 
mila lui Dumnezeu şi cu rugăciunile Maicii Domnului 
şi ale tuturor sfinţilor, să călătorim pe calea mântuirii 
şi să ne mântuim. Amin. 


CUVÂNT ROSTIT 
ÎN CIMITIRUL MĂNĂSTIRII SIHĂSTRIA 


Dacă de-a pururea vei cugeta la moarte, 
niciodată nu vei muri cu sufletul tău. Căci cuvântul 
moarte pentru cel înţelept este viaţă. Pururea ne 
trezeşte cuvântul acesta de moarte, ca să nu murim cu 
sufletul. Dacă strămoşii noştri, Adam şi Eva, nu uitau 
cuvântul acesta, nu mureau ei şi nu murea tot neamul 
omenesc. Dumnezeu le-a spus: „Adame şi Eva, din 
toţi pomii raiului să mâncaţi, să vă veseliţi, dar din 

pomul cunoștinței binelui şi al răului să nu mâncaţi, 
că ori în ce zi veţi mânca, cu moarte veţi muri”. 

După unii filosofi şi după unii mari teologi ai 
Bisericii, Adam ar fi stat în rai 700 de ani, după alţii 
70 de ani, alţii iarăşi zic de 7000 de ani, însă 
adevăratul timp cât a stat el în rai nimeni nu-l ştie, 
pentru că nu începe cronologia de când a stat el în rai, 
ci de când a ieşit pe pământ. Şi cronologia e făcută de 
oameni, iar cronologia lui Dumnezeu nimeni nu o 
ştie. 

Şi de câte ori se apropia Adam de pomul acela, 
că frumos era la vedere, foarte frumos, de-atâtea ori îl 
ispitea gândul să mănânce. Dar îşi aducea aminte ce a 
spus Dumnezeu şi zicea Evei: „Măi femeie, Dumnezeu 
a spus că atunci când o să mâncăm de aici vom muri”. 
Şi fugeau. Nu se apropiau. Dar nu ştiau cât e de rea 
moartea. Pentru că Adam mai înainte de el nu văzuse 
oameni morți. El ştia că moartea poate fi ceva rău. 
Dar după cum un om care nu a fost bolnav niciodată 
în viaţă, dacă îi spui: „Măi, ai să te îmbolnăveşti!”, el 
îşi dă seama că o să fie ceva rău boala, dar, dacă n-a 
încercat-o pe pielea lui niciodată şi n-a fost bolnav, nu 
poate şti cât de rea e boala, tot aşa şi Adam se gândea: 
„O fi rea moartea, cine ştie ce e?”, dar cât e de rea 
moartea, nu ştia. Pentru că nu văzuse oameni ca noi, 
cum vedem astăzi mereu murind, şi mâine şi 
poimâine. Şi cât mai vinovaţi suntem noi decât Adam, 
că noi, văzând milioane de morţi şi în tot timpul şi de 
atâtea ori, nu ne înțelepțim să facem voia lui 
Dumnezeu. Dar Adam era mai puţin vinovat, el nu 
văzuse morţi. Se gândea totuşi că va fi ceva rău şi 

frica morţii era pentru dânsul un frâu care îl oprea să 
nu păşească la călcarea poruncii. 

Iar diavolul, văzând că Dumnezeu i-a întrarmat 
pe Adam şi pe Eva tocmai cu această armă preaputer- 
nică, a vrut să le-o smulgă din mâini, ca pe urmă să-şi 
bată joc, să-i facă să cadă ei şi prin ei tot neamul 
omenesc. Şi ce a zis? „Nu mănâncă din pom, nu calcă 
porunca lui Dumnezeu, că se tem de moarte”. A intrat 
în şarpe, cum zice Marele Vasile, şarpele avea 
picioare mai înainte şi vorbea foarte frumos, însă de 
când l-a blestemat Dumnezeu să se târască, i-au intrat 
picioarele în pântece. Dar când l-a blestemat să aibă 
picioarele în pântece? Cum arată în Hexaimeron. 
Atunci când i-a spus: Pe pieptul tău te vei târî şi 
pământ vei mânca în toate zilele vieţii tale. Şarpele 
vorbea frumos şi avea picioare înalte, zice Marele 
Vasile. Dar nu numai el, toate animalele vorbeau cu 
Adam. Toate aveau cunoştinţă şi vorbire înainte de 
căderea omului. Vedeţi la Marele Vasile şi la Sfântul 
Maxim. De aceea spune dumnezeiescul Părinte Isaac 
Sirul: „Omul smerit pune mâna pe târâtoare, pe 
vipere, şi pe scorpii şi pe vasilisc şi le rupe în două. 
Doarme cu leul în culcuş. Toate animalele i se supun 
lui”. Pentru ce? Cel care este cu adevărat smerit are 
mireasma lui Adam. Era o mireasmă pusă în om, aşa 
încât toate animalele, când ajungeau la el, îi lingeau 
picioarele şi i se supuneau şi vorbeau cu dânsul. Şi 
mireasma aceea a lui Adam s-a ridicat odată cu 
căderea lui, cu călcarea poruncii. 

Dar prin cel smerit să nu înţelegeţi pe acela care 
este păcătos şi se smereşte întru păcat, această 

smerenie întru păcat se cheamă cunoştinţă şi e de-abia 
prima treaptă a smeritei cugetări. Smerenia întru 
dreptate este când cineva va fi vorbitor cu Dumnezeu, 
ca Moise, va încuia cerul şi îl va descuia ca Ilie, va 
astupa gurile leilor ca Daniil, va trăi numai cu lăcuste 
şi cu miere sălbatică precum Ioan Botezătorul, se va 
răpi până la al treilea cer ca Pavel. Dacă va putea să 
facă minuni ca aceştia şi se va socoti pe sine că e 
pământ şi cenuşă şi praf, acela e om smerit întru 
dreptate, la acela vine mireasma vechiului Adam şi 
atunci nu se mai teme acela de fiare. Cum stătea 
Sfântul Gherasim că îi slujea leul la Iordan și Sfântul 
Ioanichie cel Mare care dormea cu balaurul alături în 
peşteră. Pentru că şi cele târâtoare, purtătoare de 
moarte, şi cele cu patru picioare, toate cunosc că 
acesta este stăpânul, are mireasmă de stăpân. Era o 
mireasmă pe care i-a pus-o Dumnezeu: „Toate, când 
te-or mirosi pe tine, au să-şi plece genunchii”. Şi 
aceasta a fost până la căderea lui Adam, iar când s-a 
răzvrătit acesta împotriva Ziditorului, atunci anima- 
lele s-au răzvrătit împotriva lui. De atunci îl urăsc pe 
om şi pândesc să îi facă rău până se întoarce la 
aşezarea lui Adam. 

Deci să revenim. A zis diavolul: „Trebuie să-i 
scoatem din minte lui Adam şi Evei frica morţii”. Şi a 
vorbit prin şarpe aşa: 

— Ce a zis Dumnezeu? 

— A zis că dacă vom mânca din pom cu moarte 
vom muri. 

— Nu-i adevărat. 

— Aşa ne-a spus. 

— Dumnezeu se teme să nu vă faceţi asemenea 
Lui. 

— Şi ce o să fie dacă o să mâncăm? 

— Se vor deschide ochii minţii voastre, veţi fi ca 
nişte dumnezei, cunoscând binele şi răul, şi de aceea 
Dumnezeu nu vă lasă să mâncaţi şi v-a oprit să nu 
mâncaţi din pomul ăsta. 

Şi îndată cu vorbirea satanei prin şarpe, a intrat 
în inima lui Adam, cum spune Sfântul Maxim, închi- 
puirea de a se face întocmai cu Dumnezeu. Când 
strămoșul nostru şi-a închipuit şederea sa întocmai cu 
dumnezeirea, ne-a dus pe toţi în fundul iadului. Şi-a 
imaginat că el poate fi dumnezeu. Prin imaginaţie au 
căzut dracii şi cu aceeaşi armă l-au dărâmat pe Adam 
în rai. Dracii au căzut înainte de zidirea lumii, după 
cum arată sfinţii. 

Cine a fost satana? El n-a fost înger, el a fost 
heruvim. Ce spune Scriptura de satana? Erai un 
heruvim ocrotitor şi te-am împodobit pe tine cu 
carbuncul de aur, cu topaz şi iachint, şi hrisolit, şi 
onix, şi rubin şi cu toată piatra scumpă. Și erai 
luceafărul care răsăreai dimineața în ceruri. De 
aceea îi şi spune mai târziu: Cum ai căzut din cer, stea 
de dimineaţă! Deci vezi că satana n-a fost înger dintr-o 
ceată mai aproape de pământ. Nu. Satana a fost 
heruvim. Zice: Erai un heruvim ocrotitor şi te plimbai 
în mijlocul pietrelor celor de foc din ceruri şi toate 
flautele şi muzicile cerului le-am pus în slujba ta. Şi 
zice: lar mândria ta te-a întors la îndărătnicie şi te-ai 
încordat împotriva puterii celei ce te-a zidit. De aceea 
te-am aruncat din cer şi ai căzut din cer, stea de 

dimineaţă. Cu lanţurile întunericului te-am legat, cu 
viermi fe voi acoperi şi viermi vor fi sub aşternutul 
tău. 

Dar pentru ce l-a pedepsit așa de tare pe satana? 
Iată pentru ce. Auzi: Tu ai zis în gândul tău: 
Deasupra munţilor celor de miazănoapte din ceruri 
mă voi sui. Deasupra norilor celor din ceruri mă voi 
sui. Deasupra tuturor stelelor cerurilor voi pune 
scaunul meu şi voi fi asemenea cu cel Preainalt. Ai 
auzit cum a căzut? Prin imaginaţie că poate fi 
asemenea cu Ziditorul. Şi cu aceeași armă a venit la 
Adam. 

Până a avut frica morţii în minte, omul n-a 
căzut. Deci i-a luat această armă din minte, zicându-i: 

— Nu veţi muri cu moarte. O să se întâmple 
altceva. Ai să te faci mai mare decât eşti, ai să fii 
dumnezeu şi ai să domini peste toate, şi nu vei mai 
muri. 

— A, dacă-i aşa... De aceea m-a oprit, ca să nu 
fiu ca El? Mă duc să mănânc. 

Aşa a zis Eva şi ai văzut? A poftit Adam să se 
facă dumnezeu şi n-a fost. S-a făcut Dumnezeu om 
de-acum, ca la înviere să-l ridice pe Adam, să-l ducă 
şi să-l facă fiul lui Dumnezeu după har. Şi de aceea, 
zic Sfinţii Părinţi, cea mai mare filosofie pe care a 
pus-o Dumnezeu în mâna omului încă de când l-a 
zidit, cea mai puternică armă de a nu greşi, cea mai 
mare piedică de a-l opri pe om de la păcat, i-a pus 
Dumnezeu în minte şi în inima lui şi în ureche: Cu 
moarte vei muri. 

Şi noi, toţi fiii lui Adam, toţi care suntem păcă- 
toşi, ne tragem din aceeaşi țărână, din acelaşi duh, 
până astăzi, şi dacă uităm, ca Adam, de moarte, ca 
Adam vom păţi. Dar pentru noi nu va mai veni un 
mijlocitor, că deja a venit, pentru că Apostolul Petru 
spune că dacă vom păcătui noi după ce am luat 
cunoştinţa, pentru noi rămâne o aşteptare groaznică, 
înfricoşată, o pedeapsă fără de sfârşit. 

Şi aşa strămoşul nostru, dacă ţinea sfatul acesta: 
„Să nu mănânci, că ai să mori”, nu cădea. Aşa e şi 
astăzi, cum arată marele Vasile: „Cea mai înaltă 
filosofie de sub cer: adu-ţi aminte că ai să mori”. Şi 
dacă ai să mori, nu că ai să mori, ce urmează după 
moarte. Urmează judecată, urmează plată pentru fapta 
bună, urmează muncă veşnică pentru păcat. lată 
urmările păcatului. 

Noi, săracii de noi, de câte ori uităm că vom 
muri, de atâtea ori ne tulburăm. Cum zice apostolul: 
măcar că în chip trece omul, dar în zadar se tulbură. 
Ne tulburăm degeaba, că dacă am fi pregătiţi cu 
sufletul, nu ne-am tulbura. Suntem neputincioşi, nici 
un cuvânt nu putem răbda. Nu martiriu, nu sabia, nu 
unghiile de fier pe care le-am văzut la Roma şi 
ghearele pe care le-au răbdat sfinţii care L-au iubit pe 
Dumnezeu. Nu putem nimic. lar dacă ne-am aduce 
aminte de moarte, întotdeauna am fi înţelepţi. 

Să trecem la al doilea Adam al omenirii, la Noe. 
Cu ce i-a întrarmat Noe pe feciorii lui după ce le-a 
împărţit averea şi au ieşit, le-a dat drumul pe faţa 
pământului din corabie? Pe lângă toate ce le-a spus, 
le-a spus şi aceasta: „Asta-i comoara comorilor, să 

aveţi din oasele lui Adam şi fiecare să le păstraţi cu 
mare cinste”. Capul l-a dat lui Sit, pieptul şi mijlocul 
l-a dat lui Iafet, iar picioarele lui Ham. Şi i-a întrarmat 
şi pe feciorii lui al doilea Adam al omenirii cu ceea ce 
uitase Adam în rai: frica morţii. „Nu uitaţi că veţi 
muri. Să nu uitaţi că mergeţi în pământ. Nu uitaţi ce a 
păţit străbunicul şi răsstrăbunicul vostru şi al nostru, 
al tuturora”. Când a uitat de moarte a moştenit îndoita 
moarte, moartea cea trupească după 950 de ani şi cea 
duhovnicească 5508 ani până la venirea lui Hristos în 
trup. 

Spun Sfinţii Părinţi aşa: „Dacă vrei să-ţi iei un 
sfetnic, cel mai mare sfetnic în viaţă, care să te înveţe 
atâta înţelepciune, mai mult decât Solomon, ia-ţi 
sfetnic pe moarte. Şi dacă ai să iei pe moarte sfetnic în 
viaţă, ai să câştigi o înţelepciune mult mai mare decât 
a lui Solomon”. Dar de ce? Când vrei să faci un păcat 
întreab-o pe moarte: 

— Ce zici, moarte, să fac? 

— Nu face, că vii pe mâna mea şi te duc în iad. 

Când vrei să te răzbuni pe unul: 

— Ce zici, moarte, să mă răzbun? 

Când vrei să ocărăşti pe unul sau să-l înjuri, sau 
să furi, sau să curveşti, sau să te îmbeţi, sau să fumezi, 
orice vrei să faci rău, întreabă pe moarte: 

— Ce zici, să fac? 

— Nu, că ai să vii pe mâna mea. Mai ai oleacă de 
trăit şi pun eu coasa pe tine. 

Şi îndată te temi: „Auzi ce a spus moartea?”. 
Moartea e cel mai bun prieten. Cine trăieşte după 
Dumnezeu să nu se mai teamă de moarte, că moartea 

e cel mai bun prieten, cel mai mare filosof, cel mai 
mare sfetnic în viața noastră dacă vom asculta de el. 
Niciodată moartea nu are să te înveţe să faci păcat. 
Totdeauna o să-ţi spună: „Nu fă. Acuși îţi pun un 
junghi, acuşi eşti în mâna mea”. Şi să vezi câtă 
înţelepciune te învaţă moartea. Iar la urmă, zic Sfinţii 
Părinţi, dacă ţi-ai luat sfetnic pe moarte, la sfârşitul 
vieţii tale, văzând toţi viaţa ta curată şi cu mare grijă 
de mântuire, au să zică: „Oare cine a fost sfetnicul 
lui?”. Şi nimeni nu o să ştie că tu ai ales un sfetnic, 
cel mai tainic, pe moarte. „Oare cine i-a fost sfetnicul 
lui, de omul acesta a petrecut şi în curăţie, şi în 
smerenie, şi în sârguinţă, şi în hărnicie, şi în meditaţie, 
şi în umilinţă, şi în toată lucrarea faptei bune? Cine l-a 
învăţat pe el atâta înțelepciune, cine i-a fost sfetnicul 
lui?”. Şi nimeni nu o să ştie, că ştii cine a fost 
sfetnicul cel mai mare? I-a fost moartea. Atâta înţe- 
lepciune poate să-l înveţe pe om moartea, zic Sfinţii 
Părinţi, că nici Solomon, nimeni nu poate să-l înveţe 
pe om cât ne învaţă pe noi moartea. 

Ce spune Sfântul Filotei Sinaitul? „Cea dintâi 
uşă care duce la Ierusalimul gândit, adică la atenţia 
minţii, este tăcerea gurii întru cunoştinţă, chiar dacă 
mintea încă nu s-a liniştit. A doua este înfrânarea cu 
măsură de la mâncări şi băuturi. A treia, care curăţeşte 
mintea şi trupul, este amintirea şi gândul neîncetat al 
morţii. Eu, zice, văzând odată frumuseţea acesteia şi 
rănindu-mă şi desfătându-mă cu duhul, am voit să mi-o 
câştig, soţie pentru toată viața, îndrăgostit de frumu- 
seţea şi de cuviinţa ei: cât este de smerită, cu câtă 
bucurie se mâhneşte, cât e de gânditoare, câtă frică 

are de dreapta judecată, temându-se de sorocul vieţii, 
cum izvorăşte lacrimi tămăduitoare şi gânduri prea 
înțelepte. Pe această fiică a lui Adam, adică pome- 
nirea morţii, însetam să mi-o câştig pururea soţie şi să 
vorbesc cu ea de cele ce se vor întâmpla după pără- 
sirea trupului. Dar adeseori nu m-a lăsat blestemata 
uitare, fiica întunecată a diavolului”. 

De aceea dumnezeieştii părinți spun mereu: 
„Mergi adesea la cimitire şi la morminte, o, frate, că 
dacă adesea vei merge acolo, atâta înţelepciune ai să 
te înveţi, că toate şcolile filosofice din lume nu ştiu 
atâta”. Vino la mormânt şi stai de vorbă cu cel din 
mormânt. Dacă-l cunoşti, bine. Dacă nu-l cunoşti, şi 
mai bine. Dar ştii că a fost şi el un om ca tine. „Ce 
faci, frate, aici? De când ai adormit? Unde e sufletul 
tău? Ce vede el acolo? Ce aude el acolo? Ce simte el 
acolo? Oare te-ai mântuit? Oare au ajuns faptele tale 
cele bune să te scoată din gheenă sau — Doamne 
fereşte — poate eşti la munci. Cât e de greu acolo? Pe 
cine mai cunoşti acolo, cu cine eşti acolo?”. 

Aşa vedem noi, săracii de noi, care trăim, ce 
suntem. Orice filosof, orice învăţat, oricine din lumea 
asta ar spune: „Iată ce e omul”, nu ai putea să-l crezi, 
pentru că nimeni nu ar spune adevărul precum spune 
Dumnezeu, Care l-a făcut pe om. Ce spune 
Dumnezeu? Ce suntem noi? N-aţi auzit, că de atâtea 
ori citiţi Scripturile şi le auziţi. Omul ca iarba, zilele 
lui ca floarea câmpului, aşa va înflori. Auzi ce spune 
Dumnezeu către Isaia: Srrigă, o, prorocule: Tot trupul 
este iarbă şi toată slava omului pe pământ este ca 
floarea ierbii. Uscatu-s-a iarba şi floarea ei a căzut şi 

cuvântul Domnului rămâne în veac. Şi iar: Zilele lui 
ca umbra trec. Şi iarăşi: Zilele mele ca umbra s-au 
plecat şi eu ca iarba m-am uscat. Şi iarăşi: Zilele 
anilor noştri ca pânza păianjenului s-au asemănat. Ai 
auzit ce suntem? Floare, umbră, păianjen şi iarbă. 
Pământ şi cenuşă, cum a zis Avraam către Dumnezeu. 
Iată noi, săracii, pe lângă că avem cuvântul lui 
Dumnezeu care ne învaţă, dar nu suntem nici atât de 
departe de a şti ce este moartea, precum era Adam 
înainte de cădere. Adam a greşit, dar nu văzuse 
oameni morţi. Nimeni n-a murit înainte de el, dar noi 
veşnic avem moartea în faţă. 

Noi vorbim aici unde se odihnesc fraţii noştri 
care ieri vorbeau cu noi, trăiau cu noi, se rugau cu noi, 
care au luat parte la ispitele noastre atâţia ani şi ei 
s-au dus cu un ceas mai devreme şi noi plecăm mâine. 
Ei ne aşteaptă. E o familie aici în cimitirul acesta de 
sfinţi. Numai cât am cunoscut eu viaţa lor de aici. 
Deci noi avem o oglindă veşnică în față, care poate 
veşnic să ne îndrepte: moartea. 

Nicăieri nu putem. vorbi aşa frumos de moarte 
decât aici. Şi acestea vreau să spun: dacă vom lua 
sfetnic pe moarte în toată vremea vieţii noastre şi în 
toată clipa, nu vom greşi. Moartea nu părtineşte. Ea 
spune adevărul. „Omule, cu moarte vei muri. Vii în 
mâna mea şi eu te duc unde Dumnezeu rânduieşte şi 
ai să te munceșşti în vecii vecilor. Dar ia seama că 
atunci când am să vin la moartea ta, cu atâta frică şi 
cutremur am să vin, cu cât vor fi păcatele tale mai 
mari. Cu atât mai mari munci şi chinuri am să-ţi dau, 

cu cât tu ai fost neîndreptat înaintea lui Dumnezeu. Eu 
nu fac nimic fără porunca lui Dumnezeu”. 

Şi de aceea, oricând vom fi supăraţi şi învol- 
buraţi, nicăieri nu poți să te linişteşti mai mult decât 
venind în cimitir aici. Ia-ți o carte sau nu, vino şi 
meditează asupra celor ce stau sub pământ aici, care 
aşteaptă trâmbiţa judecății, şi să vezi câtă bucurie şi 
mângâiere o să intre în sufletul tău când te vei duce de 
aici. Pentru ce? Că Dumnezeu vede de sus: „Uite un 
suflet, săracul, învolburat de ispitele vieţii, nicăieri n-a 
găsit alinare decât la mormintele fraţilor săi”. 

Citiţi în Istoria Bisericii Universale şi vedeţi 
primii creştini, chiar în vremea marilor persecuții. Nu 
era atunci religie de stat religia creştină. Nu era voie 
nimeni să se închine lui Dumnezeu. Nu erau biserici, 
nu erau mănăstiri, nicăieri nu se puteau aduna 
creştinii. Nu era voie. Numai în cimitire se adunau. 
De ce? Deoarece cultul acesta al morţilor era şi la 
păgâni şi aceia ziceau: „Ei, s-a dus să-şi vadă neamul 
său, pe mama, pe tata, la cimitir”. Dar ei se adunau 
acolo cu cei de un gând. Vedeţi în viaţa Sfintei Ceci- 
lia cum episcopul Urban se ascundea prin morminte. 
Vedeţi cum Sfintele Emerentiana şi Zoe la cimitir au 
pătimit martiriu. Citiţi în Vieţile Sfinţilor”. Că Sfânta 
Emerentiana s-a dus să vadă unde e mormântul Sfintei 
Agnia şi au ucis-o cu pietre lângă mormântul ei. 

Ei se adunau în cimitire, că aici era un loc de 
linişte unde săracii puteau să-şi aducă aminte de fraţii 


? Vezi viaţa Sfintei Cecilia la 22 noiembrie, viața Sfintei 
Agnia la 21 ianuarie şi viața Sfântului Sebastian la 18 decembrie. 

lor care au murit martiri, care au murit în credinţă şi 
au dus luptele muceniciei. Dar acum, când, cu darul 
lui Dumnezeu, suntem liberi, că avem biserici şi 
mănăstiri şi slujbe şi preoţi, câtă libertate avem noi 
acum şi nu vrem să avem această filosofie şi această 
mare mângâiere de a ne duce la cimitire. 

Poţi să te duci la cimitir şi fără să vii aici cu 
trupul. Poţi să te duci din chilie şi să vii aici de atâtea 
ori şi noaptea şi ziua. Nu se cere să vii numaidecât cu 
trupul aici, ci cu mintea. Poţi să stai şi la rugăciune şi 
cu mintea să fii în mormânt. Nicăieri nu vei găsi atâta 
odihnă. Sfântul loan Scărarul zice: „Unii au spus: 
când te rogi să nu cugeţi şi la moarte, ci numai la 
Dumnezeu. Dar eu cinstesc un ipostas în două firi”. 
Adică să cugeţi pururea şi la moarte şi la Dumnezeu. 
Că te ajută foarte mult. 

Stai la rugăciune, dar adu-ţi aminte de oasele 
fraţilor tăi din mormintele lor, de viaţa lor, de petrece- 
rea lor, şi câtă filosofie este. Pentru că tu, odată ce 
te-ai gândit că eşti muritor, cugeţi: „Stai, domnule, 
viaţa mea cum e? Cum e petrecerea mea? Cum petrec 
eu?”. Deci v-am spus şi de la Adam cel vechi şi de la 
Noe şi de la toţi, că toţi au filosofat pentru moarte. Şi 
toţi sfinţii părinţi spun că cea mai înaltă filosofie de 
sub cer este pururea să cugetăm la moarte. lată ce 
spune Isus, fiul lui Sirah, în cartea Înţelepciunii: 
Fiule, adu-ți aminte de cele mai de pe urmă ale tale şi 
în veac nu vei greşi. lată o scriptură preaînţeleaptă 
care ne răspunde la predica noastră de aici. Pentru că 
niciodată, dacă am cugeta serios la moarte, nu ne 
poate stăpâni păcatul. 

Dar acuma să vorbim ceva mai aproape de 
înţelegerea noastră şi ceva mai viu despre cele ce sunt 
în cimitirul acesta. O să vorbim ceva din petrecerea 
unor părinţi de pe aici. lată sunteţi aici unii care îi 
cunoaşteţi pe mulţi dintre părinţi. 

Iată Părintele Caliopie care e acolo. Până mai 
deunăzi am fost cu el. Uite Părintele Calinic, oleacă 
mai încolo. Uite Părintele Visarion, e aici. Uite arhi- 
mandritul Partenie, care-l ştiţi, l-aţi apucat. Aceştia 
sunt mai noi, alţii sunt mai vechi, dar toţi sunt fraţii 
noştri. Toţi suntem o familie. Cimitirul acesta, când 
i-am ales eu locul, l-am ales aici. Aici era oleacă de 
vie pusă de Părintele Chiriac. Şi nu-i mergea bine, că 
este frig. Şi tot venea ordin de la mitropolie să mutăm 
cimitirul de lângă biserica din vale. Ne-am gândit să-l 
mutăm aici. Locul acesta este frumos, sus, parcă e tot 
mai sus de noi şi noi suntem în groapă. 

Ştiţi al cui a fost primul mormânt în acest 
cimitir? Aşa a vrut Dumnezeu. O doamnă din Boto- 
şani. Eram la hram în anul 1943 şi aveam o mătuşă 
Maria, mătuşa Părintelui Andrei de la Sihla şi a mea — 
tuşa Maria de la Săvineni —, a trăit vreo 94 de ani. Fa 
venea să ajute la hram, cu vreo zece-cincisprezece 
femei, aşa cum vin şi acuma. Şi a venit una, doamna 
Natalia Glodeanu, care era mama şefului de poliţie 
din Botoşani. Ea a venit, dar feciorul i-a zis: „Mamă, 
nu te mai duce la mănăstire anul acesta, că ai să mori 
acolo”. Dar ea a făcut trei metanii: „O, dacă mi-ar 
ajuta Dumnezeu să mor la Sihăstria, acolo unde mi-e 
drag mie!”. 

Se vede că a zis într-un ceas bun. A venit aici. 
Părintele Ioil era preot atunci, nou duhovnic. Şi cum 
au ajuns aici, ele pregăteau pentru hram să facă 
mâncarea, numai ce ea a slăbit şi a zis: „Cumătră, mie 
mi-e rău, mă doare capul, vai de mine”. Vin femeile 
la mine, care eram cu grija mănăstirii. Eram numai 
noi amândoi, părintele Ioil era cu biserica, eu eram cu 
administraţia, cu toată grija aici. 

— Hai, părinte, repede, că doamna Natalia a 
slăbit. 

Mi-am zis că poate o să se facă bine, poate e 
obosită de la drum, că atunci nu erau maşini pe aici, 
să vină cu trenul. Greu veneai pe jos, şi cu căruțele 
era greu. Erau drumuri grele. M-am dus la ea: 

— Ce faci, cucoană Natalia? 

— Părinte, mor. Mi-e rău. Părinte, dacă mor, să 
ştii că eu am în portofel actele mele, carnetul de 
pensii, am la mine şapte sute de lei. 

Ea îmi spunea, dar eu credeam că-mi spune doar 
aşa. 

— Eu am să mor aici, că eu de-acasă mi-am pus 
în gând să mor aici. 

Vezi un suflet mare! Aceasta a început cimitirul 
aici. Mă duc şi trimit la ea pe Părintele Ioil. 

— Du-te acolo la cucoana aceea de la Botoşani 
că e gata! 

S-a dus Părintele Ioil, a spovedit-o. 

— Măi, dar chiar a slăbit. 

A şi împărtăşit-o. Peste două ceasuri a fost gata. 
Acea doamnă, uite acolo o cruce, ea a început 
cimitirul aici, săraca. Vezi credinţa ei! Se pomeneşte: 

„Încă ne rugăm pentru toţi cei ce se odihnesc împre- 
jurul sfântului lăcaşului acestuia”. Cu dânsa am 
început şi pe urmă tot au venit, azi unul, mâine altul. 
Au venit unii în timpul refugiului şi au murit aici. 
Aici îi înmormântam în timpul războiului, că era 
frontul aici. Şi s-a început încetul cu încetul şi s-a 
mutat cimitirul. 

Dar să vorbim de unii pe care i-am adus de la 
cimitirul de jos aici. Dacă ne-am hotărât să aducem pe 
părinţii din cimitirul vechi aici, eu ştiam acolo nişte 
părinţi martiri şi foarte m-am folosit când i-am dez- 
gropat. Părintele Paisie cu Părintele Ieronim Petrescu 
dezgropau şi eu cu doi fraţi am luat o vană de lemn 
mare şi spălam oasele. Care-i dezgropam, turnam apă, 
spălam, i-am adus pe toţi odată aici. 

Am ajuns la oasele lui Constandie Uricaru. Iaca 
o să găsiţi o cruce pe rândul ăsta sau mai încolo. M-am 
speriat cât de frumoase erau. Galbene cum e ceara şi 
uşoare de parcă erau de hârtie. Numai capul şi câteva 
osişoare. Dar să vă spun cum a suferit acela în viaţă. 
L-aţi apucat pe Constandie Uricaru? Acela care stătea 
pe un colac de gumă. Acesta a venit aici de la metocul 
Sfântului Munte de la Țifeşti, de la marele călugăr 
Evghenie Dumitrescu. Eu eram la oi şi el era la vaci. 
El a fost mai înainte de armată aici. Era din comuna 
Ciumaşi, judeţul Bacău. Ne-am întâlnit odată în poia- 
na Găinăriei. Zice: 

— Frate, ia vino încoace. 

— Ce este, frate Constantin? că aşa îl chema ca 
frate. 

— Uite, în armată am uitat câţiva psalmi. (El ştia 
Psaltirea pe de rost. Erau trei care ştiau Psaltirea pe de 
rost din scoarță în scoarță, cu tot cu cântările lui 
Moise, cu tot cu molitfe, cu tot cu pomelnicul cel 
mare. Era Părintele Teodosie Ştefănescu care s-a 
înecat în Iordan. A vrut să treacă înot, era slab de un 
plămân şi l-a luat Iordanul. Era Gherasim, fratele meu 
cel mai mare, şi ăsta, Constandie. La dânşii s-a 
împlinit cuvântul acela care zice la Paremii: Răpi- 
tu-s-au, ca să nu schimbe răutatea mintea lor sau 
înşelăciunea să înșele sufletul lor. Puțin ostenindu-se, 
au împlinit ani îndelungați, că plăcut era Domnului 
sufletul lor, de aceea S-a grăbit a-l scoate). Vino, 
frate, că în armată eu am uitat câţiva psalmi. 

Eu am dat oile cu miei pe coastă încolo şi m-am 
dus la el. El făcea linguri în Poiana Găinăriei. 

— Ia vezi aici, că mă înşeală vrăjmaşul, eu am 
făcut armată un an şi opt luni şi uite, am uitat câţiva 
psalmi. 

Eu eram cu Psaltirea în mână, dar el ştia mai 
bine unde greşeşte. Ţin minte ca astăzi. 

— Frate Constantin, îi zic, n-ai greşit. 

— la seama, bre. Îmi pare că aici. 

— N-ai greşit. 

— la seama că acolo greşesc, la psalmul acela. 
Zis-a călcătorul de lege ca să greşească întru sine: 
Nu este frica lui Dumnezeu înaintea ochilor lui. 

Şi când m-am uitat, acolo greşea două stihuri. 
Tot timpul zicea Psaltirea pe de rost. Apoi s-a îmbol- 
năvit de tuberculoză osoasă. I se vedeau oasele la 
umeri şi la genunchi şi coatele la mână şi m-a pus 

stareţul să-l îngrijesc. Am pus un colac roşu de gumă, 
că nu putea să mai stea pe nimic. Oasele de la şold se 
atingeau de ţoale şi era numai sânge. Şi l-am pus pe 
colacul acela de gumă umflat, dar nu înceta de a zice 
Psaltirea. Şi ştia şi acatistele către Maica Domnului şi 
toate acatistele zilelor, cu tot cu rugăciuni, şi le zicea 
pe de rost. Şi îl auzeam câteodată: 

— Vai, văleu. 

— Ce-i, frate? 

— Mă bat dracii. Au zis să nu mai spun psalmi. 
Uite au venit cu culioane roşii ca protoiereii la mine şi 
cu bastoane verzi şi mă bat de mă rup, că au zis să 
încetez, să nu mă mai rog. 

Însă el spune Psaltirea mai departe, ca un martir. 

Când mi-aduc aminte de părinţii care au trăit 
aici şi ce viaţă aveau, mie nu-mi trebuie mai mare 
tribunal. Ei vorbesc cu noi şi ne arată: „Măi fraţilor, 
mâine-poimâine sunteţi aici. Luaţi seama cum vorbiţi, 
ce faceţi, ce lucraţi, cum vă rugaţi, că doar nu 
scăpaţi”. Rămâne vreunul din noi aici? Să ştiţi că nu 
rămânem aici. Să avem grijă să ne pregătim, că 
plecăm. Mâine plecăm, mâine plecăm. Să dea mila 
Domnului să nu uităm acest mare adevăr că mâine 
plecăm. 

Părintele Galaction a fost stareţul meu de la oi. 
Cu el am stat atâţia ani. Bun om a mai fost. El a fost 
toată viaţa cioban la oi. Nu ştia carte, dar era mare 
nevoitor. El, dacă venea la stână şi dacă în ziua aceea 
nu şi-a făcut canonul de 300 de metanii, ne spunea: 
„Dragii mei, eu nu pot mânca azi, că sufletul meu nu 
s-a hrănit”. Şi avea o iconiță într-un copac la 

marginea pădurii şi se ducea acolo şi făcea 300 de 
metanii. Nu mânca până nu îşi făcea canonul. Că era 
un pustnic în pădure aici, dacă aţi auzit de Pamvo, şi 
era duhovnicul lui. Şi i-a spus să nu mănânce până nu 
îşi va face canonul călugăresc. Şi el ţinea, săracul, 
cum l-a învăţat. 

Era foarte milostiv. Când eu eram supărat, ca un 
copil mic ce eram, că n-aveam minte, el mă întărea: 
„Ei, rabdă, măi Costăchel, rabdă!”. Atâta îmi spunea. 

Era plin de dragostea lui Dumnezeu. Noi 
mergeam la mănăstire să luăm tainul, şi cum veneam 
cu gluga în spate, dacă căpătam oleacă de vin, colac, 
colivă, eram patru ucenici la el la stână, noi îndată le 
mâncam la masă. El nu. El ce căpăta, nu mânca până 
nu ne împărțea nouă la masă. Zicea „Tatăl nostru”, 
rugăciunea, şi când ziceam: „Părinte Galaction, blago- 
sloveşte masa”, că el era cel mai bătrân, el făcea o 
cruce dreaptă şi zicea: „Pentru rugăciunile preacuratei, 
preabinecuvântatei, preaproslăvitei, preaslăvitei Stăpâ- 
nei noastre Născătoarea de Dumnezeu şi pururea 
Fecioara Maria, Doamne lisuse Hristoase, miluieşte-mă 
pe mine, păcătosul!”. Aşa blagoslovea el masa. Tare 
mai avea evlavie la Maica Domnului. Şi avea un 
cuvânt. Noi îi ziceam: 

— Dar părinte, dar matale îți dă porţia şi o 
împarţi cu noi, şi noi uite că o mâncăm şi fără sfinţia 
ta. 

— Măi Costăchel — eram frate atunci —, dragostea 
şi cu frăţia mult întrece bogăţia. (Era cuvântul lui: 
„Dragostea şi cu frăţia mult întrece bogăţia”). Eu nu 

pot mânca singur, mi-e mie drag să vă văd pe toţi 
mâncând şi să avem un păhăruţ, dar cu toţii. 

Şi i-am spus odată: 

— Părinte, ia uite, sfârşitul lumii a spus Mântui- 
torul că nici îngerii nu îl ştiu. 

— Măi Costăchel măi, ştii când are să fie sfârşitul 
lumii? Când n-a mai fi cărare de la vecin la vecin. 

Monahul Pimen Năstac. Acesta numai la rugă- 
ciune era. Acesta a fost sfânt. Părintele Pimen nu-l 
vedeai la biserică decât la praznice. El se ruga mai 
mult decât toată mănăstirea. Au fost doi fraţi, el şi o 
soră mai bătrână, maica Olimpiada, la Văratec, care 
amândoi au plecat la mănăstire. Acesta nu vorbea cu 
nimeni şi nu primea pe nimeni în chilie. Un călugăr 
numai îi punea mâncarea pe măsuţă o dată pe zi. 
Venea la biserică numai la praznice împărăteşti, foarte 
rar, şi stătea în pridvor. În 24 de ore el citea o Psaltire 
şi rânduiala celor şapte laude. Mare călugăr a fost. 
Când te duceai la el, că eram duhovnicul lui, ştii ce 
curăţenie era în chilie? Ca în farmacie. Avea o cănde- 
luţă numai cât un fir de grâu. Patul curat, doar cu un 
singur ţol pe el. Un cuier, două haine, tot era curat pe 
Jos, un scaun şi o măsuţă. Atât, nimic altceva. Când 
venea vlădica Victorin Ursache, acesta care este în 
America, mergea la el: „Numai să-l mai văd o dată pe 
Pimen”. Era prieten cu el de la Mănăstirea Neamţ, 
unde a fost maistru tipograf. S-a retras aici când am 
intrat eu stareţ, eram tânăr. El a venit aici şi lega cărți. 
Ascultarea lui era legătoria de cărți. 

Tăcea, nu vorbea cu nimeni, şi dacă ai fi mers în 
chilie la dânsul, vorbea numai câteva cuvinte despre 

moarte. A murit la 66 de ani. Nu-l interesa ce e în 
mănăstire, ce face stareţul, ce fac călugării. El era 
numai cu rugăciunea minţii şi, dacă lega o carte, tot 
timpul se ruga. Când te duceai, în caz că te chema el, 
era întotdeauna în genunchi, cu Psaltirea deschisă. Era 
zăvorât la el, ca să nu poată intra nimeni. Nu ştia ce e 
în mănăstire. El a fost un fel de pustnic în mănăstire. 
Unii ziceau că dacă ar fi primit pe cineva şi ar mai fi 
vorbit, ar fi folosit pe vreunul. Dar nu, el era o icoană. 
El cu felul lui de a trăi era destul. Ziceau toţi: „Măi, 
dacă ar fi toţi ca Pimen, ar fi o adevărată Sihăstrie”. 
Pravila, rugăciunea, chilia. Nu era la biserică. El îşi 
făcea toată pravila acasă. El făcea o Psaltire şi cele 
şapte laude. O Psaltire ridică pravila de zi în 24 de 
ore. El era simplu monah, nu era preot, nu era legat cu 
vreo obligaţie. 

Monahul Atanasie Cercel. Tare a mai fost cre- 
dincios, săracul. Tare mi-e dor de ei. Vreau să mă duc 
la ei. Mâine-poimâine aş vrea să mă duc. 

Ce vorbesc ei cu noi? „Dragii noştri fraţi, ce 
sunteţi voi azi am fost noi ieri, şi ce suntem noi astăzi 
veţi fi voi mâine”. Îți spun un adevăr mare pe care nu 
poate să-l combată nimeni. 

x 

Băgaţi de seamă că venirea Fiului Omului va fi 
fără de veste. De aceea a spus să ne pregătim, pentru 
că nu ştim când va fi. Vezi că nu ştii când te naşti. la 
să-mi spui: „Lu ai ştiut înainte de a te naşte că o să te 
naşti? Ştii când ai să te duci de aici?”. Nu am ştiut 
nici când am venit, nu ştim nici când o să plecăm. 
Dacă v-aş întreba acum pe voi, câteva suflete, unde 

aţi fost cu o sută de ani în urmă, ia să-mi spuneţi 
acum, care sunteţi mai deştepţi de aici. Vezi că nu 
ştiţi? Dar unde o să fiţi după o sută de ani? Ia să-mi 
spuneţi. Vezi că nu ştim? Că Mântuitorul a spus la 
apostoli: Voi nu ştiţi de unde veniți şi unde mergeţi. 
Eu ştiu de unde vin. Eu vin de la Tatăl şi merg la 
Tatăl. 

Iată, venim dintr-o veşnicie fără margini şi 
mergem în altă veşnicie. Dar trecerea aceasta pe 
pământ cât o avem, vizita aceasta, e o mică vizită, să 
ne pregătim, că pentru aceasta am venit pe lume, să ne 
pregătim, ca să putem câştiga în această puţină vreme 
viaţa veşnică, iar de nu, Doamne fereşte, vom căpăta 
osânda veşnică, dacă nu vom băga de seamă cum 
vieţuim pe acest pământ. E o pregătire şi e bine în 
toată clipa să ne întrebăm: „Dacă vine moartea, sunt 
pregătit eu acum?”. Să fii spovedit curat, să fii 
împărtăşit cu Sfintele Taine, să fii împăcat cu toţi, să 
n-ai pe conştiinţă păcate grele, că nu ştii când vine 
ceasul sfârşitului. Iată, pleci cu o maşină, nu ştii că ai 
să ajungi, un accident... 

Viaţa asta este umbră şi vis, este pânză de 
păianjen şi fum, floare şi umbră. Voi n-aţi auzit 
cuvântul Scripturii: Omul ca iarba, zilele lui ca 
floarea câmpului? la uite, mai deunăzi erai şi 
dumneata copil micuţ. Ai crescut mai mare, te-ai 
căsătorit, a trecut viaţa, iată de acum iarna a ajuns. 
Numai ce vezi că omul se schimbă la faţă, începe a 
încărunţi, a îmbătrâni, a se încreţi, toamna vieţii apare 
pe barbă, câte un păr alb aici, unul colo şi pe urmă 
moare. Chiar dacă ai trăi până la adânci bătrâneţi, 

trebuie numaidecât să pleci. Trenul vieţii nu stă pe 
loc. Fiecare clipă care bate ceasul — ţac-ţac-ţac — ştii 
unde trimite? La groapă, la groapă, la groapă. Ne duce 
la groapă. Şi secunda pe care a bătut-o ceasul meu 
acuma nu o mai găsesc în veacul veacului. Dar zic 
unii: „Părinte, o mai găsesc mâine la ora asta”. Da, 
dar este alta, cu 24 de ceasuri mai târziu. Nu o mai 
găsesc. Fiecare clipă pe care o arată ceasul, noi n-o 
mai găsim. De aceea spune Sfântul Apostol Pavel: 
Răscumpărați vremea, că zilele rele sunt. Să facem 
socoteală în fiecare seară: „Măi, ce am făcut eu în 
ziua aceasta? Câte metanii am făcut, câte rugăciuni 
am făcut, câte cărţi am citit, câtă milostenie am făcut, 
câte ore am citit sfintele cărţi, am ascultat cuvântul lui 
Dumnezeu?”. Vezi unde te-ai găsit în ziua aceea, ce ai 
făcut, că ai să dai socoteală de fiecare minut, de 
fiecare ceas. Ai văzut când trece sufletul prin vămi, că 
îi arată şi gândurile, tot ce a gândit omul în lumea 
aceasta. 


CONVORBIRE 
DESPRE VIAŢA DE PUSTIE 


Am stat nouă ani în creierii munţilor: în colibe, 
în bordeie, în case la oameni. Creştinul acela, săracul, 
Dumnezeu să-l odihnească, că a murit acuma, Moşul 
Maxim Dumbravă, el a ştiut mai mult de mine, acela 
mi-a purtat de grijă. El săracul a fost cu iniţiativa: 
„Ehei, părinte, câte bordeie am făcut eu pe unde am 
lucrat, şi sfinției tale să nu-ţi fac?” El mi-a făcut 
bordeiul. 

Că eu săpasem aşa slab, cum am putut, toată 
ziua săpam. Am săpat vagoane de pământ într-un 
dâmb, că mi-au lăsat uneltele acolo. După aceea au 
venit ei. Şi ei când au venit, a venit moşul cu doi 
feciori şi a văzut cât am săpat eu: „Nu-i de ajuns, 
părinte”. S-au pus ei pe săpat. Au îndreptat, că era şi 
piatră, era sub un brad mare. Au îndreptat pereţii şi 
apoi s-au dus prin pădure şi au dat jos brazi uscați uite 
aşa de groşi. I-au tăiat cu beschia şi au avut nişte 
maiuri cu bucăţi de cauciuc, nu se auzeau decât când 
crăpau, nu se auzeau când dădeau, parcă dădeau în 
perne. 

După ce le-au despicat în două le-au cioplit 
frumos şi au luat măsură, au măsurat săpătura din 
pământ. După ce au luat măsura, au cioplit drept 
amândoi feciorii şi moşneagul şi i-au încheiat laturile: 
„Uite, acesta ţi-i bordeiul, părinte!”. L-au încheiat 
ladă, l-au făcut drept ladă, cum închei o ladă în cepuri 
şi l-au pus pe mal. Şi pe urmă au băgat toată bârnuiala 
în pământ. Şi iaca aşa era cum e lada. Şi jos au trântit 
un rând de bârne groase şi cioplite şi foltăi de brad, 
parcă era piele de bou. Şi sus alt pod. Acum eu mă 
gândeam cu ce o să-l acopere ei. 

— Măi, zic, draniţă nu-i, carton gudronat nu-i, 
tablă nu-i, cu ce-o să-l faceţi? 

— Treaba noastră, părinte. Nu te interesează pe 
dumneata, dacă am venit noi aici. 

— Moşul Maxim, cum o să faceţi? 

— Treaba mea, părinte. Las că dacă ţi-a fi frig 
sau dacă te-o ploua, noi răspundem. 

Eu stăteam în genunchi și mă rugam şi ei lucrau. 
Eu citeam mereu acatiste, psaltiri. Şi ei, săracii, îmi 
făceau şi mâncare, lucrau şi acolo. Şi eu mă rugam tot 
timpul mai deoparte, după nişte brazi. După ce au 
terminat, au făcut bârne de 1,60 m, că era bordeiul trei 
metri aşa şi trei metri aşa. Şi de aici a făcut o furcă şi 
colo una şi au pus o stinghie pe care să stea bârnele de 
acoperiş. Şi apoi au pus două bârne cioplite aşa şi una 
în mijloc, caplama. Prindea jumătate pe una, jumătate 
pe cealaltă, deasupra. Pe urmă au adus bunceag, adică 
mușchi din acela din pădure, de pe brazi răsturnaţi şi 
au pus peste ele. Peste muşchi au turnat foltăi de brad, 
coajă de brad, şi peste coaja de brad au pus puzderie 
de aceea de brad. Şi au turnat pământul de un metru 
de la mal. Până sus a ieşit de o jumătate de metru. Şi 
au bătut cu maiurile. Şi era şi sub un brad. 

La sfârşit mi-au zis: 

— Părinte, dacă te-a ploua aici, noi răspundem. 
Părinte, poate să plouă un an de zile. 

lar deasupra mi-a pus puzderie de brad şi un 
răsad de brăduleţi de aceia verzi mici. Şi au făcut 
terenul, dâmbul, cum a fost întâi. Puteai să treci de o 
mie de ori peste el şi nu ştiai că dedesubt e un bordei. 
Mi-au făcut o uşiţă numai de o jumătate de metru și 
au adus de acasă cuie de cizmărie de-acelea mici, şi 
au luat muşchi din acela verde şi l-au cusut cu 
cuişoare de-acelea pe uşă. Când te uitai, vedeai o 
piatră cu muşchi deasupra. Şi eu intram în genunchi 
acolo, că era mică ușiţa, intram așa aplecat. Înăuntru 
stăteai în picioare. 

— Dar lumină aveaţi acolo? 

— În uşă uite numai atâta era un gemuşor mic. 
Stăteam mai mult cu lampa, mi-au adus lampă, mi-au 
adus lumânări. Dar aveam un gemuşor în uşă şi ziua 
bătea soarele acolo un timp, pe urmă era întuneric. 
Dar noaptea era problemă, că ziua stăteam afară. 

— Dar iarna stăteaţi permanent acolo? 

- Da. 

— Cu lampa? 

— Aveam gemuşorul acela numai atâta de mic. 
Şi ziua aveam o coajă de brad pe el şi numai o luam 
dimineaţa şi se vedea lumina de sus, puteam citi 
numai de la gemuşorul acela. 

— Puteaţi sta în picioare acolo în bordei? 

— Era de doi metri şi douăzeci înălţime. Uite aşa 
stăteam. Stăteam bine, că era înalt. Şi aveam poliţă de 
pus cărți. Şi aveam măsuţă. Şi aveam pat. Şi aveam 
poliţă de ţinut icoanele într-un colț, unde stăteau 
Sfintele Taine. Mi-au făcut nişte îndemânări bune. 
Pentru un singur om era bine şi cald. Mirosea frumos 
a brad, că erau lemne cioplite şi aveau răşină. Era o 
mireasmă de rășină acolo. 

— Şi nu era curent acolo înăuntru? 

— Nu era deloc curent. Era cald, bine. Am fost 
cu Varsanufie după vreo câţiva ani. 

— Mai este şi acuma? 

— Nu, s-a dărâmat de-acuma. Am fost amândoi. 
Când am ajuns, a sărit o ciută de acolo, drept de 
acolo. Dar nu nimeream locul, deși mai eram cu niște 
oameni, că ei m-au condus, erau de prin părţile acelea. 
Era după mai mulţi ani şi se stricase. Am găsit acolo 
într-un colţ o iconiţă, nişte lumânări pe care le-am 

lăsat acolo, o candelă de masă cu untdelemn, cum am 
lăsat-o când am fost, şi o oală legată cu sârmă neagră, 
pe care mi-a adus-o odată bietul creştin acela cu nişte 
varză înăuntru. Uşa era putrezită de acuma. Multe 
bucurii am avut acolo şi multă linişte. Am stat din 
toamna lui 1952 până în vara lui 1953. 

Citeam, mă rugam, şi când îmi mai făceam de 
lucru, tăiam vreo două lemne. Pe urmă mi-a adus 
omul acela ferăstrău şi tăiam cu dânşii când venea 
câte unul și mi-ajuta la tăiat. Şi când eram în bordei 
nici nu-mi trebuiau. Un brăţişor de lemne şi nu mai 
aveam grijă. Puneam oleacă de lemne în bordei. 

— Şi aveaţi soba aceea de fier? 

— Aceea de fier micuță. Acolo e şi acum. 

— Dar aceea se încălzeşte repede şi se răceşte 
repede. | 

— Da, dar dacă se încălzeşte pământul în jur, se 
răceşte greu, că ţine căldură în pământ. Dacă aceea e 
într-o cameră din aceasta uşor se răceşte, dar acolo se 
încălzeşte. 

— Dar Pahomie zice că acolo în pământ s-a 
îmbolnăvit! 

— Dacă a fost bordeiul cu igrasie şi a fost făcut 
la loc rău! 

— Cică ieşea un curent aşa din pământul 
acela... 

— Eh, nu, l-a făcut la loc rău părintele. La loc cu 
igrasie. Trebuie să-l faci la pământ uscat. Moşul 
Maxim l-a pus la un brad mare, era uscat ca sarea 
pământul. Şi era scurgere în toate părţile. Niciodată 
nu putea să stea apa acolo. Îmi spunea Părintele 

Galaction, când umblam cu el prin pădure: „Măi 
Costăchel, când faci oleacă de bordei, trebuie să-l faci 
la loc adăpostit, la loc cu scurgere, că dacă îl faci într-o 
mlaştină acolo, pământul e plin de apă, te caliceşti”. 
Câţi nu s-au calicit așa? Părintele Macarie nu s-a 
calicit în pădure? 

— Da, am fost acolo. 

— Stătea într-o groapă, venea apa din toate 
părțile. 

— Stătea într-o bortă acolo şi... 

— Vai de mine şi de mine! Nici nu mi-a spus 
unde îl face, că dacă-mi spunea, mă duceam la el: 
„Măi, nu sta acolo!”. Că el, săracul, a răcit în pădure 
şi de acolo a murit. 

— Da, de acolo a murit. 

— Da. S-a mântuit, că tot a avut o râvnă. 

— Şi acesta, Pahomie, tot acolo s-a îmbolnăvit. 

— Tot. Dar ei, părinte, să-ţi mai spun ceva. Erau 
oameni de la câmp. Şi eu sunt de la câmp, dar eu am 
trăit aici. Fratele meu Vasile n-a răcit din pădure şi a 
murit? Că nu ştie să se păzească. Trebuie să ştii. Pe 
mine Părintele Galaction m-a învăţat: „Măi Costăchel, 
dumneata eşti slăbuţ, dacă nu ştii să te păzești eşti 
gata. Să fii cu grijă mare când dormi acolo, să te 
întorci mereu, fă focul, mişcă-te, fă ceva. Că dacă te-ai 
culca ca aici, că ai să dormi cât colo — «dorm patru 
ceasuri!» —, ehe! Te trezeşti ţeapăn, nu te mai scoli”. 
Dormeam zece minute, iepurește: „Gata, mai pun un 
lemn”. Ce făceam de cu seară? Mi-aduceam un 
buştean din aceia uscați şi lungi din pădure şi făceam 


138 NE VORBEŞTE 


focul şi îi puneam întregi pe foc. N-aveam cu ce să-i 
tai singur. Ii puneam cât erau de lungi. 

— Când eraţi în colibă? 

— Când eram în colibă. Şi ei ardeau la mijloc şi 
pe urmă mă sculam şi puneam rădăcinile, pe urmă 
puneam vârfurile. Toată noaptea, şi focul ardea 
înainte. 

— Când stăteaţi în colibă eraţi în pericol? 

— În colibă eram în pericol de două ori. Odată că 
se vedea focul noaptea la distanţă mare. Al doilea că 
şi fiarele puteau să te atace. 

— Şi oamenii. 

— Şi oamenii. Şi coliba era afară. Apoi după ce 
am făcut bordeiul am stricat-o şi am pus tot pe foc şi 
am pus frunze, de nu se mai ştia unde a fost coliba. 
Numai un vraf mare de cenuşă. Acela, chiar dacă am 
pus frunze, dacă ar fi dat unul cu picioarele, ar fi aflat 
cenuşă. Dar nu se cunoştea, că i-am pus vreascuri, 
cutare... 

— În bordei eraţi asigurat? 

— Aaa, păi am stat bine. Când m-am văzut eu în 
bordei, nu te bucuri tu dacă te vezi în cel mai mare 
palat din lume cum m-am bucurat eu când m-am 
văzut în bordei. Ce, mai încape vorbă? Linişte, miros 
de brad, ştii, lemnul de brad proaspăt, era un miros de 
răşină de parcă stăteai numai lângă brad. Şi numai ce 
auzeai noaptea: pârr, pârr, pac! Acela dacă se usucă 
pocneşte. Pocneau fibrele acelea. Da, frumos! Slavă 
Preasfântului Dumnezeu! Aveam un izvoraş, toată 
noaptea îl ascultam vorbind, dacă lăsam uşa deschisă. 

Auzi ce spune Sfântul Ioan Scărarul? „Puterea 
împăratului stă întru multa oştire şi puterea celui din 
pustie întru multa rugăciune, căderea celui din obşte e 
neascultarea şi căderea celui din linişte dacă împuţi- 
nează pravila”. Că dacă te rugai zi şi noapte, credeai 
că eşti în Sfânta Sfintelor şi îţi ajungea un cartof şi 
oleacă de urzici făcute cu apă. Te întărea puterea 
Duhului Sfânt. Postul este maica sănătăţii şi lungimea 
vieţii. 

Şi zice Sfântul Isaac Sirul: „Liniştea e vârf al 
săvârşirii monahului”. Iar Sfântul Efrem zice: „De 
iubeşti mântuirea, iubește și liniştea, că liniştea e cel 
mai mare liman al sufletului, unde omul poate să se 
roage lui Dumnezeu fără răspândire”. Acolo, când 
citeşti o carte şi te-ai curăţit oleacă prin post şi prin 
rugăciune — când citeam în Patericul egiptean —, nu 
credeai că citeşti, parcă vorbeam cu Sfântul Antonie, 
cu Sfântul Macarie, cu Sfântul Sisoe, cu Sfântul 
Pamvo. Parcă-i vedeam, pentru că mintea se curăţă şi 
se luminează la linişte şi la post şi la rugăciune. 


ÎNTREBĂRI ȘI RĂSPUNSURI 


Ce părere aveţi despre spiritism? 


Nu vă luaţi după toate nebuniile. Țineţi-vă de 
Biserică, pentru că Biserica e trupul lui Hristos. Cine 
se rupe de Biserică s-a rupt de la trupul lui Hristos. 
Capul Bisericii este Hristos în ceruri şi Biserica se 
împarte în două părţi: Biserica biruitoare din ceruri, 
care o formează miliarde şi miliarde de îngeri şi toți 

sfinţii, şi Biserica luptătoare de pe pământ, care sun- 
tem noi, cei ce ne luptăm pentru mântuire, Biserica 
văzută. lar cealaltă e Biserica nevăzută. Cap al amân- 
durora Biserici este Hristos. Că ale lui Hristos 
mădulare suntem toţi. Toţi facem parte din trupul lui 
Hristos care este Biserica. 

Sufletele oamenilor nu sunt la cheremul oame- 
nilor să vină de unde vor ei, din rai sau din iad, când 
le cheamă. Că ei zic acolo că le cheamă prin mediul 
spiritist şi apar spirite. „A venit soru-mea, a venit 
frate-miu, a venit cutare”. Când auzi că spune Scrip- 
tura: Sufletele drepţilor sunt în mâna lui Dumnezeu 
(Înţ. 3, 1), cum ai să le răpeşti tu și să le aduci? Dar 
unul zice: 

— Dar cele ale păcătoşilor? 

— Ale păcătoşilor sunt sub cheia lui Dumnezeu. 
Ai auzit când se arată Mântuitorul între cele şapte 
semne la Apocalipsă, ţinând şapte stele în mâna lui. 
Ai auzit ce îi spune lui Ioan? Eu sunt Alfa şi Omega, 
începutul şi sfârşitul, şi am cheile iadului şi ale morții 
(Apoc. 1, 11, 18) în mâna Mea. 

Dacă sufletele drepţilor sunt în mâna lui 
Dumnezeu şi ale păcătoşilor sunt sub cheia lui 
Dumnezeu, cum poţi să chemi un suflet să vină pe 
pământ la mediul spiritist, la tine? Că draci sunt aceia 
care vin. Toţi sunt draci care le slujesc lor, ca să crezi 
tu că poate cineva chema un spirit din iad sau din rai. 

Feri-te-ar Dumnezeu! Ale păcătoşilor sunt sub 
cheia lui Dumnezeu şi în împărăţia morţii, iar ale 
drepţilor sunt în mâna lui Dumnezeu. Şi nimeni nu 
poate chema un spirit să vină pe pământ, ca să îl vadă 

oamenii şi să creadă că a venit taică-su sau maică-sa 
sau cutare. Toţi sunt draci. Aceia care slujesc dracilor 
— spiritiştii — sunt mână în mână cu dracii care vin la 
spiritism. Şi toţi dracii care vin la spiritişti, ce scop 
au? Să se dea în numele celor morţi sau al celor vii şi 
să strâmbe credinţa Evangheliei. Să strâmbe credinţa 
cea întru lisus Hristos. Să creadă cineva că poate 
chema el din morți sau din iad, sau din rai pe cineva. 
Nu, niciodată. Numai Dumnezeu Cuvântul le are toate 
sub cheie. Şi morții şi viii şi drepţii şi păcătoşii. 


Dacă mergi la mărturisire şi vrei să spui toate 
păcatele pe care le-ai făcut, dar fără voia ta ai uitat 
ca să spui unele, ce se întâmplă? 


Dumnezeu ţi-a dat în gând ca să întrebi. Ai 
văzut Sfântul Cosma când a fost în rai? Starețul de la 
apa Sangarului cu Sfinţii Apostoli Andrei şi Ioan 
Evanghelistul. Când a trecut de corturile drepţilor a 
ajuns la un râu de lăţime mare, a cărui apă era precum 
cristalul şi mirosea a parfum, iar de o parte şi de alta a 
râului erau copaci înalţi, în care cântau nişte păsări ca 
vulturii, dar frumoase tare: Fericiți cărora li s-au 
iertat fărădelegile şi cărora li s-au acoperit păcatele. 
Şi îl întreba Sfântul Cosma pe Sfântul Apostol 
Andrei: 

— Doamne, de ce cântă aşa păsările acestea? 

— Fiule, păsările acestea sunt pline de Duhul 
Sfânt şi toate păsările pe care le-ai văzut, având 
miliarde de culori, toate sunt pline de Duhul Sfânt. 
Ele nu cântă ce vor, ci ce le dă Duhul Sfânt. Ai auzit 

ce cântă ele? Fericiți cărora li s-au iertat fărădelegile 
şi cărora li s-au acoperit păcatele. 

Şi a întrebat care păcate se iartă. Şi i-a răspuns 
Sfântul Andrei că acelea se iartă pe care omul le-a 
cunoscut şi le-a mărturisit şi a făcut canonul, iar cele 
pe care le-a uitat omul fără voia lui şi nu le-a cunoscut 
că sunt păcate — că sunt păcate foarte subţiri, greu de 
cunoscut de om, cum e iubirea de sine, mila de sine, 
cruţarea de sine, foarte subţiri, dar foarte mari —, 
acelea se acoperă de mila lui Dumnezeu, ca nu cumva 
sufletul să meargă în iad. 

Cele pe care le-a uitat el şi pe care nu le-a 
cunoscut că sunt păcate, acelea se acoperă. Dumnezeu 
e preasfânt şi preadrept, dacă omul nu le-a ştiut, nu şi-a 
dat seama, nu le-a cunoscut sau le-a uitat, asta e soarta 
celor uitate. Dacă le-a uitat omul din lenevire e păcat, 
dar dacă el a vrut să se mărturisească curat şi a uitat 
ceva, acelea se acoperă de mila lui Dumnezeu, nu 
cumva pentru acel păcat să meargă în iad. 

Şi dacă îţi aduci aminte mai târziu scrie şi, când 
te duci iar la părintele, îi spui: „Am uitat cutare” şi îţi 
pune mâna pe cap şi te-a dezlegat. 


Explicaţi-ne fericirea a opta: Fericiţi veţi fi 
când vă vor ocări şi vă vor prigoni şi vor zice tot 
cuvântul rău împotriva voastră, minţind pentru 
Mine. 


Minţind pentru adevăr, adică pentru Hristos. Că 
s-ar putea să te ocărască cineva şi tu faci porunca lui 
Dumnezeu. Tu faci ceva bine şi el te ocăreşte. Nu te 
uita la el că te ocărăşte, rabdă ocara cu mulţumire, că 

tu ai făcut fapta bună înainte. Că el te ocărăşte pentru 
Hristos. Hristos a poruncit să faci fapta asta bună şi 
celălalt te ocărăşte şi te înjură pentru ce o faci. Nu te 
uita. Tu eşti fericit atunci şi nu numai fericit, că zice: 
nu numai să te superi, ci să te bucuri. Bucuraţi-vă şi 
vă veseliți că plata voastră multă este în ceruri. Când 
cineva te înjură sau te ocărăşte sau te blestemă că tu 
faci bine. Nu lua aminte la dânsul. „Las: să mă 
ocărască pentru Hristos!” Tu rabzi necazuri şi scârbe, 
dar tu îţi cauţi de fapta bună, nu iei aminte la gura 
oamenilor, ci la glasul conştiinţei care te învaţă să faci 
bine. 

